
Skôr, než sa, milí čitatelia, začítate do tohto čísla Dobrodružných románov, radi by sme Vás oboznámili s autorom a niektorými skutočnosťami jeho pozoruhodného diela. Najmä preto, lebo román sa odohráva na pozadí významných historických udalostí a autor spojil napínavý dobrodružný príbeh Thomasa Wingfielda s príhodami, ktoré sa naozaj odohrali začiatkom 16. storočia v Španielsku a v Mexiku.
Anglický spisovateľ Henry Rider Haggard (1856-1925) pochádza! zo šľachtickej rodiny. Už v mladosti precestoval mnohé európske krajiny, ako dvadsaťročný spoznal južnú Afriku. Vďaka rečovým znalostiam, rozhľadu a v neposlednom rade i svojmu pôvodu, stal sa – hoci bol ešte mladý – tajomníkom guvernéra jednej z britských kolónií v Afrike.
Do Anglicka sa vrátil až roku 1882.
Usadil sa na svojom dedičnom majetku v Ditchinghame. Tu napísal svoj prvý, avšak málo úspešný román.
Haggard si neveľmi zakladal na svojej literárnej kariére. Oveľa viac času i nadšenia venoval uplatňovaniu moderných poľnohospodárskych metód na svojom veľkostatku.
Roku 1886 vydal Bane kráľa Šalamúna. Román získal u čitateľov obrovský ohlas a autorovi priniesol neočakávané finančné prostriedky. Haggard ich využil na spoznávanie ďalekých krajín. Po návrate domov zakaždým napísal nové dielo.
Román Montezumova dcéra, ktorý čitateľom Dobrodružných románov predkladáme pod názvom Prenasledovanie zločinca, Haggard napísal roku 1891 – po návrate z Mexika. Udalosti, na ktorých sa dej románu zakladá, spadajú na začiatok 16. storočia – až do roku 1537.
Roku 1502, teda desať rokov po tom, čo Krištof Kolumbus prenikol do oblasti Karibského mora a začal objavovať „Západnú Indiu“, dostali sa jeho lode na západ od Antilského súostrovia a v Honduraskom zálive sa priblížili k pobrežiu. Na Antilských ostrovoch sa Španieli po celé predchádzajúce desaťročie stretávali – podľa Kolumbových slov – „iba s úbohými a núdzu trpiacimi obyvateľmi, ktorí sú stále nahí a iba ženy si zakrývajú lono listami alebo kusom tkaniny…“ Ale roku 1502 sa ku Kolumbovej karavele v Honduraskom zálive priblížila čudná loď.
Široká a veľmi dlhá dvadsaťveslica, vyrezaná z jediného kusa dreva – kmeňa akéhosi neznámeho stromu. Na vyvýšenine v strede lode, v šiatri krytom širokými listami sedel náčelník, ženy, deti. Všetci boli veľmi pekne poobliekaní. Na dne veslice bolo množstvo farebných látok, košieľ bez rukávov, záster, bronzových sekierok so zvončekmi, téglikov na tavenie medi a drevených mečov, ktorých čepeľ tvorili ostré opracované kamene, bronzový a drevený kuchynský riad a množstvo kakaových bôbov.
Výzorom sa títo ľudia veľmi líšili od Indiánov z Antilských ostrovov, ktorých Španieli už dobre poznali. Boli to poslovia (či prieskumníci?) Mayov alebo Aztékov, národov s vysokou civilizačnou a kultúrnou úrovňou, o ktorých vtedy prišelci zo „starého sveta“ nevedeli celkom nič.
Od roku 1498, keď slávny Janovčan objavil deltu neznámej veľrieky (bola to delta Orinoca na území dnešnej Venezuely), začal po prvý raz váhať, či vôbec na svojej ceste dosiahol pobrežie východnej Ázie. Ale neočakávané stretnutie so záhadným plavidlom v Honduraskej zátoke na čas opäť rozptýlilo jeho pochybnosti. Janovský moreplavec vedel o existencii kultúrnych národov vo východnej Ázii a posádku dvadsať veslice pokladal za príslušníkov niektorého z nich, najskôr za obyvateľov „Cipanga“ (Japonska), o ktorom písal už Marco Polo.
Približnú, veľmi hrubú konfiguráciu juhovýchodného a južného pobrežia Ázie vtedajší moreplavci už poznali. Predovšetkým prostredníctvom arabských cestovateľov, ktorí tu už dávnejšie živo obchodovali. Kolumbus teda predpokladal, že ak sa naozaj nachádza v oblastí východnej Ázie, musí ďalej na juh, smerom k rovníku vybiehať úzky pás polostrova Malakka. Na jeho južnom konci mal byť priechod zo „Západného“ do Indického oceánu (terajší Malajský prieliv) a cesta do Indie. Preto sa obrátil na juh, ale čoskoro narazil na neprekonateľnú hrádzu – šiju Strednej Ameriky.
Najbližšia kultúrna krajina ležala však na juh ad miesta stretnutia veslice s Kolumbovou flotilou – na polostrove Yucatan, obývanom Maymi. A za Yucatanom sa rozkladala ešte väčšia, mnohými kmeňmi husto osídlená krajina, kde v XV. storočí vznikol vyspelý a vysokoorganizovaný štát Aztékov.
Kolumbov omyl zabrzdil na pätnásť rokov prenikanie španielskych conquistadorov na západ od Kuby. Až keď pôda i obyvateľstvo na Antilských ostrovoch boli už rozdelené medzi španielskymi veľmožmi, roku 1517 sa na Kube zhromaždilo niekoľko stoviek dobrodruhov z nižšej španielskej šľachty (hidalgov) i obyčajných vojakov – zväčša zbehnutých zločincov, a vydali sa na západ. Tento okamih sa pokladá za začiatok dobývania Mexika.
A do tohto obdobia spadá hlavná dejová línia románu R. Haggarda Prenasledovanie zločinca.
Príbeh sa začína v autorovom rodisku Ditchinghame. V prvej časti čitateľ sleduje hlavného hrdinu – Thomasa Wingfielda na ceste feudálnym Španielskom 16. storočia; krajinou, na ktorú zaľahlo temno inkvizície.
Španielska inkvizícia bola jedným z najstrašnejších nástrojov cirkvi a absolutizmu. Státisíce ľudí hynuli v mučiarňach a v plameňoch.
Maxim Gorkíj o tom napísal:
„Inkvizícia mala za úlohu bojovať proti kacírstvu a akejkoľvek slobodnej myšlienke vôbec. Bol to najhnusnejší nástroj, ktorý vo svojich dejinách uplatňovala katolícka cirkev…“
Hrdina románu je svedkom barbarskej popravy jednej z obetí inkvizície, mladej Španielky Isabelly de Siguenza. Hrôzostrašná scéna sa kedysi skutočne odohrala a Haggardov vášnivý a dramatický opis udalostí patrí medzi najväčšie klady románu.
V čase španielskeho prenikania Aztékovia žili v dobre organizovanom štáte a vyznačovali sa vysokou kultúrnou úrovňou. Paláce aztéckej šľachty zdobili výtvarné diela, mramorové mozaiky, vodomety. Aztékovia vyrábali nástroje a životné potreby z medi, kameňa, dreva a kostí. Živili sa hlavne poľnohospodárstvom, rybolovom a poľovníctvom.
Aztécke kmene viedla rada náčelníkov. Náčelník, zvyčajne predstaviteľ najmocnejšieho kmeňa, mal v rade popredné postavenie. Napriek jeho nesmiernemu vplyvu a moci nemožno však jeho právomoci stotožňovať s postavením kráľa či cisára. Preto pojmy „kráľ“, „cisár“ či „princ“ použité v románe, treba chápať v prenesenom zmysle.
V čase, v ktorom sa rozvíja dej románu Prenasledovanie zločinca, bol najvyšším predstaviteľom Aztékov Montezuma II., panujúci od roku 1503 do roku 1520.
V snahe upevniť si postavenie zvyšoval dane a poplatky. Táto politika však prinášala zväčša opačné výsledky – namiesto posilňovania centrálnej moci vyúsťovala v nespokojnosť a úsilie kmeňových náčelníkov o väčšiu nezávislosť na Montezumovi.
Autor opisuje posledné obdobie Montezumovej vlády, keď pod vplyvom poverčivého strachu a zbavený podpory ostatných kmeňov zbabelo zrádzal svoj ľud.
Španielsky conquistador Cortés veľmi šikovne využil rozpory medzi indiánskymi kmeňmi a získal si na svoju stranu tie, ktoré predtým ovládali Aztékovia. Hoci velil malému oddielu, podarilo sa mu dobyť krajinu, ktorá by inak vedela postaviť tisíce bojovníkov proti každému jeho vojakovi.
Spomínali sme už, že ťažisko románu je v historických skutočnostiach. Patrí medzi ne masakra neozbrojených Aztékov počas slávností, „športový“ súboj Montezumu s Nesaualpillom o krajinu Texcoco (starý náčelník sa stavil nie o tri kohúty, ale o moriaky, ktoré Španieli ešte nepoznali). V súvekých historických prameňoch sa viackrát spomína aj nočný boj Španielov pri pokuse o únik…
Aj ďalšie postavy románu sú historické. Predovšetkým samotný Cortés. Pravda, jeho románový obraz je tu značne zmiernený. Bol to typický predstaviteľ dobrodruhov tých čias, človek krutý, chamtivý a vierolomný.
Existovala aj Marina, žena nesmierne ctižiadostivá, neváhajúca pre osobný prospech zradiť svoj národ. Cortés ju dostal do daru od obyvateľa Tolascu jej rečové schopnosti (ovládala množstvo indiánskych nárečí) a znalosť indiánskych zvykov neobyčajne prospeli Cortésovým ambíciám.
Historickou osobnosťou bol aj Bernal Diaz. Zúčastnil sa na dvoch námorných expedíciách, ktoré objavili Yucatan a Mexiko. Sprevádzal Cortésa na jeho prvom ťažení proti mestu Tenochtitlan. Diaz sa často stretával s Montezumom, osobne poznal aj Quauhtemoca, posledného vládcu Aztékov. V nočnom boji, opísanom v románe, Diaz so zvyškom Cortésovho oddielu ustúpil z mesta. Spolu s ním sa tam neskôr opäť vrátil a bol svedkom – účastníkom jeho dobytia.
Neskôr, už ako dôstojník, sa zúčastnil ďalších španielskych výprav.
Bernal Diaz pred smrťou napísal dielo Pravdivé rozprávanie o dobytí Nového Španielska, ktoré dodnes vzbudzuje obdiv moderných historikov. Diaz mal fenomenálnu pamäť a vytvoril dielo, ktoré je úplne pravdivé nielen v celkových črtách, ale aj v najmenších detailoch. Jeho monumentálna práca je stále jedným z hlavných písomných historických prameňov o dobytí Mexika.
Pravdivé sú aj niektoré postavy indiánskych náčelníkov, opísaných v románe. Po smrti Montezumu II. krátky čas (asi štyri mesiace) vládol jeho brat Cuitlahuac. Opis jeho vlády plne zapadá do dejinného sledu udalostí.
Zložitejší je však problém existencie hrdinky románu, princeznej Otomie. Montezuma II mal viacero dcér. Podľa niektorých údajov padli do zajatia spolu s ním a zahynuli v nočnej krvavej bitke, keď sa Španieli pokúšali uniknúť z pevnosti obliehanej Aztékmi. Iné pramene tvrdia, že Montezumove dcéry prežili onú nočnú bitku a aj pád mesta Tenochtitlanu. Pravda, niet nijakej zmienky, že by sa osudy niektorej z nich čo len trošku podobali osudom hrdinky Haggardovho románu. Postavu Otomie treba preto pokladať za vymyslenú. Kmeň Otomiov však existoval a jeho príslušníci žijú dodnes.
Táto skupina mexického obyvateľstva hovorí osobitným jazykom, patriacim do „veľkootomijskej jazykovej skupiny“, ktorá sa značne líši od aztéckej. Pred príchodom Španielov národ Otomiov obýval Mexickú náhornú plošinu a žil pod nadvládou inojazyčných Aztékov. Skutočne musel – ako to opisuje Haggard – riešiť ťažkú otázku: pomôcť Aztékom v boji proti Španielom, alebo sa postaviť na stranu cudzích obyvateľov proti svojim doterajším utláčateľom? Iný mexický kmeň – Tlascalania sa hneď pridali k Španielom.
A práve to bolo jednou z rozhodujúcich príčin Cortésovho úspechu.
Národ Otomiov, ktorý povstal proti cudzím prišelcom, nezahynul. Na rozdiel od Tlascalanov sa nezmiešal so španielskymi dobyvateľmi, neprijal ich reč a katolícku vieru ako drvivá väčšina praobyvateľov Mexika. Otomiovia dodnes vyznávajú určitú formu pôvodných náboženských kultov, hoci formálne sú katolíkmi.
V osemdesiatych rokoch minulého storočia, v čase, keď Haggard cestoval po Mexiku, bolo Otomiov približne šesťstotisíc. Dnes ich je sotva polovica Žijú v horských oblastiach neďaleko mexického hlavného mesta.
Najvýznamnejšou historickou postavou v románe je Quauhtemoc, synovec Montezumu II. Jeho skutočnú, dejinnú úlohu v boji proti španielskym kolonizátorom v románe do istej miery zatieňuje postava Thomasa Wingfielda.
Pamiatka tohto múdreho náčelníka, usilujúceho sa o zjednotenie indiánskych kmeňov, dosiaľ žije v srdciach Mexičanov. Quauhtemoca si ctia ako národného hrdinu.
Na jednej z najkrajších ulíc hlavného mesta Mexika stojí pamätník, je na ňom vyrytý nápis:
Na pamiatku Quauhtemoca a bojovníkov ktorí hrdinsky bojovali za slobodu svojej krajiny.
[bookmark: bookmark0]Andrej Ľubimov


KAPITOLA I

Prečo rozprávam svoj príbeh

Píše sa rok 1588.
Konečne sme dosiahli rozhodujúce víťazstvo! Sila Španielska je zlomená, jeho lode sa potopili alebo ušli, morské hlbiny pohltili tisíce španielskych vojakov a námorníkov a teraz si môže moje Anglicko pokojne vydýchnuť.[footnoteRef:1] [1:  Roku 1588 sa zo Španielska vyplavila proti Anglicku mohutná flotila, no víťazstvo patrilo Angličanom, postaral sa o to najmä Francis Drake a v neposlednom rade aj hrozná búrka.] 

Španieli sa vypravili podrobiť si nás, mučiť a spaľovať nás za živa na hraniciach. Prišli preto, aby nás, slobodných Angličanov, stihol rovnaký osud, aký Cortés pripravil indiánskemu kmeňu Aztékov. Našich synov chceli zbaviť slobody, naše dcéry cti. Naše duše chceli dať kňazom, všetok majetok rímskemu pápežovi a španielskemu kráľovi. Slávny Francis Drake im odpovedal delovými guľami. Zmizli a s nimi zapadla aj ich sláva…
Hovorí sa, že malé veci rodia veľkú, ale teraz sa stal opak – veľká vec zrodila malú. Tieto slávne udalosti povzbudili mňa, Thomasa Wingfielda z Lodge, príslušníka ditchinghamskej farnosti v grófstve Norfolk, siahnuť na sklonku života po pere a papieri.
Pred desiatimi rokmi, roku 1578, naša milostivá kráľovná Alžbeta cestovala tunajším krajom. Jej Veličenstvo si zaželalo uvidieť ma v Noridge. Povedala, že chýry o mne prenikli až k nej a prikázala mi, aby som jej porozprával niečo zaujímavé zo svojho života, najmä z obdobia tých takmer dvadsiatich rokov, ktoré som prežil medzi Indiánmi v čase, keď Cortés dobýjal krajina Aztékov, dnes známu ako Mexiko. No sotva som začal rozprávať, jej Veličenstvo muselo odísť do Cossey poľovať na jelene.
Kráľovná vyslovila želanie, aby som svoj príbeh zachytil na papier, že si ho rada prečíta. A dodala, že keď bude moje rozprávanie aspoň spolovice také zaujímavé, ako sa dá očakávať, udelí mi titul baroneta a svoje dni skončím ako sir Thomas Wingfield.
Sľúbil som, hoci som v živote veľmi málo pracoval papierom a perom, že sa pousilujem jej príkaz splniť. Vzápätí som sa odvážil ponúknuť Jej Veličenstvu veľký drahokam, jeden z tých, ktoré kedysi zdobili krk Montesumovej dcéry a pred ňou mnohých iných princezien. Pri pohľade naň sa oči Jej Veličenstva zaleskli práve tak, ako onen drahocenný kameň, pretože naša kráľovná má rada podobné hračky. Možno keby som bol chcel, mohol som s ňou uzavrieť obchod a titul dostať výmenou za drahokam. Ale bol som dlhé roky náčelníkom mocného kmeňa a neželal som si stať sa sluhom nikoho. Pobozkal som teda vznešenú ruku, tak pevne zvierajúcu drahocenný kameň, až jej zbeleli hánky, a rozlúčil som sa s kráľovnou.
Ešte v ten istý deň som sa vrátil domov.
Nezabudol som na kráľovnino želanie a chystal som sa zveriť papieru svoj príbeh, kým sa moja životná púť definitívne neskončí. Pre mňa, človeka v písaní neskúseného, je to isto neľahká úloha. Ale mám sa zľaknúť takých ťažkostí?! Veď môj život sa chýli ku koncu… Bol som svedkom udalostí, aké nevidel ani jeden Angličan a ktoré dozaista stoja za to, aby sa o nich rozprávalo.
Mal som neobyčajný život. Veľa ráz som bol presvedčený, že už-už zahyniem. Osud ma však zachránil, možno aj preto, aby sa ľudia dozvedeli moje zážitky a vyvodili z nich poučenia. Pretože všetko, čo som prežil a videl, svedčí o jednej nepochybnej pravde: zlo neprináša nikdy dobré, zlo plodí iba zlo a nakoniec sa obráti proti tomu, kto sa ho dopúšťa. Či je to jednotlivec, alebo celý národ.
Spomeňte si hoci na Cortésa, toho veľkého dobyvateľa! Poznal som ho v čase, keď vládol nad tisícami. A o štyridsať rokov neskôr, ako som sa dopočul, zomrel v Španielsku v biede a v nemilosti. Jeho syna údajne mučili v tom istom meste, ktoré on s takou neslýchanou krutosťou dobýjal.
Alebo osud samotnej Mariny. Milovala Cortésa a kvôli nemu zradila vlasť. Keby nie jej, Španieli by sotva kedy dobyli Tenochtitlan, či ako ho teraz nazývajú, México.
Láske obetovala česť, a čo za to dostala?
Čo dobrého jej prinieslo zlo, ktoré spáchala?
Keď jej krása povädla „odmenili“ sa jej tým, že ja vydali za druhoradého človeka…
A samotní Španieli?
V mene kresťanskej lásky páchali krutosti, aké pohanskí Aztékovia nepoznali. V Kristovom mene denne porušovali jeho prikázania.
Prinesú im ich zločiny šťastie?
Som už veľmi starý a viem, že sa nedočkám odpovede na túto otázku. Som však presvedčený, že všetky zločiny Španielov sa obrátia proti nim, a už dnes vidím tento najhrdší národ na svete zbavený slávy, cti a bohatstva, ktorý nemá nič okrem svojej veľkej minulosti. To, čo Drake nedávno začal pri Graveline, dokončia iní.
Po španielskej moci nezostane ani stopy. Ich impérium zmizne tak, ako zanikla ríša Montezumova.
Z okna mojej izby sa otvára čarovný pohľad na rieku a zlatisté polia. Napravo sa zelenajú dúbravy Irshamu, vľavo sa terasovito vinie môj park a ovocná záhrada. Často sa mi však zdá, že namiesto tejto panorámy vidím zasnežený vrcholok sopky Popocatepetl, namiesto vzdialených veží opátstva vidím obetné pyramídy ožiarené posvätným ohňom a namiesto pokojne sa pasúcich stád dobytka vidím Cortésových jazdcov, vyrážajúcich do útoku…
Dávne spomienky ožívajú a mám pocit, akoby to, čo som prežil v ďalekej minulosti, za mladých čias, bol môj skutočný život a všetko ostatné iba sen.
Starcom sa to vraj často stáva…
Svoj príbeh som začal písať už pred rokmi, ale pokiaľ žila moja drahá žena – opustila ma celkom nedávno, minulé Vianoce – nemohol som ho dokončiť. Moja manželka ma veľmi milovala… Mal som šťastie. Ale v mojej minulosti bolo veľa skutočností, ktoré vrhali tieň na jej lásku a vzbudzovali v nej žiarlivosť…
Jej šľachetná duša mi vedela úprimne a úplne odpustiť, ale trápil ju tajný žiaľ, o ktorom nikdy nehovorila.
Narodilo sa nám dieťa, ale veľmi skoro zomrelo. Napriek želaniam mojej manželky sme zostali bezdetní. A vedela, že za oceánom som mal deti s inou ženou, ktoré som ľúbil, ale ani tie už nežijú.
To jej drásalo srdce. Mohla mi odpustiť, že som bol milencom inej, ale to, že mi darovala deti, to odpustiť nevedela…
Som muž, a preto nedokážem pochopiť všetky tajomstvá ženského srdca.
Keď mi kráľovná navrhla opísať môj životný príbeh, hneď som si spomenul na manželku, Nemohol som napísať pravdu, pretože som nemohol mlčať o tej, ktorá bola tiež mojou ženou, o Otomie, Montezumovej dcére, princeznej národa Otomiov, a o deťoch, ktoré mi darovala. Preto som sa rozhodol nechytiť pero hneď do ruky. Vedel som, že moja Lily na nič nezabudla.
A jej žiarlivosť, hoci zvláštna a jemná, nielenže s rokmi nezhasínala, ale práve naopak – rástla.
Písať tak, aby sa o tom nedozvedela, sa nedalo. Až do posledných dní sledovala každý môj krok a zdalo sa mi, že poznala každú moju myšlienku.
Spolu sme zostarli a roky pokojne ubiehali. Ale všetko sa raz skončí. Nedávno, ako som už spomenul, Lily, moja manželka, náhle zomrela. Pochoval som ju s hlbokým smútkom…
Mám už osemdesiatsedem rokov…
Už nikdy neuvidím svoju matku, sestru a synov. Ani priateľa Guatemoca, posledného kráľa Aztékov, a mnohých ďalších priateľov a spolubojovníkov. Už sa nikdy nestretnem ani s prekrásnou a hrdou Otomie…
A teraz už začínam rozprávať svoj dobrodružný príbeh…
  
Ja, Thomas Wingfield, som sa narodil tu, v anglickom Ditchinghame, v tej istej izbe, kde dnes píšem tieto riadky.
Môj starý otec mal len jedného syna – môjho otca. Chcel, aby sa stal kňazom, ale otcovi sa to nepozdávalo. Pravda, nemohol neposlúchnuť. A tak šiel do seminára a pripravoval sa na kňazskú dráhu. No správal sa tam tak zle, že predstavení požiadali môjho starého otca, aby ho odtiaľ vzal.
Prešlo niekoľko rokov a starý otec sa rozhodol poslať svojho syna do španielskeho seminára. Otec súhlasil, lebo chcel poznať svet.
Rok po jeho odchode prišiel zo Španielska akýsi kňaz so správou, že zo seminára ušiel, a odvtedy o ňom nik nepočul.
O dva roky neskôr sa starí rodičia dozvedeli, že otec padol do rúk inkvizície a umučili ho na smrť.
Starý otec bol veľmi zronený, hoci nikdy neuveril, že jeho syn je mŕtvy. Stále čakal na jeho návrat. Nedočkal sa.
Až tri roky po smrti starého otca sa otec vrátil s mladou španielskou manželkou. Volala sa doňa Luisa de Garcia.
Otec nikdy nehovoril o svojom živote v Španielsku. Ale vedel som, že bol v rukách inkvizície. Ešte ako dieťa som si všimol biele jazvy na jeho tele. Spýtal som sa, kto mu ublížil.
„Diabli,“ odpovedal „Existuje krajina, Thomas, ktorá sa volá Španielsko, a tam sa narodila tvoja matka. V Španielsku žijú tí diabli. Mučia mužov i ženy a upaľujú ich za živa – v Kristovom mene. Nepriateľ tvojej matky ma vydal do ich rúk. Oni mi spôsobili tieto jazvy a neupálili ma iba preto, že ma tvoja matka zachránila. Nikdy o tom nehovor, Thomas, lebo inkvizícia má dlhé ruky…“
Moji rodičia mali tri deti: Geoffreya, môjho staršieho brata, mňa a sestru Mary, o rok mladšiu ako ja. Matka mi vravievala „môj malý Španiel“, pretože som sa viac ponášal na Španiela, než môj brat a sestra. Naučila ma hovoriť i čítať po španielsky a veľa mi o tejto krajine rozprávala. Mala stále rada svoje rodné Španielsko.
Raz som sa jej opýtal, či by sa ta chcela vrátiť.
„Nie, chlapče,“ odvetila, „v Španielsku žije človek, ktorý ma nenávidí a chce ma zabiť.“
„Nikto ťa predsa nemôže chcieť zabiť! Si také dobrá a krásna!“ vykríkol som.
„Práve preto, že som bola krásna, ma nenávidí,“ pokračovala. „Chcel sa so mnou oženiť, ale ja som mala rada tvojho otca.“
Istého dňa, už som mal osemnásť, prišiel k nám náš sused, starý pán Bozard, a rozprával, že videl španielsku loď v yarmouíhskom prístave.
„Kto je jej kapitánom?“ vyzvedal sa otec.
„Neviem, ako sa volá,“ odpovedal starý pán. „Videl som ho iba na trhu. Je to vysoký, pekný muž s jazvou na tvári.“
Po týchto slovách matka zbledla a po španielsky povedala:
„Presvätá matka! Čo ak je to on?!“
Otec ihneď odišiel do Yarmouthu. Matka celú noc nespala.
„Prečo sa bojíš?“ nechápal som.
„Bojím sa minulosti a budúcnosti,“ šepkala.
Otec sa vrátil na druhý deň.
„Nemôže to byť on, volá sa ináč,“ oznámil matke.
„Možno si zmenil meno…“
„Nemyslím,“ povedal. „Som presvedčený, že to nie je on.“
O chvíľu, keď som sa chystal za svojím učiteľom, zavolala ma matka.
„Pobozkaj ma, skôr ako odídeš, Thomas.“
Hlas sa jej chvel a videl som, že sa nesmierne bojí.
„Neboj sa, drahá mamička,“ zvolal som a zamával svojou hrubou palicou. „Ak sem ten Španiel príde, bude mať do činenia so mnou!“
Nežne ma pobozkala. Vo dverách som sa obrátil a ešte raz som pozrel na matku. Nevedel som, že ju živú už neuvidím…

Nenávidím ťa, lebo si jej synom

V čase, keď španielska loď doplávala do Yarmouthu, študoval som medicínu. Mal som medicínu rád a učil som sa veľmi dobre. Otec ma chcel poslať doštudovať do Londýna, jeho návrh sa mi páčil, no nechcelo sa mi odísť z domu, pretože som bol zaľúbený do Lily, dcéry pána Bozarda, nášho suseda.
Vedel som, že aj môj starší brat Geoffrey je do nej zaľúbený.
A tak som sa istého dňa rozhodol pozhovárať sa s Lily a vyznať jej lásku. Bál som sa, že ma brat predbehne.
Po prednáške som odišiel do parku. Vedel som, že tam nájdem Lily.
Cestou som stretol jazdca. Hneď som spoznal, že je to cudzinec. Mal peknú tvár, avšak zhyzdenú jazvou a v očiach mal čosi diabolské.
Jazdec ma zastavil a oslovil veľmi biednou angličtinou. Rozumel som iba jedinému slovu: Yarmouth.
„Čo si želáte?“ opýtal som sa ho po španielsky. „Možno vám môžem nejako pomôcť.“
„Čože, vy hovoríte po španielsky?“ zvolal. „Ale nie ste Španiel! To je čudné!“
„Možno je to čudné, ale ponáhľam sa. Povedzte mi, čo si želáte.“
„Viem, prečo sa ponáhľate,“ usmial sa. „Zazrel som v parku krásku v bielom. Buďte opatrný mladý muž. Nikdy neverte ženám a nikdy sa nežeňte ináč ich jedného dňa budete chcieť všetky pozabíjať Povedzte mi, ako sa najrýchlejšie dostanem do Yarmouthu?“
Vysvetlil som mu cestu a chcel som ísť ďalej, no ešte sa opýtal:
„Povedzte mi, prosím, vaše meno.“
Nepáčil sa mi, ale odpovedal som mu:
„Nehanbím sa za svoje meno. Volám sa Thomas Wingfield.“
„Myslel som si to,“ vykríkol cudzinec a zoskočil z koňa. „Som Juan de Garcia. Nenávidím ťa, lebo si jej syn, a zabijem ťa!“
Vytasil meč, no ja som bol rýchlejší. Udrel som ho mojou hrubou palicou. Padol na zem. Nedovolil som mu vstať a udieral som ho znova a znova, kým neprosil o zľutovanie. Postavil som ho na nohy a priviazal o strom.
„Zostaneš tu, pokiaľ sa nevrátim,“ oznámil som mu a ponáhľal som sa do parku s jeho mečom v ruke.
Bol som veľmi mladý a hlúpy. Ani mi len na um nezišlo, že nesmiem tak zanechať muža, o ktorom som vedel, že je najväčším matkiným nepriateľom.
Ale Lily ma čakala a ja som ju tak chcel vidieť… Čitateľ sa ešte dozvie, ako kruto som pykal za svoje bláznovstvo.

Zločin

„Čo sa stalo, Thomas?“ zvolala Lily, keď ma zbadala. „Prečo máš v rukách meč? Ach, veď máš zakrvavenú košeľu! Si zranený?“
„To nič nie je, drahá Lily.“
Niekoľkými slovami som jej porozprával o stretnutí so Španielom.
„Ó, Thomas,“ zdesila sa. „Keby ťa bol zabil…“ Hlas sa jej zachvel a do očí vstúpili slzy. Nemohol som čakať.
„Počúvaj, Lily,“ začal som trasľavým hlasom. „Prišiel som, aby som ti povedal, že ťa ľúbim. Vždy ťa budem, moja drahá, ľúbiť!…“
„Vieš to určite, Thomas?“ spýtala sa s nežným úsmevom.
„Som si celkom istý, Lily. Len či aj ty ľúbiš mňa?“
„Pochybuješ o tom, Thomas?“
Sklonil som sa a pobozkal som ju. A práve vtedy sa zjavil jej otec. Zamračil sa…
„Čo to robíte, mladý muž?“ skríkol starý pán.
„Ľúbim vašu dcéru, sir,“ vyznal som sa smelo, „a ona ľúbi mňa. Prišiel som sa s ňou rozlúčiť. Odchádzam do Londýna získať si majetok a meno. Keď sa vrátim, Lily si zoberiem za ženu.“
„Dcéra,“ ešte ostrejším hlasom povedal starý pán, „hneď teraz mu povedz, že naňho, na tohto chlapčiska, už ani nepomyslíš!“
„Nemôžem to povedať, otče. Kým Thomas žije, nevydám sa za iného.“
Tvár Lilinho otca očervenela.
„Strať sa,“ zreval na mňa a pohrozil mi palicou. „Toto dievča nie je pre teba. Nech ťa už viac nevidím!“
„Odchádzam, lebo musím,“ nevzdával som sa, „ale verím, že príde deň, keď sa vaša dcéra stane mojou manželkou, Zbohom, Lily!“
„Zbohom, Thomas,“ smutne sa usmiala, „Nezabudni na mňa, ani ja nezabudnem na teba…“
Lily a jej otec odišli. Moje myšlienky patrili už len Španielovi. Úplne som naňho zabudol.
Vrátil som sa k stromu, kde som ho priviazal. Už tam nebol! Bol tam len dedinský blázon Billy Minns.
Stál pri strome a oznámil mi, že ho oslobodil.
[image: C:\Users\JOSHUA~1\AppData\Local\Temp\FineReader11\media\image3.png]Najprv som sa naňho veľmi nahneval, Ale čo, myslím si, úbohého blázna nemožno predsa obviňovať. Nevedel, kto je ten cudzinec. Bola to moja chyba. Vedel som, že je nepriateľom mojich rodičov, a predsa som ho nechal uniknúť…
Smutne som kráčal domov. Cestička viedla lesíkom, kam moja matka často chodievala na prechádzku. Hľadel som na meč, ktorý som mal v ruke, a myslel na Španiela.
Zrazu som uvidel na zemi čosi biele. Bola to matkina mantila! Zohol som sa, aby som ju zdvihol, a vtedy som na chodníku zbadal stopy. Patrili mojej matke, ale boli tu aj iné stopy – stopy muža.
Mrazivá hrôza mi zovrela srdce a rozbehol som sa po chodníku.
Bolo mi jasné, že ktosi matku sledoval. Vošiel som do hustých kríkov.
Tam som ju našiel.
Bola mŕtva.

Prísaha

Zmeravel som, chvíľu som sa nevedel ani pohnúť a zdesene som hľadel do tváre mŕtvej matky. Sklonil som sa a videl som, že ju zabili mečom. Inštinktívna som pozrel na Španielov meč vo svojej ruke a všetko mi bolo jasné…
Cudzinec zavraždil moju matku a ja, jej syn, som ho nechal ujsť!…
Slzy hnevu a hanby sa mi drali do očí.
Obrátil som sa a utekal domov tak rýchlo, ako som len vládal.
Neďaleko domu som stretol otca a brata Geoffreya, ktorí sa na koňoch vracali z mesta.
„Čo sa stalo?“ vykríkli, keď sa mi pozreli do tváre.
„Naša matka leží mŕtva v kríkoch pri rieke. Španiel, volá sa Juan de Garcia, ju zabil,“ oznamoval som im cez slzy.
Brat vykríkol.
Otcova tvár zbelela. Chvíľu nevedel vypovedať ani slovo, myslel som si, že omdlie. Až po chvíľke vykríkol:
„Kde je ten Španiel? Zabil si ho?“
„Nie, otče. Stretol som ho na yarmouthskej ceste. Keď počul moja meno, chcel ma zabiť. Ale premohol som ho a zobral som mu meč.“
„A potom?“
„Zviazal som ho, ale ušiel… Vtedy som ešte nevedel, že zabil moju matku.“
„Nechal si ho odísť! Nechal si odísť Juana de Garcia!“ rozzúril sa otec. „Buď prekliaty, kým ho nenájdeš a nezabiješ!“
„Nepreklínaj ma, otče,“ prosil som, „Radšej cválaj do Yarmouthu, možno ho chytíš, kým odpláva.“
Otec a brat bez slova obrátili kone a odcválali.
Zavolal som z domu sluhov a stručne som im porozprával, čo sa stalo. Zobrali sme lampáše, lebo sa už stmievalo, a ponáhľali sme sa na miesto, kde ležala moja úbohá matka. S ťažkým srdcom sme ju niesli domov.
Cestou sme mlčali.
Kaď sestra Mary zbadala mŕtvu matku, rozplakala sa tak žalostne, že som sa bál opustiť ju.
Jeden zo sluhov si spomenul, že videl bohato odetého cudzinca na brehu rieky. O niečo neskôr začul výkriky, ale myslel si, že sa deti hrajú v kríkoch pri rieke…
Otec a Geoffrey sa vrátili neskoro večer. Španiela nechytili. Keď som otcovi povedal, prečo som Španiela nechal pri ceste, znova ma preklial.
„Krv tvojej matky ľpie na tvojich rukách, Thomas!“ hneval sa.
„To nie je pravda,“ bránil som sa. „Ten chlap zabil moju matku skôr, ako som ho stretol; ako teda môže ľpieť jej krv na mojich rukách? Ach, otče, mal si mi povedať, prečo sa bojíš toho Španiela?! Nevenoval som pozornosť tým niekoľkým slovám, čo si vravel… Počúvaj ma! Dobre, nech je tvoje prekliatie na mne, kým nenájdem Španiela. Som mladý a silný. Odcestujem do Španielska a budem ho prenasledovať, kým ho nezabijem alebo sa nedozviem, že je mŕtvy. Ak mi nedáš peniaze, pôjdem aj bez nich. Ale prisahám, že matku pomstím.“
„Ak si sa takto rozhodol, syn môj, nebudeš mať nedostatok peňazí. Ja nemôžem ísť. Som už starý a bojím sa inkvizície. Takto je to správne. Musíš ísť ty, pretože tvojou vinou nám nepriateľ ušiel.“
„Áno, je to správne. Musí ísť on,“ ozval sa Geoffrey.
„To hovoríš preto, lebo sa ma chceš zbaviť a oženiť sa s Lily.“
„Dievča bude patriť tomu, kto si ju vybojuje,“ odvrkol.
„Srdce dievčaťa je už vybojované, Geoffrey. Môžeš ju kúpiť od jej otca, ale nikdy si nezískaš jej srdce.“
„Mlčte!“ prerušil nás otec. „Nie je čas zhovárať sa o láske a dievčatách!“

Príbeh môjho otca

Večer po matkinom pohrebe otec zavolal brata a mňa do svojej izby.
„Počúvajte, synovia moji,“ začal ticho a vážne hovoriť. „Porozprávam vám príbeh o tom španielskom vrahovi a vašej matke. Nikdy som o tom nič nehovoril, ale teraz si to musíte vypočuť. Ako viete, otec ma poslal, keď som bol vo vašich rokoch, do Španielska, ale zo seminára, kde som študoval, som ušiel. Išiel som do Sevilly a celý rok som sa tam zabával. Mal som peniaze, hrával som hazardné hry a často som vyhrával.
Istého večera som hral karty s mladým mužom, ktorý sa volal Juan de Garcia. Vyhral on. Mal dobrú náladu a pozval ma do domu svojej tety. Tá mala dcéru Luisu de Garcia – vašu matku…
Luisa mala len osem rokov, keď jej otec rozhodol, že o niekoľko rokov sa vydá za svojho bratanca Juana de Garcia. Ale dievčatko sa bálo a nenávidelo svojho budúceho manžela.
Zaľúbili sme sa. Luisina matka nemala nič proti tomu, pretože nemala rada Juana de Garcia. Rozhodli sme sa ujsť do Anglicka. Ale Juan uhádol naše úmysly a chcel ma zabiť. Pokúsil sa o to dvakrát, ale bez úspechu. Potom sa kdesi dozvedel, že som ušiel zo seminára. Udal ma inkvizícii.
Mučili ma všetkými možnými spôsobmi a odsúdil na smrť upálením. No raz v noci jeden z mojich hlavných mučiteľov prišiel do cely a prepustil ma na slobodu. Povedal, že cirkev sa zmilovala nad mojou mladosťou. Keď som vyšiel z väzenia, čakala ma vonku žena. Priblížila sa a zašepkala:
— Kráčaj za mnou…
Bola to Luisa.
Moja Luisa!
Vykúpila mi slobodu nesmiernou sumou peňazí.
V tú istú noc sme sa zosobášili a ušli do Cádizu. Kúpili sme si lístky na anglickú loď. No loď nemohla vyplávať pre búrku. Kým sme vyčkávali, Garcia zistil, kde sme. Krátko pred vyplávaním sa priblížil k našej lodi čln.
Bolo v ňom niekoľko ľudí, medzi nimi aj Garcia. Vyhlásil, že musí na rozkaz Svätého ofícia prehľadať loď.
Strhol som zo seba šaty a obnažil jazvy, ktorými som bol poznamenaný.
— Ste Angličania, – volal som na námorníkov. – Vydáte ma tým cudzím diablom? V žilách mi koluje rovnaká krv ako vám. Pozrite sa na ich robotu! – a ukazoval som im jazvy po rozpálených kliešťach.
— Keď ma vydáte, odsúdila ma na ešte väčšie muky, na smrť v plameňoch. Zľutujte sa nad mojou ženou, keď sa už nezľutujete nado mnou, alebo mi dajte meč, aby som sa zabil a vyhol sa tak novému mučeniu…
Napokon sa ozval jeden z námorníkov:
— Som s tebou, Thomas Wingfield. Ak chcú dostať teba a tvoju ženu, musia najprv zabiť mňa!
Pridali sa aj ostatní.
— Keď od nás niečo chcete, poďte hore a skúste si to vziať, vy diabli! – zvolal ktorýsi námorník.
Španieli boli bezmocní a Garcia to pochopil.
— Aj tak ťa nájdem! – vrieskal na vašu matku. – Hoci by som mal čakať aj dvadsať rokov, neujdeš mi! Buď si tým istá, Luisa de Garcia! Keď sa stretneme, buď pôjdeš so mnou, alebo to bude deň tvojej smrti!
Šťastlivo sme odplávali do Anglicka. Vaša matka opustila vlasť a pre môj život stratila celý svoj majetok. Taká bola silná jej láska!…
Synovia moji, toto ja príbeh mojej mladosti, príbeh vašej matky, ktorú som dnes pochoval. Juan de Garcia dodržal zločinecké slovo…“
— Prečo si nám to neporozprával skôr, otče?! – zvolal som. – Je prineskoro zachrániť našu matku, ale prisahám, že Garciu zabijem, aj keby som ho mal prenasledovať celý život!…

Rozlúčka

Na cestu do Španielska som sa pripravil dobre. Otec mi kúpil lístok na loď, ktorá mala tretieho júna vyplávať do Cádizu.
Dal mi päťdesiat zlatých libier a list pre priateľa v Cádize. Prosil ho v ňom, aby mi poskytol peniaze a všestrannú pomoc.
Ráno prvého júna som mal odísť do Yarmouthu.
Rozlúčil som sa už so všetkými priateľmi, iba Lily som nevidel od onoho osudného dňa. Chcel som jej dať zbohom pred touto dlhou a nebezpečnou cestou, ale nemohol som sa s ňou stretnúť. Jej otec mi odkázal, že ak sa priblížim k ich domu, jeho sluhovia ma vyhodia. A tak som sa rozhodol ráno prvého júna poprosiť otca o pomoc.
„Idem do Španielska,“ začal som, „prenasledovať nášho spoločného nepriateľa a pomstiť sa za matkinu smrť. Pomôž mi naposledy stretnúť sa s Lily. Rád by som sa s ňou rozlúčil.“
„Pán Bozard ťa nechce ani vidieť, syn môj. Veľmi sa na teba hnevá. Ale pokúsim sa pomôcť ti. Mňa nemôže vyhodiť. Poď, zájdeme ta hneď.“
O pol hodiny sme zaklopali na dvere Bozardovho domu.
„Dobré ráno, sused,“ privítal otca starý pán. „Som rád, že ste prišli, no privádzate niekoho, kto tu nie je vítaný, i keď je to váš syn…“
„Prišiel som s ním naposledy, priateľ Bozard. Vypočujte si jeho prosbu, sme predsa priatelia… Thomas odchádza večer do Španielska hľadať človeka, ktorý zavraždil jeho matku. Je to jeho vlastné želanie, pretože nechal vraha ujsť.“
„Je príliš mladý, aby prenasledoval takého človeka, a ešte k tomu v cudzej krajine,“ konštatoval starý pán. „Ale obdivujem jeho odvahu a želám mu všetko najlepšie. Čo chce?“
„Chce sa rozlúčiť s vašou dcérou.“
Starý pán sa na chvíľu zamyslel. Potom sa obrátil ku mne.
„Choď do záhrady, Thomas,“ povedal priateľskejšie. „Lily tam príde. Môžeš sa s ňou zhovárať pol hodiny. Bež, kým si to nerozmyslím.“
Šiel som teda do záhrady a o chvíľu tam dobehla Lily.
„Ach, Thomas,“ zašepkala. „Je to pravda, že večer odplávaš za more?“
„Áno, Lily,“ odpovedal som so smútkom. „Musím nájsť toho Španiela a zabiť ho. Vtedy som ho nechal ujsť, pretože som vedel, že ma čakáš, a ja som ťa veľmi chcel vidieť. Teraz som potrestaný a musím odísť na dlhý čas. Neplač! Prisahal som, že pomstím matku, a prísahu nemôžem porušiť.“
„A kvôli tejto prísahe odídeš a ja ťa už nikdy neuvidím,“ zavzlykala.
„Aj otec šiel za more a vrátil sa,“ presviedčal som ju.
„Áno, vrátil sa, ale nie sám… Si mladý, Thomas. Tam, v ďalekých krajinách je veľmi veľa pekných žien…“
„Prisahám, že ti budem verný, Lily!“
„Nie, Thomas, neprisahaj! Ale nezabudni na mňa, tak ako ja na teba nikdy nezabudnem. No, už je čas, aby som išla. Otec ma volá.“
„Nuž, poďme,“ a nežne som ju pobozkal.
Lily si stiahla prsteň a podala mi ho.
„Pozri sa naň každé ráno, keď sa zobudíš, a pomysli si na mňa,“ želala si. Vzal som si prsteň a prečítal slová, vyryté na jeho vnútornej strane:
Hoci sme vzdialení, naše srdcia sú spolu.
Ešte v ten deň sme odišli s otcom do Yarmouthu. Pred odchodom som prosil sestru Mary, aby sa priatelila s Lily a pomáhala mi proti Geoffreymu, ktorý sa celkom iste pokúsi získať ju. Mary mi sľúbila urobiť všetko, čo bude v jej silách.
V Yarmouthe otec zaváhal:
„Zostaň s nami, nechoď do Španielska.“
„Príliš neskoro, otče,“ bol som rozhodnutý. „Tvoja kliatba je na mne, kým nezabijem Garciu.“
„Nuž, ako myslíš, synu,“ vzdychol.
Rozlúčili sme sa.
O štyridsať dní loď pristála v Cádize.

KAPITOLA VII

Andres de Fonseca

Z Cádizu som hneď vyrazil do Sevilly. Keď som ta došiel, rozhodol som sa zmeniť si meno. Myslel som si, že bude lepšie, ak ma nebudú pokladať za Angličana.
Prisvojil som si meno Diego d’Aila.
Rozhodol som sa, že bude dobré, ak nejaký čas zostanem v Seville a budem pokračovať v štúdiách. Bolo to rozumné, aspoň som tým mohol vysvetliť, prečo som sem prišiel.
Z Cádizu som mal odporúčajúci list od otcovho priateľa. Bol adresovaný známemu sevillskému lekárovi.
Druhý deň po príchode som ho navštívil.
Keď som kráčal ulicou, kde lekár žil, prešiel som popri malom dome. V záhrade pred ním sedel akýsi muž. Bol veľmi starý, ale jeho oči boli jasné a múdre. Pozoroval ma, keď som šiel okolo.
Ohlásil som sa v lekárovom dome a dozvedel som sa, že nie je doma. Rozhodol som sa teda vrátiť do hostinca, kde som si zložil batožinu. Keď som znova prechádzal popri starcovi, vypadol mu klobúk, ktorý držal v rukách. Zohol som sa, zdvihol som ho a podal mu ho.
„Ďakujem vám, mladý pán,“ povedal. „Ste slušný a isto ste cudzinec.“
„Prečo si myslíte, že som cudzinec, pane?“ opýtal som sa prekvapene.
„Som o tom presvedčený,“ odvetil s úsmevom. „Aj vaša kastílčina vás prezrádza.“
Uklonil som sa mu a chcel som pokračovať v ceste, ale on ma zastavil:
„Ponáhľate sa? Poďte dnu na pohárik vína.“
Pomyslel som si, že sa prípadne môžem niečo dozvedieť o Garciovi:
„Je horúco, pane, a vďačne prijmem vaše pozvanie.“
Priniesli víno a môj hostiteľ pokračoval:
„Ako je to s vaším zdravím, seňor…“
„Diego d’Alia,“ predstavil som sa.
Očividne mi neveril.
„Mená neznamenajú nič. Niekedy je pohodlné zmeniť ich. Povedzte mi radšej, čo ste chceli od lekára, ktorého ste navštívili?“
„Nezvyknem hovoriť o svojich záležitostiach s neznámymi ľuďmi, seňor,“ odpovedal som. „Ale poviem vám to. Viem dačo z medicíny a rád by som pracoval s dobrým lekárom, pretože potrebujem získať prax a chcem si zarobiť.“
„Potom nechoďte za týmto lekárom. Ak budete s ním spolupracovať, nič si nezarobíte.“
„Teda sa budem musieť poobzerať po inom mieste.“
„Aj ja som lekár,“ povedal starký. „Volám sa Andres de Fonseca. Presvedčím sa, čo viete z medicíny, potrebujem asistenta.“
Položil mi mnoho otázok a nakoniec sa rozhodol: „Dobre, seňor. Môžete zostať u mňa, naučíte sa, čo chcete, a zarobíte si dosť peňazí.“
Poďakoval som sa mu a on ešte dodal:
„Možno vás poznám lepšie, ako sa poznáte sám. Okrem toho mi vyhovuje, že ste cudzinec a máte v Anglicku dievča, ktoré máte rád.“
„Odkiaľ to –?“
„Vaše topánky vyrobili v Anglicku. Máte anglický prízvuk a na ruke prsteň. Moji pacienti sú zväčša ženy. Prezrádzajú mi najrozličnejšie tajnosti. Ste tu cudzinec. Nepoznáte a neoklamete ich. A pretože ľúbite anglické dievča, nezamilujete sa do niektorej mojej pacientky. Vyhovujete mi po každej stránke. Mimochodom, vaša láska je blondínka, či nie?“
Tentoraz som sa ani neopýtal, ako to uhádol. Iba som prikývol.
„Myslel som si to!“ zvolal. „Spozoroval som, že mužov a ženy priťahujú protiklady.“
„Ste veľmi múdry, seňor.“
„Nie, nie múdry, ale skúsený. Za rok získate rovnaké skúsenosti.“
Andres Fonseca ma zaviedol do domu.
„Teda, priateľ, prijímam vás, hoci sa mi zdá, že nemáte v úmysle zostať dlho v Seville. Som presvedčený, že ste sem prišli za užitočným cieľom a jemu chcete venovať všetok svoj čas. Myslím si, že aj tentoraz som uhádol. Nuž čo, ako chcete… Budem riskovať, pretože cieľ a jeho dosiahnutie bývajú často veľmi vzdialené. Prijmete teda moju ponuku?“
„Rád by som…“
„Teda v poriadku. No skôr, ako sa dohodneme o podmienkach, chcel by som vám ešte niečo povedať. Nechcem, aby ste tu hrali úlohu môjho učňa. Pre všetkých budete mojím synovcom, ktorý prišiel z cudziny s úmyslom vyučiť sa lekárskemu umeniu. Samozrejme, budete mi pomáhať v medicíne, ale to nie je všetko. Budete musieť vniknúť do života Sevilly, pozorovať ľudí, ktorých treba, a kvapka za kvapkou, tu slovom, tam gestom a stovkami iných spôsobov, ktoré vám poradím, liať vodu na môj a súčasne na váš mlyn. Musíte byť skvelý a vtipný spoločník, prísny a strohý učenec, podľa toho, ako vám poviem. Budete musieť využiť všetky vaše osobné schopnosti a vlastnosti, pretože ináč nebudete môcť vyjsť s mojimi klientmi. S hidalgom sa musíte vedieť odborne pozhovárať o súbojoch, s dámami o láske. Ale nech vás boh chráni, aby ste sa sám do jedného alebo druhého zaplietli! A to najhlavnejšie,“ – a pri tých to slovách jeho tvár stvrdla – „to najhlavnejšie: nepokúste sa, mladý muž, sklamať moju dôveru alebo dôveru mojich klientov Budem celkom úprimný: ak ma zradíte, zomriete. Nie mojou rukou, ale zomriete. To je moja podmienka, prijmite ju, alebo odmietnite. Ale aj keď odmietnete a niekomu poviete o tom, čo ste tu počuli, skôr alebo neskôr vás zastihne krutý osud. Rozumeli ste?“
„Rozumel. Vo svojom vlastnom záujme budem mlčať.“
„Páčite sa mi, seňor, stále viac a viac! Keby ste mi povedali, že budete mlčať preto, že som sa vám zdôveril, neveril by som vám, lebo by ste si pomysleli, že tajomstvá, ktoré ste sa tak ľahko dozvedeli, nestoja veľmi za to, aby sa uchovali. Ak ste však pochopili, že za prezradenie tajomstva vás stihne náhla a krutá smrť, potom je to už iná vec. Tak súhlasíte?“
„Súhlasím.“
„Výborne. Predpokladám, že vaša batožina je v hostinci. Hneď ta pošlem sluhov. Zaplatia váš účet a donesú všetko sem. Vy tam už nemusíte chodiť, synovec môj… Radšej si ešte posedíme a vypijeme za pohárik. Čím rýchlejšie sa zoznámime, tým lepšie…“
Tak som sa zoznámil so svojím dobrodincom, seňorom Andresom de Fonseca, najpodivnejším človekom, akého som kedy videl.
Každé slovo, ktoré mi povedal, sa ukázalo pravdivé.
Bol to gentleman, obdarený skvelými schopnosťami, ale aj istým čudáctvom; akýsi žiaľ, ktorý ho pred rokmi zdrvil, zanechal na ňom stopy. Neviem, kde sa vyučil medicíne a či sa vôbec u niekoho učil.
Ako znalec ľudí, najmä žien, nemal seberovného. Mnoho cestoval, veľa videl a nič nezabúdal. V istom zmysle bol iba ľudovým liečiteľom, ale jeho spôsoby sa nikdy nezvrhli na nezmyselné šarlatánstvo Pravda, niekedy neváhal oholiť bohatých hlupákov. A dokonca sa zaoberal aj astrológiou, – zarábajúc na poverčivosti hlupákov… Súčasne robil aj dobré skutky bez nároku na akúkoľvek odmenu. Neváhal pýtať od bohatej dámy desať zlatých za prostriedok na prefarbenie vlasov, ale súčasne sa celé týždne zadarmo staral o choré dievča z ulice. Ba čo viac: neobmedzoval sa iba na lekársku pomoc, ale usiloval sa takýchto chudákov vytrhnúť z biedy pomocou svojho vplyvu a nájsť im slušnú obživu.
Poznal všetky tajomstvá Sevilly, ale nikdy sa nepokúšal s nimi obchodovať, pretože tvrdil, že takýto obchod sa nevypláca. Sám sa vydával za najprešibanejšieho lišiaka, ale v skutočnosti to bol človek veľmi šľachetný…
Cítil som sa s ním slobodný a šťastný.
Čoskoro som sa vžil do svojej úlohy a darilo sa mi hrať ju výborne. Všade ma poznali ako synovca starého Fonsecu, praxujúceho pod vedením svojho strýka, bohatého lekára, neskôr som mal zaujať jeho miesto…
To, spolu s mojím vzhľadom a spôsobmi, mi otvorilo brány najlepších domov v Seville. V nich som spĺňal ten diel našich spoločných úloh, ktoré mi starec úplne zveril, pretože sa už nerád ukazoval v spoločnosti.
Peňazí som mal dosť a mohol som žiť na vysokej nohe.
Nič mi nechýbalo.
Neraz sa počas bálu alebo spoločenského tanca sklonila k môjmu uchu krásna hlavička a tlmeným hlasom mi zašepkala otázku, kde a kedy sa môže stretnúť s Andresom de Fonseca vo vážnej záležitosti… Aj po báloch ma neraz v tme chytali za ruku i najurodzenejší grandi a žiadali o radu a pomoc v najrozličnejších problémoch: v láske, v dlhoch…
Takýchto klientov som priamo zaviedol do nášho starobylého maurského domu, kde v izbe, zatiahnutej vzácnymi závesmi, sedel a písal don Andres, ponášajúci sa na nočného pavúka, ktorý rozprestrel siete po celej Seville.
Väčšina takýchto záležitostí sa totiž riešila v noci. Don Andres vedel poradiť aj v tých najkomplikovanejších záležitostiach a uspokojiť každého.
Pochopiteľne, nebolo to zadarmo…
Postupne som nadobudol povesť človeka, ktorý sa napriek svojej mladosti vyznačuje skvelým úsudkom a rozvážnosťou. Nikdy som nehovoril o tom, čo som počul, nemiešal som sa do hádok, nepil som, nehral som hazardné hry a nikomu som nezveroval svoje ani cudzie tajomstvá.
Ani jedna z pekných sevillských dám sa nemohla pochváliť, že sa stala predmetom mojich túžob…
Rozchýrilo sa aj to, že som skúsený lekár, a sevillské dámy si navzájom oznamovali, že nik sa nemôže vyrovnať synovcovi starého Fonsecu v umení farbenia vlasov, v odstraňovaní škvŕn a vriedkov z pokožky…
Stručne povedané, naše záležitosti sa vyvíjali dobre a za pol roka som pomohol zväčšiť naše spoločné, aj tak nemalé príjmy o dobrú tretinu.
Bol to dosť čudný život, a keby som napísal o všetkom, čo som sa dozvedel a dopočul, bolo by to isto zaujímavé rozprávanie. Masky mlčania a strojených úsmevov, pod ktoré muži a ženy skrývajú svoje pravé myšlienky, predo mnou padali a dozvedal som sa veci, na ktoré by som predtým ani nepomyslel. Dievčatá a počestné manželky sa priznávali k takým hriechom, o ktorých som predtým ani nepočul, dozvedel som sa o tajných vraždách manželov, milencov alebo sokýň.
Riešili sme prípady starých dám, ktoré sa pokúšali opantať mladých mužov, boháčov, usilujúcich sa kúpiť titul či zahladiť nejaký utajený zločin. Takým som pomáhal bez nadšenia. Ale každý prípad nešťastnej alebo sklamanej lásky vzbudzoval vo mne súcit, pretože som sám bol v podobnej situácii.
Moje sympatie boli niekedy také úprimné, že nešťastné krásavice sa neraz pokúšali nájsť utešiteľa priamo vo mne. Raz nechýbalo veľa a mohol som sa oženiť s jednou z najbohatších krásavíc Sevilly.
Proti takým pokušeniam som však bol dostatočne vyzbrojený.
Nebolo dňa a ani noci, aby som si nespomenul na moju zlatovlasú Lily…

KAPITOLA VIII

Druhé stretnutie s Garciom

Andresovi de Fonseca som neprezradil pravú príčinu môjho príchodu do Španielska. A každý deň som sa usiloval dozvedieť sa niečo o Juanovi de Garcia.
Prešli tri mesiace a za ten čas som sa dozvedel iba to, že asi pred štrnástimi rokmi de Garcia spáchal nejaký zločin, a musel opustiť mesto.
Istého večera, keď som sa vracal domov, stretol som dievča, ktoré vychádzalo z našej záhradnej bránky. Hustý závoj jej skrýval tvár, ale aj tak som zbadal, že horko plače.
Vošiel som do domu a oznámil to Andresovi de Fonseca.
„Je to niekto, koho poznám?“ zaujímal som sa.
„Smutný prípad,“ povedal. „Nie, nepoznáte ju. Je to úbohé dievča, ktoré poslali do kláštora, aby sa stala mníškou. Ale onedlho stretla mladého muža… sľúbil jej, že si ju vezme, ak ujde z kláštora.
Urobila to, ale on ju po čase opustil. Ak ju kňazi nájdu, celkom iste ju budú mučiť a popravia ju. Povedal som jej, kde sa môže ukryť, no zatajil som, že jej milenec je najväčší lotor v Seville…“
To bolo všetko, čo mi „strýko“ o tej žene porozprával, a čoskoro som ju vypustil z mysle.
O niekoľko dní som sa neskoro večer vracal domov okrajovou štvrťou mesta. V túto hodinu to bolo nebezpečné miesto, ale mal som so sebou Garciov meč, a tak som sa ničoho nebál.
Pomaly som prechádzal ulicami.
Myšlienkami som bol v Anglicku s mojou drahou Lily…
Nakoniec som prišiel k brehu Guadalquiviru. Zastal som a obdivoval som krásnu rieku v trblietavom mesačnom svite.
Zrazu som celkom pri mne začul hlasy. Obrátil som sa a zbadal som vysokého muža a ženu. Nepochybne šlo o ľúbostnú schôdzku, sledoval som ich so záujmom. Nevideli ma, ale boli tak blízko, že som zreteľne rozumel ich slovám. Muž mal na hlave široký klobúk, takže som mu nevidel do tváre. Žena bola mladá a krásna.
„Verím, že ma neopustíš,“ hovorila. „Opustila som pre teba všetko. Som vo veľkom nebezpečenstve. Ja –“ a dodala čosi šeptom.
„Musíme sa nakrátko rozlúčiť,“ povedal tvrdo muž.
Keď prehovoril, striaslo ma. Jeho hlas a postava mi pripomenuli – nie, to nebolo možné!
„Ach, nemôžeš byť predsa taký krutý,“ prosila dáma. „Nemôžeš ma, svoju ženu, opustiť v takýchto ťažkostiach a nebezpečenstve! Vezmi ma so sebou, Juan! Prosím ťa!“
Odstrčil ju a vtedy mu široký klobúk padol na zem.
Už som mu videl do tváre. Bol to on – Juan de Garcia!
Po niekoľkých krokoch som zastal pred ním.
„Želáte si, seňor?“ opýtal sa.
„Som tu, Juan de Garcia, aby som pomstil moju matku, ktorú si zavraždil. Predpokladám, že si nezabudol na breh istej anglickej rieky, kde si stretol dámu a zabil si ju. A ak si zabudol, možno toto ti to pripomenie,“ a ukázal som na meč.
Keď dáma videla, že jej milenec je v nebezpečenstve, začala volať o pomoc. Strážnik začul jej krik, ale skôr ako pribehol, de Garcia a dáma zmizli a ja som tiež utekal tak rýchlo, ako som len vládal, pretože som nechcel padnúť do rúk polície.
Juan de Garcia mi unikol už druhý raz!
Doma som sa rozhodol povedať Fonsecovi všetko a poprosiť ho o pomoc. Vedel som, že je jediným človekom, ktorý mi môže poradiť.
Vošiel som do jeho izby. Hneď zbadal, že som veľmi rozrušený.
„Čo sa stalo, drahý synovec?“ zaujímal sa.
„Máte, prosím, trpezlivosť vypočuť si dlhý príbeh?“ začal som. „Potrebujem vašu pomoc…“
„Hovor, chlapče.“
Porozprával som mu príbeh môjho otca, matky a de Garciu.
„Si veľmi hlúpy, chlapče. Prečo si mi to nepovedal skôr? Poznám Juana de Garcia od detstva, poznal som aj tvoju matku. Pomohol som jej zachrániť tvojho otca z rúk Svätého ofícia. Podaj mi tú hrubú knihu a ja ti porozprávam o Juanovi de Garcia.“
Poslúchol som. Starec otvoril knihu a hovoril:
„Toto sú moje poznámky o rozličných ľuďoch. Zapísal som si to šiframi a len ja ich viem prečítať. Počúvaj!“
Prečítal dlhý zoznam zločinov a hanebných skutkov, ktoré de Garcia spáchal.
„Podaj mi atrament.“ požiadal ma, keď skončil čítanie. „Musím k zoznamu opäť niečo dodať.“
A zapísal – svojimi šiframi – príbeh smrti mojej matky.
„V septembri 1517,“ pokračoval Andres de Fonseca, „Juan de Garcia zviedol a opustil donn Isabellu de Sigusnza, mníšku z kláštora v tomto meste.“
„Čože?!“ skríkol som, „to dievča, ktoré vás prosilo o pomoc pred dvoma dňami?!“
„Áno, chlapče. Bola to ona, ktorú si dnes večer videl s Garciom. Keby som pred dvoma dňami vedel, čo viem teraz, ten zločinec by bol už vo väzení. Ale možno ešte nie je neskoro. Nechaj to na mňa, chlapče…“
Na druhý deň sa Fonseca všade prezvedal na Garciu, no ten zmizol. A doňu Isabellu strážnik zatkol a odovzdal Svätému ofíciu.
Odsúdili ju na smrť.
„Možno ju zachrániť?“ opýtal som sa.
„Nie. Nikdy viac ju neuvidíme a nič sa nedozvieme. Ale možno si bude želať rozprávať sa so mnou pred smrťou. To jej dovolia. Nech jej krv padne na Garciovu hlavu!“

KAPITOLA IX

Návšteva v kláštore

Niekoľko mesiacov sme vôbec nič nepočuli o Juanovi de Garcia a ani o Isabelle de Siguenza. Náš život plynu! ako zvyčajne a ja som ďalej pomáhal Andresovi de Fonseca v jeho práci.
Starý pán sa cítil čoraz väčšmi nezdravý, jeho stav sa zhoršoval a o šesť mesiacov bol už taký slabý, že nemohol vstať z postele.
Bolo jasné, že je na prahu smrti.
„Vieš, čo som dnes robil?“ oslovil ma istého večera, keď som sedel pri jeho posteli.
„Nie,“ odpovedal som.
„Spísal som svoju poslednú vôľu. Čoskoro zomriem, ale nebojím sa smrti. Takmer všetko zanechávam tebe…“
„Nehovorte o poslednej vôli. Ešte budete žiť veľa rokov, verte!“
Fonseca sa zasmial.
„Nepokladaj ma za zlého lekára, synovec. Čoskoro zomriem a ty to veľmi dobre vieš. Mal som v živote úspech, ale nebol som šťastný, pretože mladosť mi zmrzačili. Teraz to však nie je dôležité. Je to stará história a netreba ju spomínať.
Každý nakoniec, hocakou cestou by šiel, vždy príde k rovnakému cieľu – k hrobu. Každý z nás musí prejsť svoju životnú cestu. A keď dôjde na koniec, už nerozmýšľa, či bola hladká a či nie. Náboženstvo pre mňa neznamená nič. Nemôže ma utešiť, ani zastrašiť. Iba môj samotný život ma môže odsúdiť, alebo ospravedlniť. V živote som robil dobré i zlé. Zlé, pretože pokušenia boli niekedy príliš silné a nedokázal som sa vyrovnať so svojou povahou. Robil som dobré, pretože ma k tomu ťahalo srdce…
Smrť v podstate nie je až taká strašná, keď si človek uvedomí, že všetci ľudia sa rodia, aby zomreli, práve tak, ako všetko živé na svete. To je jediná pravda, všetko ostatné je klam.“
Na chvíľu sa odmlčal, aby si oddýchol.
Často som potom spomínal na Fonsecove slová a aj teraz na ne myslím, pretože sa sám blížim k smrti. Bol fatalistom a nemôžem s ním súhlasiť, lebo verím, že v istých medziach si sami vytvárame svoju povahu i svoj osud.
Fonseca sa opäť ozval:
„Už mám málo času… Hovoril som o svojej záveti. Okrem istej sumy, ktorú odkazujem chudobným, všetko dostaneš ty.“
„Ja?“
„Áno, ty. Prečo nie? Nemám príbuzných a teba som si obľúbil, hoci som bol presvedčený, že už nemôžem mať rád ani muža, ani ženu, ani dieťa. Som ti vďačný: dokázal si mi, že moje srdce ešte celkom nestvrdlo. Prijmi tento môj dar na znak vďačnosti!“
Začal som mu nesúvisle ďakovať, ale prerušil ma:
„Dostaneš asi päťtisíc zlatých pesos, čo je asi dvanásťtisíc vašich anglických funtov. Pre začiatok je to úplne dostatočná suma, aby taký mladý človek, ako si ty, začal žiť bez starostí hoci aj s manželkou. V Anglicku to bude celý majetok. Predpokladám, že otec tvojej snúbenice už nebude mať nič proti tebe…
Okrem toho dostaneš môj dom so všetkým zariadením. Striebro a najmä knihy majú nemalú cenu. Kadím ti, aby si si ich zachoval. To všetko dostaneš podľa zákona, všetky formality sú už vybavené a nikto nebude nič namietať…
Bol by som ti zanechal oveľa viac, keby som ťa stretol o niekoľko rokov skôr. Vtedy som si však myslel, že som veľmi zbohatol. Dedičov som nemal, a tak som míňal peniaze plným priehrštím. Pomáhal som chudobným, prichyľoval ľudí bez domova a chránil ich pred prenasledovaním.
Počúvaj, Thomas Wingfield! Veľká časť tohto zlata je plodom ľudskej hlúposti a zloby, daň za ľudské slabosti a hriechy. Pousiluj sa využiť ho pre vec spravodlivosti a slobody. Nech ti poslúži a nech ti pripomína mňa, tvojho pána, starého španielskeho lekára – až pokiaľ ho nezanecháš svojim deťom alebo žobrákom.
A ešte jedno.
Ak môžeš, upokoj svoju dušu a neprenasleduj viac Juana de Garcia. Zober si majetok, choď do Anglicka, ožeň sa so svojou milovanou a ži s ňou šťastne, ako len chceš. Kto vlastne si, že berieš na seba úlohu sudcu nad tým lotrom? Nechaj ho! Sám si vyslúži svoj osud. Inak budeš musieť prekonať veľa ťažkostí a nebezpečenstiev a možno sa to skončí tým, že stratíš život, lásku i majetok…“
„Ale veď som prisahal, že ho zabijem,“ namietol som. „Či môžem porušiť takúto prísahu a pokojne žiť doma pod ťarchou hanby?“
„Neviem, neviem… Nie som ti sudcom. Ale ak urobíš po svojom, môže sa stať, že navŕšiš na seba ešte väčšiu potupu. Nebuď hlupák a nechaj ho na pokoji.
Teraz ma pobozkaj. Rozlúčime sa. Nechcem, aby si videl, ako umieram, a smrť už sedí na peľasti… Tak zbohom navždy!“
Sklonil som sa a pobozkal ho na čelo. Z očí mi vytryskli slzy. Iba teraz som pochopil, ako som ho mal rád. Zdalo sa mi, že umiera môj vlastný otec.
„Neplač,“ prikázal mi Fonseca. „Celý náš život je samá rozlúčka. Kedysi som mal syna, takého ako si ty, a nebolo nič hroznejšie, ako naše lúčenie. Dúfam, že idem za ním… Tak prečo plakať? Zbohom, Thomas Wingfield. A teraz už naozaj choď…“
Odišiel som v slzách.
Nad ránom Andres de Fonseca zomrel.
Povedali mi, že skonal pri plnom vedomí, šepkajúc meno svojho syna, o ktorom sa mi zmienil v poslednej chvíli.
Nikdy som sa nedozvedel, čo sa stalo s jeho synom a aké boli osudy samotného Fonsecu. Ako Indián kráčal svojou životnou cestou, zametajúc za sebou všetky stopy. Nikdy nespomínal svoju minulosť a nič som o nej nenašiel ani v knihách, ani v dokumentoch, ktoré po ňom zostali.
O veľa rokov neskôr som prečítal všetky zväzky jeho šifrovaných zápiskov. Pred smrťou mi odovzdal k nim kľúč.
Tie zväzky teraz stoja predo mnou.
Našiel som v nich veľa historiek, žiaľu a zločinov, nemálo rozprávania o sklamanej dôvere, krutosti a klamstve tých, čo vystupovali ako svätci, o triumfe chamtivosti nad láskou i o triumfe lásky nad smrťou.
Postačilo by to prinajmenej na pol stovky hrubých románov.
Ale v kronike dávno mŕtveho a zabudnutého pokolenia sa ani raz nespomenulo Fonsecovo meno a niet v nej ani najmenšej zmienky o jeho vlastnom osude.
Stratil sa navždy a možno je to aj lepšie.
  
Zrazu som sa stal boháčom, ale bol som veľmi smutný a opustený, lebo som stratil najlepšieho priateľa.
Večer toho dňa, keď sme Fonsecu pochovali, vstúpil do izby sluha a oznámil mi:
„Nejaká dáma čaká v obývacej izbe. Chce vidieť môjho nebohého pána.“
Možno jej budem vedieť pomôcť, pomyslel som si, alebo aspoň zabudnem na svoje starosti, kým ju budem počúvať.
„Nech vstúpi,“ kývol som sluhovi.
Vošla vysoká žena v tmavom plášti. Uklonil som sa a ponúkol som ju, aby si sadla, ale ona tichým hlasom odmietla.
„Chcela som vidieť dona Andresa de Fonseca. Vy nie ste ním, seňor.“
„Andresa de Fonseca sme dnes pochovali,“ odvetil som. „Bol som jeho asistentom a som jeho dedičom. Ak vám môžem nejako pomôcť, som vám k dispozícii.“
„Ste mladý, príliš mladý. A ide o hroznú a naliehavú vec. Môžem vám veriť?“
„Isteže, seňora.“
Chvíľu rozmýšľala, potom zhodila plášť – bola to mníška.
„Nuž počúvajte. Prišla som sem, pretože chcem pomôcť niekomu, kto mi je veľmi drahý. Musím vám veriť. Ale najskôr prisahajte, že ma nezradíte.“
„Dávam vám svoje slovo.“
„Potrebujem veľmi silný jed. Dobre zaň zaplatím.“
„Nepomáham vrahom. Načo ten jed potrebujete?“
„Ach, musím vám to povedať? V našom kláštore dnes zomrie mladá a krásna deva, takmer ešte dieťa, lebo porušila rehoľný sľub. Ju a jej dieťa za živa pochovajú v múroch kláštora, z ktorého ušla. Som abatišou toho kláštora a ľúbim to úbohé dievča ako svoju dcéru. Skôr, než ju zamurujú, chcem jej podať pohár vody s jedom, aj jej dieťaťu. Pomôžte mi zachrániť ju od pomalých múk tej strašnej smrti.“
„Volá sa Isabella de Siguenza?“ opýtal som sa.
„To je jej meno,“ potvrdila. „Vy ju poznáte, seňor?“
„V tomto dome vieme veľa vecí, ctihodná matka. Povedzte, možno zachrániť Isabellu peniazmi?“
„Nie…“ odpovedala abatiša smutne, „Musí zomrieť, a to už o dve hodiny. Dáte mi jed?“
„Dám, ale iba s podmienkou, že pôjdem s vami, pretože chcem vidieť, ako ho použijete.“
„Poďte teda!“ zvolala. „Ale najskôr prisahajte, že nebudete nikdy hovoriť o tom, čo ste počuli a čo uvidíte.“
Urobil som to a odišli sme, rýchlo míňajúc zaľudnené ulice, kým sme neprišli do starej časti mesta. Žena ma zaviedla na miesto, kde ju očakával čln.
O chvíľu sme pristáli pod vysokou stenou s dverami, na ktoré abatiša trikrát zaklopala. Dvere sa otvorili a vošli sme do veľkej záhrady.
„Doviedla som vás do nášho kláštora,“ obrátila sa ku mne abatiša. „Ak viete, kde ste a ako sa kláštor volá, prosím vás vo vlastnom záujme, aby ste na to zabudli, keď odídete týmito dverami.“
Potom ma zaviedla do cely a nechala ma tam v tme. Čakal som asi desať minút, kým sa vrátila s vysokým kňazom, zaodetým do bieleho rúcha dominikánskeho rádu. Tvár mu zahaľovala kapucňa.
„Pozdravujem ťa, brat,“ pozdravil. „Dúfam, že matka abatiša ťa varovala, že umrieš, ak prezradíš tajomstvá cirkvi.“
„Nie som táraj, a preto je varovanie zbytočné,“ odvetil som. „A aby som nezabudol – jed je veľmi drahý. Musíte dobre zaplatiť.“
„Neboj sa,“ pohŕdavo zareagoval kňaz. „Povedz sumu, zaplatia ti ju.“
„Nepýtam peniaze,“ prekvapil som ho. „Cena, ktorú žiadam, je dovolenie porozprávať sa s tým úbohým dievčaťom, než zomrie.“
„Čože?!“ skríkol. „Ty si ten človek, ktorý –?“
„Nie, otče,“ prerušil som ho. „Nie som ten človek. Videl som Isabellu de Siguenza iba dvakrát a nikdy som s ňou nehovoril. Viem, kto je tým zločincom. Volá sa Juan de Garcia.“
„Ach!“ vydýchol. „Neprezradila nám jeho meno ani pod hrozbou mučenia. Ale prečo s ňou chceš hovoriť?“
„Chcem sa jej opýtať, kam ten človek odišiel. Je to môj nepriateľ. Zavraždil moju matku a ja ho budem prenasledovať, kamkoľvek pôjde.“
„Vyhovieme tvojej žiadosti,“ sľúbil kňaz „Teraz si obleč toto rúcho a nasleduj nás.“
Skôr, ako sme opustili celu, vysvetlil som abatiši, ako použiť jed, ktorý som jej odovzdal.
„Ak urobíte, ako som vám povedal, ešte predtým, než sa stena nad nimi zavrie, matka a dieťa zaspia a nikdy sa nezobudia…“

KAPITOLA X

Smrť Isabelly de Siguenza

Kráčali sme tmavými chodbami a dole strmými schodami. Dvere sa otvárali a zatvárali… Nakoniec sme prišli do vlhkej pivnice. Na jej konci bol v stene vysekaný výklenok. Tu mali za živa pochovať Isabellu.
Zrazu sme začuli spev. Osem mníšok vošlo do pivnice a za nimi Isabella, sprevádzaná dvoma mníškami a kňazom, ktorý niesol v rukách kríž. Tvár tohto muža nebola zahalená a mohol som ju dobre vidieť. Celá moja pozornosť sa však sústredila na obeť. Spoznal som nešťastnicu, hoci som ju videl iba dvakrát. Tvár mala veľmi bledú a oči jej svietili ako hviezdy. V náručí niesla dieťa. Keď úbohé dievča zbadalo výklenok, obelelo ešte viac.
Začala sa hrozná ceremónia. Kňaz s krížom vymenoval všetky jej „zločiny“ a oznámil jej rozsudok. Potom sa obrátil ku mne:
„Poď bližšie, brat, a hovor s touto ženou, kým nie ja neskoro.“
Priblížil som sa a sklonil k Isabelle:
„Počúvajte ma, Isabella de Siguenza! Kde je Juan de Garcia, zločinec, ktorý vás zviedol a opustil?“
„Ako ste sa dozvedeli jeho meno?“ zašepkala. „Mukami ma neprinútili vysloviť ho.“
„Som ten, kto bojoval s de Garciom vo vašej prítomnosti. Ale som tiež váš priateľ. Povedzte mi, kde je ten zloduch!“
„Ak ste mojím priateľom, nepýtajte sa ma. Neviem, kde je teraz. Odcestoval do Západnej Indie, ale tam ho nenájdete.“
„A ak ho stretnem, máte preňho nejaký odkaz?“
„Nie… ba áno, mám. Povedzte mu, ako sme zomreli, jeho dieťa a žena, že som nevyzradila jeho meno kňazom a pred smrťou som mu odpustila…“
„Počúvajte ma, Isabella,“ naliehal som a niekoľkými slovami som jej porozprával o jede, ktorý som pre ňu pripravil.
„Teraz sa nebojím zomrieť,“ šepla. „Žehnám vás za tento dar.“
Vrátil som sa na svoje miesto pri stene. Jeden z kňazov oslovil Isabellu:
„Chcete niečo povedať predtým, než zomriete?“
„Áno,“ odpovedala jasným hlasom. „Áno, chcem. Odsúdili ste ma na strašnú smrť, pretože som porušila svoj rehoľný sľub, ale prinútili ma zložiť ho proti mojej vôli. Narodila som sa pre svetlo a lásku, ale vy ste ma uvrhli do tmy týchto ciel. Porušila som svoj sľub a som šťastná, že som to urobila. Vydala som sa za muža, ktorého som milovala. Aspoň krátky čas som bola šťastná a pocítila som radosti matky. Čo sa týka vás a vašej cirkvi, viem, že príde deň, keď moja smrť bude pomstená.“
„Je šialená,“ vykríkla ktorási z mníšok. „Zabudnite na jej slová!“
Pristúpil k nej dominikán s krížom.
„Choďte preč!“ zvolala Isabella. „Vy, ktorí vraždíte v Kristovom mene!“
„Tak buď zatratená,“ počul som kňaza, a na to ju udrel po tvári.
„Kňaz,“ pokračovala Isabella pevným hlasom, „mojím posledným želaním je, aby si zahynul v rukách fanatikov a hroznejšou smrťou, ako dnes ja zomriem!“ Potom ju aj s dieťaťom strčili do dutiny.
„Podajte môjmu dieťaťu i mne trochu vody,“ žiadalo úbohé dievča chvejúcim sa hlasom. Priblížila sa k nej abatiša s pohárom v ruke. Z výrazu jej tváre som vyčítal, že jed je v pohári.
Nemohol som sa ďalej na to pozerať a vyšiel som z podzemia.
Neviem, ako dlho som čakal v tmavej chodbe, kým som opäť zazrel abatišu. Horko plakala.
„Všetko sa už skončilo,“ oznámila mi. „Váš jed účinkoval rýchlo.“
„Zbohom teda, ctihodná matka,“ lúčil som sa. „A nech sa radšej nikdy viac nestretneme.“
Tak skončila Isabella de Siguenza, ktorú zavraždili kňazi v mene cirkvi…
  
Isabela de Siguenza bola mŕtva, ale de Garcia doteraz žil a ja som vedel, v ktorej časti sveta ho mám hľadať.
Môj drahý priateľ Andres de Fonseca mi radil vrátiť sa do Anglicka. Bol som bohatý a Lily ma čakala. Ale nesplnil som prísahu, nemal som teda právo vrátiť sa domov, kým nezabijem de Garcia.
Dopočul som sa, že loď Dobrodružstvo, ktorou som priplával z Yarmouthu do Cádizu, je opäť v prístave. Rozhodol som sa predať dom i ostatné nehnuteľnosti, ktoré som zdedil, a poslať peniaze do Anglicka po kapitánovi.
O niekoľko dní som bol v Cádize. Kapitán mi sľúbil splniť moju prosbu. Dal mi tiež tri listy: od otca, od sestry Mary a od Lily. Otcov list bol veľmi smutný, pretože vážne ochorel. Bál sa, že ma už nikdy neuvidí.
Lilin list bol krátky a tiež smutný. Písala mi:
Krátko po tom, čo si odcestoval, tvoj brat Geoffrey požiadal otca o moju ruku. Ale neobávaj sal Môžu ma vydať zaňho iba násilím, a to môj otec neurobí…
Mary písala, že podnikne všetko, aby pomohla mne a Lily.
Veril som jej.
Keď som listy dočítal, pochytil ma žiaľ a chvíľu som uvažoval o rade môjho starého priateľa. Potom som si však spomenul na de Garcia, matku a moju prísahu.
Neboj sa o mňa, odpovedal som sestre, viem, že sa jedného dňa vrátim. Kým Garcia žije, musím ho prenasledovať…
Myslel som to veľmi vážne. Bola to prísaha môjho života, sľub mne samému…
Súčasne som spísal testament, v ktorom som väčšiu časť peňazí odkázal Lily, ale s podmienkou, že sa nevydá. V prípade jej sobáša alebo smrti patrili by všetky peniaze Mary a jej deťom.
Vedel som, že Lilin otec už nebude nútiť dcéru, aby sa vydala za môjho brata, pretože teraz som bol oveľa bohatší ako Geoffrey…

KAPITOLA XI

Stroskotanie

Bol som veľmi skľúčený, keď loď Dobrodružstvo opustila cádizský prístav. Anglicko a tí, ktorých tam mám, boli opäť veľmi vzdialení. Uvidím ich ešte niekedy?
Ale nemal som čas na smutné myšlienky.
Na druhý deň som si kúpil lístok na loď, ktorá smerovala do Západnej Indie. Zapísal som sa ako Diego d’Alia, obchodník.
Loď bola plná španielskych dobrodruhov, večne opitých a vášnivých kartárov. Uverili, že som Španiel, a vážili si ma, lebo som im občas prospel ako lekár.
Plavba bola príjemná, ale pred cieľom nás zastihla strašná búrka. Naša loď bola stará a neschopná odolávať väčšej víchrici. Začala do nej vnikať voda. Vlnobitie strhlo kapitána a niekoľkých námorníkov do mora. Ostatným členom posádky a niekoľkým cestujúcim sa podarilo spustiť na vodu čln a čoskoro sa stratili za búrlivým obzorom.
Chcel som zachrániť ženy a deti. S veľkými ťažkosťami sme ich spolu s ďalšími dvoma cestujúcimi naložili do druhého člna a veslovali sme od lode. O chvíľu sa potopila a my sme zostali sami na rozbúrenom oceáne.
Celú noc sa náš malý čln zmietal na vlnách.
Ráno sa vietor utíšil, vyšlo slnko. Na obzore sme zazreli loď. Plávala k nám. Ale boli sme príliš unavení, a tak sa náš čln pohyboval iba veľmi pomaly.
Konečne nás na lodi zbadali.
Ako sme sa dostali na palubu, neviem. Pamätám sa iba, že námorníci mi dali trochu vody, a stratil som vedomie. Keď som sa prebral, začul som hlas, ktorý sa mi zdal povedomý. Skupina dôstojníkov podišla bližšie a najvyšší z nich hovoril:
„Seňor, gratulujem vám k zázračnému –“ a vtom sa zarazil.
Keď som zazrel dôstojníkovu tvár, skoro mi prestalo srdce biť – patrila Juanovi de Garcia! Okamžite ma spoznal.
„Koho to tu máme?!“ – skríkol. „Seňor Thomas Wingfield! Pozrite sa, kamaráti, pozrite sa na tohto mladého muža, ktorého nám more prinieslo. Nie je Španiel, je to anglický špión. Keď som ho naposledy videl v Seville, pokúšal sa ma zavraždiť, pretože som ho chcel zatknúť.“
„To nie je pravda,“ bránil som sa, „nie som špión.“
„Tak potom, Thomas Wingfield, prečo cestuješ pod menom ď Alia?“
„Mám na to dôvody, Juan de Garcia.“
„Volám sa Sarceda, a títo páni to dobre vedia,“ tvrdil de Garcia. „Kedysi som poznal človeka, ktorý sa volal de Garcia, ale ten je už mŕtvy.“
„Klameš,“ vykríkol som. „Ty si –“
Ale nemohol som povedať viac, lebo jeden z Garciových spoločníkov vytasil meč a vyhrážal sa, že ma zabije, ak hneď nezatvorím ústa.
Juan de Garcia prehodil niekoľko slov so svojimi spoločníkmi. Potom mi dali nohy a krk do želiez a odvliekli ma do podpalubia. Tam som sa dozvedel, že loď vezie skupinu otrokov z Kuby. Juan de Garcia, alebo Sarceda, ako sa teraz nazýval, ich chcel predať v Západnej Indii.
V podpalubí sa tiesnilo asi dvesto otrokov. Z nich asi dvadsať bolo už mŕtvych. Ich telá ležali vo vode na dne podpalubia. Nebolo tu vetranie, vzduch bol ťažký ako olovo. Ležal som, kde som spadol, a bolo mi tak zle, že som nebol schopný pohybu.
O chvíľu som zaspal.
Neviem, ako dlho som spal, ale keď som sa zobudil, prvé, čo som uvidel, bola mŕtvola otrokyne. Pri nej stál Španiel a čosi rozkazoval dvom námorníkom. Poobzeral som sa a pochopil som, že väčšina spoluväzňov je už mŕtva, umierajú na chorobu, ktorá je horšia ako cholera.
Námorníci odnášali stuhnuté telá a hádzali ich do mora.
Mŕtvych pribúdalo. Nepochopím, ako som vôbec ostal nažive. Azda preto, že nad mojou hlavou bol malý otvor a z času na čas som mohol vstať a nadýchať sa čerstvého vzduchu.
Neskôr nám námorník priniesol jedlo. Od neho som sa dozvedel, že väčšina námorníkov a dôstojníkov, medzi nimi aj Sarceda, sú chorí. Všetky ženy a deti, ktoré boli so mnou v člne, pomreli.
Na druhý deň neprišiel nik.
Takmer všetci otroci už boli mŕtvi. Neochorel som, ale nedostatok jedla a vzduchu ma veľmi oslabili. Popoludní nasledujúceho dňa som zbadal, že viacero Španielov schádza do podpalubia.
„Hoďte ho do mora,“ rozkázal jeden z nich.
„Je živý a nezdá sa, že by bol chorý,“ nechápal ten, čo snímal moje okovy.
„Živý alebo mŕtvy, odpracte toho psa!“ vrieskal ďalší.
Zdvihli ma a vyniesli na palubu. Prvý, koho som uvidel, bol Sarceda, sediaci na stoličke.
„Čože?! Thomas Wingfield je stále nažive? Bude mi veľkým potešením poslať ťa žralokom.“
Naozaj, teraz Garcia triumfoval. Prišiel som ho zabiť a ako sa to skončilo?
Vyzval som ho:
„Ak máš kúsok cti v tele, daj mi meč a budeme bojovať. Si oslabený chorobou, viem. Ale ja som prežil niekoľko dní v podpalubí a som slabý. Budeme vyrovnaní.“
„Možno je to tak, Wingfield,“ zasmial sa, „ale na čo by to bolo dobré? Ja žijem a ty… ty budeš čoskoro mŕtvy. Ak mi chceš voľačo povedať, povedz mi to rýchlo. Nemáš veľa času.“
„Mám pre teba niečo, de Garcia, nie odo mňa, ale od Isabelly de Siguenza,“ prekvapil som ho.
Vyskočil zo stoličky a postavil sa predo mňa.
„Čo je s ňou?“ zašepkal.
„Iba toto: kňazi ju zamurovali za živa spolu s dieťaťom.“
„Zamurovali za živa! Ako to vieš?“
„Bol som pri tom,“ odpovedal som. „Prosila ma, aby som ti povedal, keď ťa nájdem, že nikdy neprezradila tvoje meno, aj v hodine smrti ťa ľúbila a odpustila ti. To je všetko. Ale poviem ti ešte niečo: nech ťa ona a moja matka prenasledujú až do konca tvojho života i po smrti!“
Na okamih si zakryl rukami tvár a potom zreval na námorníkov:
„Hoďte toho psa žralokom!“
Vyskočil som, chytil som zločinca a pokúšal sa hodiť ho do mora. Ale námorníci ma od neho odtrhli a o chvíľu som sa ocitol vo vode…
[bookmark: bookmark23]
KAPITOLA XII

Kráľov posol v Tabascu

Vzdialenosť medzi mnou a loďou sa stále zväčšovala. Bol som dobrý plavec a držal som sa na hladine bez ťažkostí. Ale kam som mal plávať?
Vôkol bola iba nekonečná vodná plocha.
Po chvíľke som neďaleko zbadal tmavý predmet. Priplával som k nemu a s radosťou som zistil, že je to veľký sud, do polovice plný skazených potravín.
No v tej istej chvíli som zočil blížiaceho sa žraloka. Ani neviem, ako som sa dostal do suda. Myslím, že strach a zúfalstvo mi pomohli. Keď som bol v ňom, začal som žralokovi vyhadzovať skazené potraviny. Priblížil sa k sudu a zahryzol doň. Ale drevo a železo mu zrejme nechutili, a tak sa obrátil a zmizol.
V sude som bol celú noc, unášali ho vlny pokojného mora.
Nastal nový deň a ja som začal trpieť smädom a hladom.
Slnko prudko svietilo, nemal som sa kam pred jeho lúčmi skryť. Zrazu som začul škrekot vtákov a uvidel zem.
O chvíľu som pod nohami zacítil zem. Neďaleko miesta, kde sud vyhodilo na breh, bola kaluž dažďovej vody.
Napil som sa a natiahol pod kríkmi. V okamihu som zaspal.
Prebudil som sa zrejme až po mnohých hodinách – na pálčivú bolesť po celom tele. Príčina mi bola hneď jasná: zaútočili na mňa tisíce komárov.
Vyskočil som a ponoril sa do rieky, pretože tam som mal od prekliateho hmyzu pokoj.
Ale o niekoľko minút som zbadal papuľu krokodíla, ktorý sa vynoril celkom blízko. V okamihu som bol na brehu – opäť v objatí hrozného hmyzu. Rozbehol som sa popri rieke, odháňajúc rukami komárov. Veľmi to však nepomohlo.
Ešte ten deň som narazil na skupinu ľudí, chytajúcich ryby. Boli tmavej pleti a oblečení v bielom.
Kaď ma zbadali, povyskakovali, chopili sa zbraní a šli mi oproti. Zdvihol som ruky. Videli, že som neozbrojený a bezmocný. Zložili zbrane a oslovili ma neznámou rečou. Potriasol som hlavou a ukázal na more, potom na opuchnutú tvár a ruky.
Pochopili.
Jeden z nich šiel do člna a doniesol akúsi masť, ktorou mi natreli celé telo. Bolesť poľavila a komáre ma nechali na pokoji.
Ponúkli ma jedlom a vodou, usadili do člna a vyrazili sme proti prúdu.
Čoskoro som zaspal…
Keď som sa zobudil, slnko už zapadalo. Čln sa pomaly dral proti prúdu malej riečky. Jej brehy lemovali vysoké stromy. Hmýrili sa na nich stovky pestro sfarbených vtákov a opíc, skákajúcich z konára na konár.
Priblížili sme sa k prístavu. Vystúpili sme a peši pokračovali po širokej ceste, kým sme nedošli k bráne akéhosi mesta.
Bola už takmer úplná tma.
Po niekoľkých minútach moji sprievodcovia zastali pred domom. Voviedli ma dnu, do veľkej miestnosti plnej žien.
Medzi nimi som si všimol jedno krásne dievča. Volala sa Marina. Zaviedla ma do malej izby, doniesla mi vodu a čisté šaty.
Videl som, že ľudia, ku ktorým som sa dostal, boli veľmi milí a určite neboli divosi. Ale napriek tomu som bol ich väzeň, ozbrojený bojovník stále strážil pri dverách mojej izby.
Bol som veľmi unavený, aby som rozmýšľal o svojom položení a čoskoro som zasa zaspal…
Teraz vám poviem, kam som sa vlastne dostal, hoci som sa to dozvedel oveľa neskôr.
More ma vyhodilo na breh pri ústí rieky a stal som sa hosťom, či skôr väzňom Aztékov, ktorí ma doviedli do mesta Tabasco. Leží niekoľko míľ od hlavného mesta Mexika – Tenochtitlanu…
Rieka, k ústiu ktorej ma prihnali morské vlny, sa nazýva Rio Tabasco. Práve tu sa o rok vylodil Cortés so svojimi štyristo vojakmi, ktorí potom vyvrátili túto ríšu.
Bol som teda prvým belochom, čo žil medzi mexickými Indiánmi, ak nerátam španielskeho šľachtica Aguilara, ktorý tu stroskotal už pred šiestimi rokmi.
Jeho posádka, pokiaľ sa neutopila v mori, našla smrť na obetných oltároch. Aguilaŕ sa nejakým zázrakom zachránil a šesť rokov žil medzi týmito ľuďmi. Hoci bol zajatcom, mohol sa pomerne voľne pohybovať a za ten čas sa dôkladne oboznámil s rečou i obyčajmi Aztékov.
Zo zajatia ho vyslobodil až Cortés, Aguilar mu potom slúžil ako prekladateľ a sprievodca.
Rok predtým, ako som sa dostal na tieto miesta, navštívil Yucatan španielsky hidalgo Hernandés de Cordóba, „vyznamenal“ sa ukrutnosťami proti domorodcom.
Treba spomenúť aj karavely Juana de Gricalva, aj tie pristáli pri týchto brehoch.
Tak sa domorodci, najmä na pobreží, už dostatočne zoznámili so Španielmi, s ich výzbrojou a spôsobom boja. Vzbudzovali v nich strach. Muškety, hákovnice, čo „metali hromy a blesky“, ale aj kone. Domorodci predtým nepoznali tieto zvieratá a bolo pre nich nepredstaviteľné, že človek môže jazdiť na takom strašnom tvorovi…
Všimol som si aj vieru a náboženstvo Aztékov. Jedným z ich hlavných bohov bol Quetzalcoatl – operený had. Považovali ho za svojho stvoriteľa. Bol to vraj vysoký biely muž s dlhou čiernou bradou, ozdobený striebrom. On vyučil Indiánov remeslám a umeniam a patom vraj odišiel za more, no prisľúbil, že sa po čase vráti. Indiáni, vidiac bielych vysokých bradatých Španielov v lesklom kovovom brnení, pokladali ich za synov boha Quetzalcoatla.
Pravda, musím povedať, že nie všetci. Kmene, žijúce na pobreží, hneď považovali Španielov (nazývali ich Teulmi) za nepriateľov, ktorí prišli vraždiť a lúpiť.
Pretože aj mňa pokladali za jedného z nich, strážili ma ako zajatca, no zaobchádzali so mnou veľmi dobre…
Marina, Tabascanka, sa narodila pri juhovýchodných hraniciach ríše Aztékov a vedela trochu po španielsky, čo sa naučila od obchodníkov, prichádzajúcich do tejto časti krajiny. Slúžila v dome náčelníka.
Na druhý deň som sa zobudil veľmi skoro a od Mariny som sa dozvedel, že vyslali posla k Montezumoví, kráľovi Aztékov, ktorý jediný mal právo rozhodnúť o mojom osude.
  
Uplynuli už štyri mesiace, a posol od Montezumu sa ešte nevrátil. V Tabascu som sa stále cítil dobre a šťastne. Obyvatelia boli ku mne veľmi milí a ja som začal mať rád týchto jemných a pracovitých ľudí. Spriatelil som sa najmä s Marinou, ktorá ma učila ich reči a zvykom.
Po polroku sa posol vrátil so správou, že kráľ si ma želá vidieť. Poslal do Tabasca svojho synovca, princa Quauhtemoca s mnohými bojovníkmi, a tí ma mali doviesť do hlavného mesta.
„Si Teul?“ opýtal sa princ, keď sme si vymenili pozdravy.
„Nie,“ odpovedal som. „Som z inej bielej rasy. Ale mám v sebe španielsku krv.“
A vyrozprával som mu časť môjho osudu.
„Nikdy som nepočul o nijakej inej bielej rase,“ uvažoval. „Hovoríš, že nie si Španiel. Ale máš v sebe španielsku krv a prišiel si sem na španielskej lodi. To je čudné. Nuž Montezuma to posúdi…“
Princ a jeho bojovníci zostali v Tabascu týždeň.
Nadišiel deň odchodu.
Rozlúčil som sa s milým hostiteľom, s priateľmi a krásnou Marinou, ktorá bola ku mne taká dobrá. Moje srdce bolo naplnené strachom. Aký osud ma očakáva?…
Putovali sme mesiac…
Počas cesty sa stala príhoda, na ktorú som takmer doplatil životom.
Prechádzali sme hustým pralesom, keď zo stromu skočila na princa puma a zrazila ho na zem. Jeho spoločníci si mysleli, že ho zabila. Hodil som sa na zviera a silno som ho udrel palicou.
Hoci sa puma potom vrhla na mňa, zranil som ju tak ťažko, že čoskoro zahynula. Bol som dosť doriadený, pretože puma stačila použiť svoje hrozné zuby a pazúry. Dlho som ležal na zemi neschopný pohybu.
Princ vstal a ťažko lapajúc dych prehovoril:
[bookmark: bookmark25]„Teul, si statočný muž a ak nezomrieš, prisahám, že až do smrti budem tvojím priateľom…“

KAPITOLA XIII
[bookmark: bookmark26]
Montezumov dvor

Asi týždeň mi bolo tak zle, že Quauhtemocovi bojovníci ma museli niesť na nosidlách. Postupovali sme veľmi pomaly. Časom sa moje rany zacelili, a keď sme sa priblížili k Tenochtitlanu, mohol som opäť chodiť.
Krajina, ktorou sme prechádzali, bola čarovná. Cestu lemovali modré jazerá a zelené údolia, husté lesy a pestré lúky, plné prekrásnych kvetov.
Konečne istého večera sme prišli do Tenochtitlanu.
Mesto bolo veľmi veľké a krásne. Rozprestieralo sa na ostrove jazera Texcoco a s brehom ho spájali mnohé hrádze a násypy. Princ Quauhtemoc ma viedol rovno do paláca svojho strýka kráľa Montezumu.
Bolo tam hádam toľko zlata, ako býva v anglických domoch dreva…
Vstúpili sme do veľkej haly plnej ľudí. Zozadu, spoza veľkého závesu na konci haly, prenikala tichá hudba.
Medzi desiatkami ľudí som si všimol veľmi krásne, asi osemnásťročné dievča. Keď zbadalo Quauhtemoca, priblížilo sa a oslovilo ho:
„Vitaj, švagor. Tak si teda konečne prišiel. Môj kráľovský otec a sestra, tvoja žena, ťa už netrpezlivo očakávajú.“
Mala prekrásny hlas a cítil som, že si ma všíma…
„Som šťastný, že ťa zasa vidím, Otomie, švagriná,“ odpovedal princ. „Tabasco je ďaleko od Tenochtitlanu a okrem toho Teula, môjho spoločníka, postihla cestou nehoda.“
„Čo sa stalo?“ zaujímalo sa dievča.
„Zachránil mi život, ale bol pri tom zranený,“ a niekoľkými slovami porozprával švagrinej o mojom zápase s pumou.
„Vitaj, Teul,“ oslovila ma s úsmevom. „Nie si z nášho ľudu, ale mám ťa rada, pretože si odvážny!“
A stále sa usmievajúc odišla.
„Kto je to roztomilé dievča?“ vyzvedal som sa.
„Moja švagriná, princezná Otomie, najmilšia dcéra môjho strýka Montezumu,“ informoval ma. „Páčiš sa jej, Teul, a to je pre teba dobré z viacerých dôvodov. Psst!“
Medzitým čo hovoril, odhrnul sa záves a uzreli sme Montezumu, ako sedí na vyšívanom vankúši. Obklopovali ho radcovia.
Jeden z nich, veľmi starý muž, podišiel ku Quauhtemocovi:
„Kráľ Montezuma si želá hovoriť s tebou a s Teulom, tvojím spoločníkom.“
„Rob to, čo ja, Teul,“ šepol mi princ.
Priblížili sme sa k vladárovi a zastali v tichosti pred ním so sklonenými hlavami a zloženými rukami, kým sme nedostali pokyn, aby sme pristúpili bližšie.
„Hovor, synovec,“ rozkázal Montezuma veľmi ostro – panovačne.
„Išiel som do mesta Tabasca, ó, slávny Montezuma, našiel som Teula a priviedol som ho sem,“ referoval princ.
„Prečo si cestoval tak dlho?“ chcel vedieť vladár.
„Teulovi sa stala nehoda. Ťažko ho zranila puma. Zviera zrazilo mňa, ale Teul ho zabil, a tak mi zachránil život. Tu je čeľusť pumy.“
Až teraz sa Montezuma pozrel priamo na mňa.
„Povedz, Teul, prečo tvoji priatelia prišli sem a zabíjajú mojich ľudí?“ opýtal sa.
„O tom nič neviem, ó, král,“ odvetil som. „A nie sú to moji krajania.“
„Povedal si, že máš v sebe ich krv, a prišiel si na tieto brehy v jednom z ich veľkých člnov“
„Nepatrím k nim a na breh som sa dostal na sude.“
„Klameš, Teul,“ nahneval sa Montezuma. „To je nemožné,“ a dodal:
„Povedz, si ty syn boha vojny?“
„Neviem, ó, kráľ. Som z bielej rasy a náš praotec sa volal Adam.“
„Možno je to jedno z mien boha vojny,“ usúdil Montezuma. „Bolo povedané, že jeho deti sa vrátia a teraz sa zdá, že prichádzajú,“ povzdychol si.
„Môžeš odísť. Zajtra mi porozprávaš o Teuloch a rada kňazov rozhodne o tvojom osude.“
Keď som začul spomínať kňazov, roztriasol som sa, pretože som bol presvedčený, že ma budú mučiť.
„Zabi ma, ó, kráľ,“ žiadal som, „ale nedávaj ma do rúk kňazom.“
„Všetci sme v rukách kňazov, ktorí sú ústami boha,“ odpovedal chladne. „Okrem toho si myslím, že si klamal. Teraz už choď!“
Opustil som sieň s princom. Zaviedol ma do svojho domu. Očakávala nás jeho manželka a viacero ďalších žien. Medzi nimi som uvidel aj Otomie. Pri stole sedela vedľa mňa a vypytovala sa na moju krajinu a na Teulov. Potom mi rozprávala, že jej otec je poverčivý a myslí si, že Teulovia sú deťmi boha vojny a že prichádzajú zmocniť sa krajiny.
Obed sa skončil a moji hostitelia ma zaviedli do izby s pripraveným lôžkom. Ľahol som si, ale spánok neprichádzal.
— Aký osud ma čaká? – pýtal som sa sám seba. – Čo so mnou kňazi urobia?
Srdce mi zvieral strach. Myslel som na Otomie, krásnu Montezumovu dcéru…
Zobudil som sa, keď slnko stálo už vysoko. Šiel som k oknu a zadíval sa na mesto Tenochtitlan.
V túto skorú hodinu bolo zvlášť čarovné
— Musím zomrieť, – myslel som si, – no videl som krajinu Aztékov, jej kráľa, spoznal som jej ľudí…
[bookmark: bookmark27]
KAPITOLA XIV

Zúfalstvo nešťastného kráľa

Po raňajkách ma zaviedli do slávnej Siene spravodlivosti. Montezuma a jeho radcovia tam už boli.
Do miestnosti vstúpilo niekoľko kňazov. Keď som ich uvidel, roztriasol som sa. Pristúpili ku mne a viedli ma k Montezumovi. Prikázali mi zobliecť sa a veľmi pozorne si prezerali moje jazvy.
Kým som stál nahý a chvejúci sa, kňazi sa ticho zhovárali s Montezumom. Nepočul som, o čom hovoria. Nakoniec Montezuma vstal, zavesil mi na krk zlatú reťaz a svoj vlastný plášť mi prehodil na ramená. Potom predo mnou pokľakol a povedal:
„Ó, najpožehnanejší syn boha vojny, duše sveta, stvoriteľa sveta! Ďakujeme ti, že si medzi nás prišiel. Kým si medzi nami, táto krajina patrí tebe a my sme iba tvoji sluhovia, pripravení poslúchať ťa. Ja, Montezuma, tvoj sluha, sa ti klaniam a klaňajú sa ti aj moji ľudia.“
„Klaniame sa ti, ô, boh vojny!“ volali kňazi.
Vyjavene som hľadel na Montezumu a absolútne nič som nechápal.
Do siene vošlo niekoľko žien. Niesli drahocenné šaty a pestré kvety.
„Ö, boh vojny!“ klaňali sa mi pokľaknúc pri mojich nohách, „opäť si prišiel medzi nás, prevtelený do Teula.“
Pomohli mi obliecť sa do vzácnych šiat.
— Pokladajú ma za boha, – preblesklo mi mysľou, aj keď nepochybne vyzerám teraz skôr ako blázon…
Vstúpilo niekoľko mužov, tváriacich sa nadmieru vážne, s flautami v rukách. Oznámili mi, že sú mojimi učiteľmi.
Spolu s nimi som opustil palác.
„To je boh vojny,“ volali a viedli ma ulicami. Muži a ženy kľakali predo mnou.
Musel som nasadnúť do nosidiel a v nich ma niesli na vrchol veľkej pyramídy. Kňazi a dav, všetci kľačali.
Po chvíľke ma moji učitelia zniesli späť do paláca a zaviedli do mojej izby.
„Som unavený,“ obrátil som sa na svojich sprievodcov.
Najprv sa mi zdalo, že ma nepočúvajú.
„Nechajte ma samého, chcem si odpočinúť. Potom budem obedovať s princom Quauhtemocom.“
„Tvoje rozkazy sa splnia, ó, bože,“ odpovedali. „Prídeme po teba o hodinu a odprevadíme ťa do princovho sídla.“
Odišli a ja som sa natiahol na posteľ, snažiac sa pochopiť, prečo ma premenili na boha a ako dlho to asi potrvá.
O hodinu ma voviedli do Quauhtemocovho paláca. Princ ma privítal mnohými poklonami. Ale v jeho očiach sa miešala veselosť so smútkom.
„Čo to všetko znamená?“ zašepkal som. „Robia si zo mňa blázna, alebo som naozaj boh?“
„Psst,“ skočil mi do reči princ, „je to pre teba dobré i zlé, priateľ Teul. Poviem ti to inokedy…“
Vzápätí nahlas dodal:
„Želáš si, ó, bože bohov, obedovať s nami, alebo chceš jesť sám?“
„Bohovia majú radi spoločnosť, princ, a môžu stolovať s kým chcú,“ odvetil som veselo a hneď som pristúpil k princezne Otomie. Zašepkal som jej do ucha:
„Neviem o lepšom mieste ako po boku najkrajšej bohyne na zemi…“
„Ach, nie! Nie som bohyňa!“ odpovedala a prudký rumenec jej vystúpil na líca. „Počúvaj, ak chceš sedieť pri obede vedľa mňa, musíš to povedať. Všetci ťa poslúchnu, vrátane môjho otca.“
Vstal som a hlasne oznámil:
„Princezná Otomie musí pri obede vždy sedieť po mojom boku. Je to moja vôľa.“
Všetkých šľachticov to prekvapilo. Quauhtemoc sa spočiatku zdal nahnevaný, ale potom sa rozosmial. Šľachtici zašumeli:
„Vôľu bohov treba poslúchať: princezná bude sedieť po jeho boku.“
Počas obeda som sa pýtal Otomie:
„Čo to všetko znamená?“
„Poviem ti to,“ zašepkala. „Keď sa obed skončí, povedz šľachticom, že sa chceš prejsť po záhrade a že ťa musím sprevádzať. Tam ti možno budem môcť všetko vysvetliť.“
Urobil som, čo mi Otomie poradila, a po obede sme vyšli do záhrady, sprevádzaní hudobníkmi, ktorí po celý čas hrali na flautách.
Bolo veľmi horúco a oblohu pokrývali temné mračná, Bolo jasné, že o chvíľu sa strhne búrka…
Otomie rozprávala:
„Každý rok vyberú mladého zajatca, ktorý má zastupovať boha vojny. Zajatec musí byť vznešený a krásny. Tento rok voľba padla na teba, pretože si vznešenejší a krajší ako hocaký muž v našej krajine. Navyše si Teul. Môj otec Montezuma sa obáva príchodu Teulov. A kňazi si myslia, že Teulov potešia, ak ťa vyberú za zástupcu boha.“
Musím priznať, že ma veľmi potešilo, keď ma toto pekné dievča nazvalo „najkrajším mužom v krajine“.
„Jeden rok,“ pokračovala Otomie, „ťa budú poslúchať všetci, dokonca aj môj otec. Mesiac pred uplynutím roka ti dajú štyri mladé dievčatá za manželky, ale potom príde deň, keď ťa obetujú veľkému bohu vojny.“
Keď som počul takú ohromujúcu správu, zaplavila ma hrôza a hnev.
„Nech je prekliata a odsúdená táto hrozná krajina a jej falošní bohovia!“ skríkol som.
Otomie vzhliadla na mňa s hrôzou. V tom okamihu sa strašne zablysklo a zahrmelo. Vzápätí chrám na vrcholku pyramídy zachvátili plamene.
Všetci obyvatelia paláca vybehli do záhrady. Montezuma bol medzi nimi. S hrôzou sa dívali na horiaci chrám. Dokonca aj ja som bol trocha prestrašený, hoci som vedel, že požiar zapríčinil blesk. Ale pre poverčivých domorodcov to bolo zlé znamenie.
Akoby na dôkaz toho pribehol práve v tej chvíli posol so správou, že na pobreží pristáli Španieli.
„Deti boha vojny pristáli a zabíjajú mojich ľudí, deti Aztékov sú odsúdené!“ zvolal Montezuma.
O chvíľu pribehol ďalší posol a oznámil, že v paláci umiera kráľova sestra Papancin.
Montezuma nepovedal nič, rukami si zakryl tvár a pomaly kráčal k palácu.
Obrátil som sa k Otomie, ktorá celý čas stála pri mne.
„Nevravel som, že táto krajina je prekliata, princezná Otomie?“
Mlčala.
Nad ránom Papancin zomrela a hneď večer ju s mnohými slávnostnými obradmi pochovali ku kráľovským predkom Montezumu.
Dozvedel som sa, že byť bohom nie je také jednoduché. Chceli, aby som sa naučil rozličným umeniam, medzi iným aj ich hroznej hudbe, hoci som nikdy nemal ani za mak hudobného nadania.
Nik sa však nepýtal na môj názor. Moji učitelia, starší a dôstojní ľudia, ktorí si iste mohli nájsť aj vhodnejšiu prácu, sa zjavili s lutnami, na ktoré som sa musel učiť hrať.
Iní ma zase zasväcoval do aztéckeho písma, poézie a iných podobných umení, tie som študoval rád. Nezabúdal som na slová, že ten, kto rozširuje svoje znalosti, rozmnožuje aj svoj žiaľ. Skutočne, načo mi vlastne budú všetky tieto vedomosti, keď onedlho spolu so mnou zomrú na obetnom kameni?
Myšlienka, že ma po roku obetujú, ma najprv privádzala do zúfalstva. Potom som si pomyslel, že nebezpečenstvo smrti mi už neraz hrozilo a predsa sa mi vždy podarilo vyviaznuť. Možno sa mi to pošťastí aj tentoraz. V každom prípade do smrti bolo ešte dosť ďaleko. Zatiaľ som bol bohom a chcel som bez ohľadu na to, či neskôr zahyniem, prežiť zvyšný čas ako boh, tešiac sa všetkým dostupným radostiam života…
Každý deň…
Sotva mal kto kedy viac možností, navyše takých neobyčajných…
Keby ma občas nebol zachvátil smútok za domovom a mojou vzdialenou láskou, bol by som úplne šťastný. Mal som nesmiernu moc a všetko, čo ma obklopovalo, bolo zvláštne a neobvyklé.
Niekoľko dní po smrti Papancin celý palác i mesto ovládol hlboký smútok. Rozšírili sa čudné chýry. Každú nos plápolajúca žiara osvetľovala východnú polovicu oblohy a každý deň prinášal stále nové znamenia, nové strašné historky o Španieloch, Väčšina Indiánov ich pokladala za bielych bohov, za deti Quetzalcoatla, ktoré sa vrátili do krajiny, kde kedysi vládol ich božský predok.
V tomto zmätku sa najhoršie cítil sám kráľ. Už niekoľko dní nič nejedol, nepil a nespal…
Svojmu starému súperovi, drsnému a múdremu Nesaualpillovi, vládcovi spojeneckej krajiny Texcoco poslal poslov. Prosil ho, aby ho prišiel navštíviť.
Nesaualpilla prišiel.
Bol to starec s prenikavými a zúrivými očami. Zúčastnil som sa na jeho stretnutí s Montezumom, pretože ako boh som sa slobodne mohol pohybovať po celom paláci a zúčastňovať sa aj na zasadaniach kráľovskej rady.
Keď sa obaja vládcovia pozdravili, Montezuma začal vykladať o čudných znameniach, o príchode Teulov a žiadal ho, aby svojou múdrosťou rozptýlil ťažké mračno na jeho duši. Starec si pohladil dlhú bradu a povedal, že hoci je Montezumovi ťažko na srdci, čoskoro mu bude ešte ťažšie.
„Počúvaj ma,“ vravel starý náčelník, „Viem, že dni našej vlády sú zrátané. Som o tom presvedčený natoľko, že som ochotný zahrať si o celú svoju krajinu, ktorú si si chcel ty a tvoji predkovia podrobiť.“
„A o čo budem hrať ja?“ bol zvedavý Montezuma.
„Iba o troch kohútov. Postavíš troch bojových kohútov a keď vyhráš, osobne mi ich odovzdáš. A ja stavím do hry celé Texcoco.“
„Stávky sú nerovné,“ nesúhlasil Montezuma. „Kohútov je veľa, krajín oveľa menej.“
„No a čo?“ ohradil sa starý vládca. „Hráme proti osudu. Ako vyjde, tak aj bude. Ak vyhráš krajinu – všetko bude dobré – a keď ja vyhrám kohútie ostrohy, tak potom zbohom s celou slávou Aztékov a ostatných Indiánov, pretože náš národ prestane byť národom a naše krajiny zachvátia prišelci.“
„Nuž zahrajme si, uvidíme,“ súhlasil Monteznma a vydali sa spolu na ihrisko pre hru tlačtli.
Hra sa začala. Spočiatku vyhrával Montezuma a už sa začal chváliť, že sa stane vládcom Texcoca,
„Bude dobré, ak sa tak stane!“ povedal Nesaualpilla a od tohto okamihu sa šťastie odvrátilo od kráľa Aztékov. Hoci sa usiloval, už ani raz sa mu nepodarilo doraziť loptu do kruhu a nakoniec Nesaualpilla vyhral kohútov.
Zaznela hudba, dvorania sa tlačili okolo starého náčelníka a gratulovali mu k víťazstvu. Ale on iba ťažko vzdychol:
„Radšej by som bol prehral svoju krajinu, ako vyhral týchto kohútov. Moje kráľovstvo by aspoň prešlo do rúk človeka z nášho národa. Ale – žiaľ! Aj moje aj jeho dŕžavy sa dostanú cudzincom, ktorí zvrhnú našich bohov a celú našu slávu obrátia navnivoč!“
Rozlúčil sa s kráľom a odišiel.
Starý náčelník čoskoro zomrel.
Už neuvidel, ako sa splnilo jeho strašné proroctvo.
Po Nesaualpillovom odchode prišla nová správa o Španieloch, a tá znepokojila Montezumu ešte viac. Zachvátený strachom poslal po „astrológa“, ktorý sa v celej krajine tešil veľkej sláve, lebo jeho proroctvá sa niekedy splnili.
Astrológ sa zjavil a. Montezuma sa s nim zamkol. Neviem, čo povedal astrológ kráľovi, ale zrejme to nebolo nič príjemné, pretože v noci Montezuma rozkázal svojim vojakom zbúrať astrológov dom a mudrc našiel smrť v jeho troskách…
Krátko po astrológovej smrti Montezuma, ktorý ma tvrdošijne pokladal za Teula, dospel k názoru, že mu predsa len môžem povedať niečo užitočné. Po západe slnka poslal po mňa a pozval ma na prechádzku do parku.
Prišiel som v sprievode svojich hudobníkov, ktorí ma ani na chvíľu neopúšťali, ale Montezuma vyhlásil, že sa chce zhovárať so mnou osamote. Nariadil všetkým, aby odišli.
Potom sme vstúpili – ja kráčajúc krok za ním – do tieňa mohutných cédrov,
„Teul,“ prehovoril Montezuma, „porozprávaj mi o svojich bratoch. Prečo sa vylodili na našich brehoch? Ale dávaj pozor, aby si neklamal!“
„Nie sú mi bratia, ó, Montezuma! Len moja matka bola z nich.“
„Rozkázal som ti hovoriť čistú pravdu. Rozumel si, Teul? Ak bola tvoja matka z ich kmeňa, či nie si potom aj ty rovnaký ako oni, či nie si krv z ich krvi?“
„Ako si želáš, kráľ,“ uklonil som sa.
Začal som rozprávať o Španieloch, o ich krajine, o ich veľkosti, krutosti a nenásytnej túžbe po zlate.
Montezuma žiadostivo počúval, ale zdalo sa, že neuveril ani polovici toho, čo som hovoril, pretože strach ho urobil nesmierne podozrievavým. Keď som zamĺkol, opýtal sa:
„Prečo prišli do našej krajiny?“
„Obávam sa, že si prišli podrobiť túto krajinu, ulúpiť jej poklady a zvrhnúť jej bohov.“
„Čo mi radíš, Teul? Ako sa ubrániť týmto mohutným vojakom oblečeným do kovu a skákajúcim na zúrivých divých zvieratách? Majú akési trubice, ktoré hrmia ako hrom a v rukách zbrane z jagajúceho sa striebra. Ako s nimi bojovať? Nemožno sa im protiviť, veď sú synmi Quetzalcoatla, ktorí sa vrátili, aby ovládli celú krajinu. Počul som o nich už v detstve, bál som sa ich celý život a dnes stoja pred mojim prahom…“
„Som síce boh,“ odpovedal som, „ale ak pozemský vládca dovolí, dám mu jednoduchú radu. Na silu sa odpovedá silou. Teulov je málo a proti každému z nich môžeš postaviť tisíc bojovníkov. Napadni ich prvý, nečakaj, kým si nájdu spojenca, rozdrv ich hneď!“
„A to mi radí ten, ktorého matka bola s kmeňa Teulov?“ s posmešným úškľabkom argumentoval kráľ. „Povedz mi ešte, ako môžem zistiť, že proti mne bojujú ľudia a nie bohovia? Ako môžem zistiť skutočné úmysly týchto ľudí alebo bohov, keď nehovoria mojou rečou a ja im nerozumiem?“
„To nie je ťažké, Montezuma. Ovládam ich reč. Pošli ma medzi nich a ja sa dozviem všetko, čo budeš chcieť vedieť…“
Kým som hovoril, v srdci mi skrsla nádej. Keby sa mi podarilo dostať sa k Španielom, zachránil by som sa pred obetným oltárom! A možno by som sa mohol vrátiť aj do vlasti. Veď priplávali na lodiach a lode celkom iste odplávajú aj nazad!
Montezuma na mňa mlčky hľadel a potom sa ozval:
„Teul, ty ma dozaista považuješ za hlupáka. Či si naozaj myslíš, že ťa pošlem medzi nich, aby si svojim bratom porozprával o mojom strachu, o mojej slabosti a ukázal im naše slabé miesta? Naozaj si myslíš, že neviem, prečo si sa u nás zjavil?! Hlupák! Viem – si teulský špión! Dostal si sa medzi nás, aby si zistil všetko o našej krajine! Zistil som to hneď v prvý deň a prisahám na boha Uicilopočtli, že keby si nebol zasvätený Teksatlipokovi, tvoje srdce by sa už zajtra parilo na oltári! Dávaj si pozor, a nedávaj mi lživé rady, lebo umrieš oveľa skôr, ako si myslíš. Vedz, že som sa ťa tak spytoval náročky, pretože tak to rozkázali bohovia. Prečítal som ich vôľu na srdciach dnešných obetí a začal som s tebou hovoriť, aby som spoznal tvoje tajné myšlienky a mohol ich obrátiť proti tebe. Radíš mi bojovať s Teulmi? Nuž teda nebudem s nimi bojovať. Privítam ich láskavými slovami a darmi, lebo viem, že mi radíš iba to, čo by ma zahubilo!“
To všetko kričal, zadŕhajúc sa od zlosti. Stál predo mnou s rukami skríženými na prsiach, s nízko sklonenou hlavou a celé jeho telo sa šklbalo v nervóznej triaške.
Zľakol som sa.
Hoci som aj bol bohom, veľmi dobre som vedel, že stačí jediný pohyb pozemského vládcu a som odsúdený na najhroznejšiu smrť.
Napriek tomu ma však v tejto chvíli prekvapila hlúposť tohto človeka, ináč múdreho a rozvážneho. Neveril mi a súčasne slepo dôveroval svojim idolom, ktoré ho strkali do náručia smrti.
Slnko zapadlo a nastal súmrak, ten zasnežené vrcholky sopky Popocatépetl ešte osvetľovala zlovestná krvavočervená žiara.
Možno to bola hra fantázie, možno niečo iné, ale zrazu som zbadal, ako sa zasnežený vrcholec sopky naraz predlžuje a nadobúda formy gigantického ženského tela, zahaleného v bielom posmrtnom rubáši, posiatom krvavočervenými fľakmi. Zdá sa, že to nebola iba moja fantázia, pretože aj Montezuma zrazu zmĺkol a uprel zrak na čudný výjav.
„Hľaď, Teul!“ horko sa uškľabil. „Pozri sa! Tam odpočíva duch Aztékov a ostatných Indiánov, vyumývaný v krvi a pripravený na pohreb. Vidíš, aký je strašný aj v hodine smrti?“
Sotva dopovedal, keď sa zhora ozval príšerný neľudský výkrik, pri ktorom tuhla krv v žilách. Aj Montezuma sa vydesil a kŕčovito sa chytil mojich rúk. Zdalo sa nám, že krvavá, hrozivým červeným svetlom ožiarená postava sa pomaly dvíha, akoby sa prebúdzala z večného sna.
Niekoľko sekúnd sa prízrak nehýbal, mlčky hľadel dole, na Tenochtitlan. Potom pomaly vystrel k nemu ruky pohybom plným ľútosti a o chvíľu zmizol v nočnej temrave.
„Povedz, Teul,“ chvel sa kráľ, „nie je to hrozné vidieť každý deň takéto znamenia? Bojím sa. Počúvaj tie stony v meste! Aj tam videli ten prízrak. Počuješ, ako môj ľud narieka od strachu? Počuješ, ako kňazi bijú do bubnov, aby od nás odvrátili prekliatie? Plač, plač, ľud môj! Kňazi, modlite sa a rozmnožte počet obetí, lebo deň vašej skazy je tu! Ó, Tenochtitlan, kráľ miest! Vidím ťa rozrumený a zhanobený! Vidím tvoje paláce sčernalé od požiarov, tvoje poškvrnené chrámy, tvoje zničené záhrady! Vidím tvoje ctihodné ženy v objatí cudzincov, tvojich kráľovských princov ako sluhov Teulov, tvoje kanály červené od krvi tvojich detí, tvoje hrádze plné ich obhorených kostí! Smrť je všade, pokorenie je tvojím chlebom a zúfalstvo tvojím nápojom. Ty si ma vychoval, kráľ miest, kolíska mojich predkov. A teraz – zbohom navždy!…“
Tak, uprostred nočnej tmy, horekoval Montezuma. No zrazu spoza hôr vyplával mesiac a jeho striebristý svit sa predieral vetvami starodávnych cédrov. Ožiaril vysokú Montezumovu postavu, jeho tvár, strhanú smútkom, štíhle ruky, dvíhajúce sa a klesajúce v prorockej extáze, moje ligotavé šperky, ktorými som bol ozdobený, i skupinku dvoranov a hudobníkov, krčiacich sa od strachu.
V slabom vánku sa chveli konáre. Nikdy v živote som nevidel strašnejšiu a zlovestnejšiu scénu. Vladár vopred oplakával pád svojho ľudu a svojej moci!…
Ešte sa nič nestalo – ani jemu, ani jeho poddaným, a on už vedel, že sú odsúdení, a slová zúfalstva tryskali z jeho srdca, sužovaného vidinou budúcich nešťastí.
Ale táto prapodivná noc sa tým ešte neskončila.
Keď sa Montezuma trochu spamätal, opatrne som sa ho spýtal, či nemám zavolať dvoranov.
„Nie!“ ostro protestoval. „Nechcem, aby videli utrpenie a strach na mojej tvári. Môžu sa báť, ale ja sa musím zdať neohrozený. Poď, Teul, poprechádzame sa a ak ma chceš zabiť, urob to, nebudem ľutovať.“
Mlčky som ho nasledoval. Vydal sa dole po jednom z najtemnejších chodníkov, ktorý sa vinul pomedzi hrubé kmene cédrov. Keby som bol chcel, mohol som ho zabiť veľmi ľahko, ale čo z toho?
Vedel som, že Montezuma je môj nepriateľ, ale v tej chvíli som ho ľutoval a moje srdce nemohlo ani len pripustiť myšlienku na vraždu.
Kráľ šiel bez slova asi míľu. Kráčali sme v tieni stromov, čistinkami pomedzi sady, vysadené prekrásnymi kvetmi. Nakoniec sme sa ocitli pred bránou kráľovského mauzólea.
Montezuma zastal:
„Táto brána sa pred štyrmi dňami otvorila pred mojou sestrou Papancin. Kedy sa otvorí predo mnou?“
Sotva dopovedal, na čistinke sa zjavila postava, ktorá sa pomaly blížila k nám. Bola to žena zahalená v pohrebnom rubáši, presne tak, ako onen záhadný prelud na hore. Zdvihla hlavu a v jasnom mesačnom svetle sa zreteľne dali rozoznať črty jej tváre. Montezuma vykríkol a ja spolu s ním; spoznali sme jemnú bledú tvár princeznej Papancin, tej, ktorú tu nedávno pochovali.
Blížila sa ľahko a úplne nečujne. Hľadela na nás široko roztvorenými, ale akoby nič nevidiacimi očami a ozvala sa hlasom, ktorý som za jej života dobre poznal:
„Montezuma, brat môj, si tu? Cítim, že si tu, ale nevidím ťa.“
Montezuma vyšiel z tieňa a postavil sa zoči-voči zjaveniu.
Bol prísny a smutný.
„Kto si, čo máš postavu a oblečenie mŕtvej?“
„Som Papancin,“ odvetil prízrak. „Vstala som z mŕtvych, aby som ti oznámila posolstvo, brat môj Montezuma.“
„Aké posolstvo mi nesieš?“ zachripel kráľ.
„Zvesť o záhube. Tvoje kráľovstvo padne, čoskoro zomrieš, a spolu s tebou desaťtisíce poddaných. Národ Aztékov je odsúdený…“
„Papancin, sestra, či nemáš pre mňa ani jediné slovo útechy?“
„Ani slovo,“ obrátila sa a zmizla v kríkoch.
Montezumu zachvátila neovládateľná zlosť.
„Buď prekliata, Papancin!“ vrieskal. „Načo si vstala z mŕtvych? Len preto, aby si mi priniesla túto beznádejnú správu? Keby si mi dala aspoň trochu nádeje, keby si mi ukázala cestu k záchrane, privítal by som ťa s radosťou. Ale teraz sa vráť do tmy a nech ťarcha zeme naveky dlávi tvoje srdce!“
Montezuma zúril, uvedomoval si svoju bezmocnosť. Dvorania, ktorí nás obďaleč pozorovali, sa v hrôze tlačili jeden na druhého. Montezuma si roztrhol kráľovské rúcho, začal si šklbať vlasy a bradu a v kŕčoch dopadol na zem. Dvorania ho zdvihli a odniesli do paláca.
Tri dni a tri noci sa kráľ neukázal. Ale to, čo hovoril o obetiach, neboli prázdne slová, pretože už na druhý deň sa ich počet zdvojnásobil. Z vrcholkov pyramíd bolo dňom i nocou počuť zúfalé výkriky nešťastných ľudí…
Videl som tie záhadné znamenia na vlastné oči, ale čo to bolo v skutočnosti – zázrak, čudná hra prírodných síl alebo ľudskej predstavivosti, neodvažujem sa súdiť.
Krajinu po tie dni zachvátila hrôza a je dosť možné, že zmätený ľudský rozum pokladal za zázraky to, čo by si inokedy nikto ani len nevšimol.
Pokiaľ ide o vzkriesenie Papancin, je to naprostá pravda. Pravdepodobne nezomrela a pochovali ju v hlbokom bezvedomí. Od tej noci sa už viac nezjavila a nikdy viac som ju nestretol.

KAPITOLA XV

Výber neviest

Istého rána, keď som sedel v záhrade, zbadal som vchádzať kňazov do hlavného paláca. Za nimi kráčalo mnoho pekných dievčat, sprevádzaných staršou ženou.
Môj priateľ Quauhtemoc, ktorý bol so mnou, sa opýtal:
„Vieš, čo sa tam deje?“
„Neviem nič,“ odpovedal som. „Ale predpokladám, že Montezuma zbiera nové dary pre Španielov…“
„Buď opatrný, Teul, za také slová ťa môžu zabiť. Nie, môj strýko nepripravuje nové poklady pre Cortésa, ale vyberá manželky z týchto pekných dievčat.“
„Vyberá manželky?“ vykríkol som ohromený.
„Nie pre seba, Teul,“ smutne sa usmial princ, „môj strýko a kňazi ich vyberajú tebe.“
„Mne?!“ vydesil som sa. „Mne, hoci o mesiac umriem?! Princ, povedal si, že ma máš rád, a raz som ťa zachránil. Keby si ma skutočne mal rád, zachránil by si ma teraz ty!“
„Zachránil by som ťa, keby to bolo možné. Ale tebe nik nemôže pomôcť. Preto Teul, veseľ sa – ak môžeš, a zomri statočne, lebo musíš zomrieť!“
S týmito slovami ma princ opustil.
Neskôr, keď som vchádzal do svojej izby, oznámil mi jeden z mojich sluhov, že akási osoba si želá so mnou hovoriť.
„Vpusť ju dnu.“
Predo mnou stála zahalená žena.
„Odhrň si závoj!“ rozkázal som.
Poslúchla a ja som spoznal princeznú Otomie. Prekvapene som vstal. Otomie ma ešte nikdy sama nenavštívila.
„Ó, Teul! Prinášam ti správu. Tie, ktoré si vezmeš za manželky, už vybrali.“
„Hovor, princezná Otomie,“ súril som.
„Sú to…“ a vymenovala tri najkrajšie dievčatá z celého mesta i okolia.
„Myslel som si, že budú štyri,“ povedal som.
„Áno, štyri…“ pokračovala ticho. „Ja, Otomie, princezná Otomie, Montezumova dcéra, som štvrtá a súčasne prvá.“
„Ty!“ vykríkol som. „Ty!“
„Áno, ja. Počúvaj. Vybrali ma kňazi. Môj otec sa hneval a vyhlásil, že nikdy nebudem ženou zajatca, ktorý zomrie na obetnom kameni. Ale ja som povedala, že bohovia sa hnevajú, a aby sme im urobili zadosť, musím si vziať zajatca, ktorý je synom boha vojny. A tak, ja, princezná Otomie, som súhlasila, že budem tvojou manželkou. Dúfam, že nájdem lásku, i keď len na krátky čas, a potom zomrieme spolu na obetnom kameni. Ale teraz čítam v tvojich očiach, že ma neľúbiš…“
Zatíchla a o chvíľu pokračovala: „Už je príliš neskoro! Ale neboj sa. Nebudem ťa obťažovať.“ A pohla sa k dverám.
„Vďaka ti, Otomie, za šľachetnosť,“ viac som šepkal ako hovoril. „Môžem veriť tvojim slovám? Naozaj ma ľúbiš?“
„Musíš to cítiť vo svojom srdci!“ zvolala a položila mi svoju chvejúcu sa ruku na plece.
Hľadel som na krásne dievča, ochotné zomrieť so mnou na obetnom kameni. Ale nemohol som povedať Otomie, že ju ľúbim, pretože by to nebola pravda. Ešte som nezabudol na Lily, ktorá ma čakala v ďalekom Anglicku.
„Sadni si, Otomie,“ požiadal som, „a počúvaj ma. Vidíš tento prsteň?“
Stiahol som z prsta Lilin dar a ukázal jej ho.
Mlčky sklonila hlavu, v jej očiach bol strach.
„Vidíš, na prsteni sú vyryté slová…“ pokračoval som. „Prečítam ti ich…“ Preložil som ich do jej rodnej reči:
Hoci sme vzdialení, naše srdcia sú spolu.
„Čo znamenajú tie slová?“ opýtala sa.
„Znamenajú, Otomie, že v ďalekej krajine je žena, ktorá ma ľúbi a ktorú mám rád…“
„Je to teda tvoja manželka?“
„Nie je to moja manželka, Otomie, ale snúbenica.“
„Snúbenica… Aj ja som sa s tebou zasnúbila, Teul. Ale medzi nami je rozdiel; ľúbiš ju a nie mňa. Opúšťam ťa, Teul, ale ešte predtým ti musím povedať, že si ťa ctím ešte viac ako predtým, pretože si povedal pravdu, mne, Montezumovej dcére.“
Vstala, zahalila si tvár závojom, a pomaly vyšla z izby.

Španielska odplata za pohostinstvo

Prišiel deň, keď Španieli na čele s Cortésom vstúpili do Tenochtitlanu. Montezuma ich privítal ako vážených hostí, ale oni sa mu čoskoro „odvďačili“ tým, že ho zajali a držali ako väzňa v štvrti, ktorú obsadili. Montezuma ich poslúchal na slovo, vydával im poklady a zrádzal náčelníkov, nesúhlasiacich s jeho politikou. Ľud mlčal a ešte stále plnil rozkazy svojho kráľa.
Ale keď Montezuma dovolil Španielom uctievať kresťanského boha v tenochtitlanských chrámoch, ľud už nebolo možné udržať.
Blížila sa hodina vzbury.
Vtedy som nesmel opustiť palác a veľmi zriedka som vídal Otomie, ktorá sa mi vyhýbala…
Konečne ma istého dňa zaviedli do nádhernej siene. Obliekli ma do nových šiat a jeden z kňazov ma oslovil:
„Sláva ti, boh bohov! Keď prídeš do domu Slnka, povedz, že sme boli k tebe dobrí a dali ti to najlepšie. Nech sú naše hriechy odpustené!“
Potom svetlá zhasli a v úplnej tme zaznel ženský spev.
„Ste tu vy, ktoré vybrali nebesá?“ pokračoval kňaz.
Ženský hlas, zdalo sa mi, že Otomin, odpovedal:
„Sme tu.“
Potom sa kňaz obrátil na mňa:
„Ó, boh bohov! Vezmi si tieto dcéry Aztékov. Sú to tie najlepšie, ktoré máme.“
Svetlo sa opäť rozžiarilo, jedna krásavica po druhej sa priblížili ku mne, s úsmevom predo mnou pokľakli, pobozkali mi ruku a oznamovali:
„Vybrali ma, aby som bola tvojou ženou, boh bohov.“
Posledná prišla Otomie. Povedala tie isté slová, ale šepky k nim dodala:
„Hovorila som s tebou ako nevesta a bohyňa, manželka boha bohov. Teraz, Teul, vravím ako žena mužovi. Viem, že ma neľúbiš, ale chcem zostať navždy tvojou priateľkou.“
So smutným úsmevom sa obrátila a odišla.
Od tej chvíle až po príšernú hodinu obety sme s Otomie neprehodili ani slovo o láske. Ale aj tak naše priateľstvo bolo stále hlbšie.
Na druhý deň po mojej svadbe spáchali Španieli hanebný a krutý čin.
Stalo sa to takto: v ten deň Indiáni slávili veľký sviatok. Všetci aztécki šľachtici sa zhromaždili na nádvorí pred chrámom.
„Zúčastníš sa tiež na slávnosti?“ opýtal som sa Quauhtemoca, keď prišiel do mojej izby odetý v slávnostnom rúchu.
„Áno, ale prečo sa pýtaš?“
„Pretože by som ti to neradil. Povedz, sú šľachtici ozbrojení?“
„Nie.“
„Sú neozbrojení, princ, a sú to najlepší ľudia krajiny. Neozbrojení budú tancovať a Teulovia sú ozbrojení. Čo keď vyvolajú hádku so šľachticmi?“
„Neviem, prečo tak hovoríš, Teul: bieli ľudia predsa nie sú zbabelí vrahovia. Ale poslúchnem tvoju radu a nepôjdem na slávnosť.“
„Si múdry, princ, viem, že si múdry.“
Večer Otomie a princ prišli do záhrady, kde som ich už čakal. Usadili sme sa na vrchole malej pyramídy. Odtiaľ sme videli nádvorie i tanečníkov.
Šľachtici sa zhromaždili pred chrámom a Španieli sa zamiešali medzi nich. Postupne sa Španieli oddeľovali od davu a sústreďovali sa pri bráne nádvoria a popri stenách.
Zrazu jeden zo Španielov zamával bielou šatkou. Vzápätí zahrmeli výstrely. Niekoľko tanečníkov padlo. Ostatní akoby skameneli od hrôzy. Potom Španieli, vykrikujúc meno božie, vytasili meče a vrhli sa na neozbrojených aztéckych šľachticov. Zo zavraždených mužov Španieli s víťazným revom strhávali šperky…
Obrátil som sa k princovi a prehodil som:
„Zdá sa, že je dobre, že si nešiel na slávnosť…“
Quauhtemoc neodvetil. Hľadel na mŕtvych a ich vrahov a mlčal.
„Vy, kresťania, ste čudní ľudia,“ horko zavzlykala Otomie. „Takto sa odplácate za naše pohostinstvo… Ak sú naši bohovia diabli, ako hovoríte vy, čo je potom váš boh, ktorého si uctievajú takíto ľudia?!“
Neodpovedal som.
„Zostáva nám už iba jedno,“ konštatoval princ, „pomsta. Montezuma dokázal, že je zbabelec, a som pripravený zabiť ho vlastnou rukou. Iba dvaja vysokí šľachtici zostali v krajine, Cuitlahuac –– môj strýko a ja. Idem zhromaždiť naše vojsko.“
Tej noci v meste nik nespal. Zavčas rána tisíce ozbrojených bojovníkov zaplnili ulice. Trikrát zaútočili na palác, v ktorom sa Španieli opevnili, a trikrát museli ustúpiť.
Bol to ťažký boj.
Zrazu sa na hradbách zjavil Montezuma. Prosil bojovníkov, aby zastavili útoky, pretože ináč sám zahynie.
Ešte aj vtedy ho poslúchli. Prestali útočiť. Ale keď im zakázal zabíjať Španielov, rozhodli sa aspoň ich vyhladovať. Začala sa blokáda paláca.
Na druhý deň Španieli prepustili Cuitlahuaca, Montezumovho brata. Mysleli si, že dokáže obnoviť poriadok medzi obyvateľmi.
Ale Cuitlahuac nebol zbabelec, ten čo vyšiel za múry paláca, zvolal radu starších. Predsedal jej princ Quauhtemoc. Rozhodli sa bojovať proti Španielom.
Žiaľ, toto rozhodnutie padlo už neskoro. Keby ho boli prijali skôr, Španieli by nikdy neprenikli do Tenochtitlanu.

Krv pre víťazstvo

Na druhý deň Aztékovia útoky na palác obnovili a boj trval niekoľko dní. Tisíce domorodcov zahynuli. Aj počet Španielov značne klesol. Tí, čo nepadli v bitkách, umierali po desiatkach hladom.
Istého rána sa Montezuma zjavil na hlavnej veži paláca. Aztékovia zbadali svojho kráľa a boj ustal. Montezuma oslovil svoj ľud a vyzval ho, aby prestal bojovať so Španielmi, pretože, ako povedal, sú jeho priateľmi a hosťami a sľúbili odísť z mesta. Zbabelé slová však vyvolali hnev Aztékov.
„Zbabelec! Zradca!“ ozývali sa výkriky.
Vtom zasiahol kráľa šíp a vo chvíli, keď padal, ktosi zvolal:
„Zabili sme svojho kráľa! Montezuma je mŕtvy!“
Spolu s Otomie som sledoval scénu z okna paláca. Obrátil som sa, aby som upokojil plačúce dievča, keď vstúpil Quauhtemoc. Zúril. V ruke držal luk.
„Je Montezuma mŕtvy?“ spýtal som sa.
„Neviem a ani ma to nezaujíma.“
A s krutým úsmevom dodal:
„Teraz ma prekľaj, Otomie, švagriná moja, pretože to bol môj šíp, čo ho zabil. Zabil som kráľa, ktorý sa stal babou a zradcom.“
Otomie prestala nariekať a odpovedala:
„Nemôžem ťa prekliať, Quauhtemoc, môj otec musel zomrieť. Je to tak lepšie.“
To všetko sa stalo v predvečer dňa, keď ma mali obetovať.
Celý deň som si spomínal na vlasť, na otca a na drahú Lily. Opustil som ich, aby som prenasledoval Juana de Garcia a pomstil matku. A teraz mám zomrieť!…
Plakal som od ľútosti a hnevu.
Spal som veľmi nepokojne. Prebudil som sa na pocit, že niekto je v izbe. Bola ešte tma, ale jasne som videl bielu postavu, ktorá stála pri mojom lôžku. Najprv som si myslel, že je to Lily; snívalo sa mi o nej. Ale potom som pochopil, že je to princezná Otomie.
„Odpusť mi, Teul, nechcela som ťa zobudiť. Čo sa ti snívalo?“
„O mojej vlasti a o dievčati, ktorému som navždy sľúbil lásku.“
„Želám ti, aby ti aj ona bola verná,“ šepkala Otomie. „Ale povedz mi, ako veľmi ťa ľúbi. Ľahla by si ona vedľa teba na obetný kameň?“
„Nie,“ prekvapil som ju. „Nie je zvykom našich žien, aby sa zabili preto, že ich manžel zomrel.“
„Možno si myslia, že je lepšie žiť a vydať sa znova,“ pokračovala Otomie veľmi ticho. V jej očiach boli ohníky…
„Počúvaj, Otomie, ak ma naozaj ľúbiš, mohla by si ma zachrániť…“
„Ty ma teda pokladáš za takého úbohého priateľa, Teul?“ hnevala sa. „Vedz, že po všetky tieto mesiace vo dne i v noci som sa usilovala nájsť spôsob, ako ťa zachrániť. Aj princ mi pomáhal, pretože ťa má rád. Ale táto vojna všetko zmenila. Kňazi prorokovali, že keď potečie tvoja krv, a tvoje srdce obetujú zajtra napoludnie, zvíťazí náš ľud nad Teulmi a zničí ich. Rozhodli, že musíš zomrieť na vrcholku veľkej pyramídy pod sochou boha vojny. Už neunikneš smrti…“
„Existuje ešte jedna možnosť,“ tvrdil som. „Ak sa zabijem sám, nebudú ma môcť zabiť oni.“
„Nie!“ vykríkla. „Vzmuž sa, priateľ môj, a nehovor tak. Zbohom. Stretneme sa až v hodine smrti… Verím, že zomrieš statočne, tak, akoby si bol pred očami svojho vlastného národa.“
Otomie sa sklonila a bozkala ma na čelo nežne ako sestra. Kým som stačil povedať čo len slovo, zmizla.
Záves sa za ňou zavlnil.
Jej šľachetné slová zostali v mojom srdci…

Otomie chce zomrieť…

Ráno prišli do mojej izby sluhovia s krásnym rúchom a pestrými kvetmi. Telo mi pomaľovali modrou, červenou a bielou farbou. Nad srdcom mi starostlivo nakreslili červený kruh a vyzdobili ma šperkami a kvetmi. Potom ma obliekli.
Voviedli ma do veľkej palácovej siene, odkiaľ zaznievala hudba. Tu sa zhromaždili indiánski hodnostári a poslední šľachtici, ktorých Španieli nestihli pobiť. Medzi nimi boli aj moje štyri manželky.
Hlavný kňaz ma oslovil:
„Ó, boh vojny! Pamätaj na nás, keď sa vrátiš na nebesá, a zachráň nás od smrti!“
Všetci začali nahlas plakať. Všetci okrem Otomie. Vzápätí ma moje manželky a kňazi obklopili a pomaly sme vyšli z paláca na ulicu, ktorá viedla k pyramíde.
Sotva päťsto yardov od nás zúrila bitka. Ale aj tak sa tu zišlo veľa ľudí, aby ma uzreli ešte raz.
„Vitaj, boh vojny, a zbohom!“ volali. „Buď požehnaný, náš spasiteľ, vitaj a zbohom.“
Pomaly sme prechádzali davom. Pri vonkajšej bráne pyramídy sme sa na chvíľu zastavili. Priblížil sa ku mne akýsi bojovník. Spoznal som v ňom Quauhtemoca.
„Teul,“ zašepkal, „opustil som bojisko, aby som sa s tebou rozlúčil. Ver mi, priateľ, nemôžem ti pomôcť, hoci ťa mám rád a ochotne by som si s tebou vymenil miesto. Je to nemožné. Zachránil si mi život, ale ja ťa zachrániť nemôžem.“
„Zbohom, princ,“ lúčil som sa. „Želám ti veľa šťastia, pretože si dobrý človek.“
Pohli sme sa ďalej.
Na úpätí pyramídy sa rozlúčila so mnou jedna z mojich žien a sprievod pokračoval v ceste. Na každej zákrute sa so mnou lúčila jedna z mojich manželiek. Napokon sme dosiahli vrchol, kde som uvidel dva chrámy hlavných aztéckych bohov, posvätný večný oheň a strašný obetný kameň.
Na okraji plošiny, z ktorej bolo vidieť španielsky tábor, stála asi stovka aztéckych bojovníkov, strieľajúcich šípy na nepriateľa. Na druhej strane boli kňazi, čakajúci na obrad obety. Na veľkom námestí pod nami zúrila bitka.
Dosiahli sme vrchol pyramídy dve hodiny pred chvíľou, keď som mal zomrieť.
A práve vtedy zaznel zdola veľký hluk, a keď som sa tam pozrel, videl som, že Španieli prelomili aztécke rady a útočia na pyramídu. Viedol ich sám Cortés. Už obsadili cestu, vinúcu sa okolo pyramídy. Postupovali veľmi pomaly.
Do srdca sa mi vkrádala nádej. Obetovanie sa nemohlo uskutočniť skôr ako na poludnie, tak hovorila Otomie. Ak sa teda Španielom podarí o dve hodiny dobyť vrchol pyramídy, mal by som ešte nejakú nádej. Ak nie, musím zomrieť.
Obzrel som sa na miesto, kde stáli kňazi, a na veľké prekvapenie som zistil, že Otomie je medzi nimi. Veď sa so mnou rozlúčila na úpätí pyramídy! Prečo je teda hore a čo vraví hlavnému kňazovi? O chvíľu som sa to dozvedel, lebo sa ku mne priblížila s výrazom veľkého šťastia na tvári.
„Čo tu robíš, Otomie?“ spýtal som sa. „Teraz už nemôžeš odísť. Je neskoro. Španieli obkľúčili pyramídu. Zabijú ťa, alebo vezmú do zajatia.“
„Budem s tebou do konca, nech sa deje čokoľvek.“ odpovedala.
Srdce sa mi naplnilo obdivom voči tomuto krásnemu dievčaťu, keď som počul jej slová, vyslovené tak pokojne a odvážne.
Boj pokračoval.
Španieli už boli v polovici pyramídy. Ale do poludnia zostávala iba necelá hodina. Pozrel som sa na obetný kameň. Kus čiernej látky, upevnený na štyroch koloch, ho zakrýval ako baldachýn. Bola v ňom malá dierka, ktorou prenikal slnečný lúč. Ako sa slnko pohybovalo po oblohe, svetelný krúžok sa pohyboval po obetnom kameni a v tejto chvíli bol na jeho spodnej hrane.
Na znamenie hlavného kňaza mi zobliekli šaty. Vede! som, že moja hodina udrela. Obrátil som sa k Otomie a uvidel som, že ju tiež zbavili šiat.
„Čo to znamená, Otomie?!“ zvolal som zdesene.
„Nebuď prekvapený, Teul,“ šepkala. „Som tvoja žena. Aj keď ma neľúbiš, zomriem po tvojom boku, mám na to právo. Nemôžem ťa zachrániť, Teul, ale môžem s tebou zomrieť…“
Zaplavil ma nesmierny obdiv. Nad takou ženou – smelou a vernou. Pocítil som, že nijaká žena na svete mi nemôže byť taká blízka ako toto skvelé dievča.
Ani Lily nie…
„Otomie,“ sotva som hýbal perami, „počúvaj ma, ľúbim ťa, Otomie.“
„Tak predsa si ma odmenil,“ tešila sa. „Modlím sa, aby som zomrela skôr, než odvoláš svoje slová. Pretože, Teul, viem dobre, že je na svete niekto, kto ti je drahší ako ja. Ale teraz sa tvoje srdce obmäkčilo vernosťou indiánskeho dievčaťa, a ty si myslíš, že ho ľúbiš. Nech teda zomriem vo viere, že je to pravda…“
„Nehovor tak,“ naliehal som. „Si pripravená zomrieť so mnou a ja ťa naozaj ľúbim!…“

Garcia opäť na scéne

„Otomie, kedy nás zabijú?“ spýtal som sa.
„Keď svetelná škvrna dopadne na kruh, ktorý je nakreslený na tvojom srdci.“
Obrátil som hlavu s sledoval som škvrnu. Bola vzdialená odo mňa iba kúsok. Vyrátal som si, že dopadne na kruh na mojich prsiach asi o pätnásť minút.
Španieli už bojovali na plošine pyramídy a blížili sa k nám. Aztékovia bojovali neobyčajne statočne. Dokonca aj niekoľko kňazov sa pripojilo k obrancom.
Svetelná škvrna sa dotkla môjho boku a hlavný kňaz zdvihol nôž. V tej chvíli som začul hlas hlavného astronóma:
„Ešte nie, ó, veľkňaz! Ak udrieš skôr, ako bude slnko ležať na srdci obete, náš národ bude odsúdený na zánik.“
Uplynulo niekoľko minút. Slnečný lúč sa už dotýkal kruhu a hlavný kňaz znovu zdvihol nôž, keď som začul výkrik:
„Zachráňte nás, Teulovia, vraždia nás,“ bola to Otomie a Španieli ju začuli.
„Vpred, kamaráti, vpred! Vraždia na svojich oltároch!“ zvolal ktosi po kastílsky.
Španieli vyrazili vpred a pokúšali sa prelomiť kruh Aztékov okolo obetného kameňa. Slnečný lúč bol už priamo nad mojím srdcom.
„Udri, veľkňaz!“ skríkol astronóm. „Udri na slávu našich bohov!“
Ale kňaz už nestihol udrieť, pretože v tej chvíli sa zrútil mŕtvy, prebodnutý mečom španielskeho vojaka. Opäť som začul astronóma:
„Veľkňaz je mŕtvy! Naši bohovia padli!“
Povrazy, ktoré nás pútali ku kameňu, okamžite povolili. Ktosi nado mnou hovoril po kastílsky:
„Títo dvaja úbožiaci ušli iba o vlas. Ach, aké pekné dievča. Poprosím Cortésa, aby mi ju dal za odmenu.“
Hneď som ten hlas spoznal. Vyskočil som a zočil svojho nepriateľa Juana de Garcia. Bol to jeho meč, ktorý prebodol kňaza. Stál som pred ním a proti mojej vôli drali sa mi z hrdla slová:
„De Garcia!“
Obzrel sa na zvuk môjho hlasu, potom sa zahľadel na mňa, pretrel si oči a hľadel znovu. Nakoniec ma spoznal napriek pestrým farbám, ktorými som bol pomaľovaný.
„Matka božia!“ skríkol, „veď to je Thomas Wingfield a ja som mu zachránil život!“
Vrhol sa na mňa s vytaseným mečom, ale Cortés ho zastavil.
„Čože to robíš, Sarceda?“ zvolal. „Zbláznil si sa? Chceš obetovať ľudí ako indiánsky kňaz? Pusť toho úbožiaka!“
„Nie je Indián, je to anglický špión!“ kričal de Garcia a znovu sa pokúšal vrhnúť sa na mňa.
„Naozaj, náš priateľ sa pomiatol,“ povedal Cortés. „Kamaráti, podržte toho blázna a vy dvaja poďte so mnou,“ a urobil posunok, ktorému nebolo možné nerozumieť.
Otomie ma chytila za ruku a zašepkala:
„Poď, nesmieme strácať ani sekundu.“ a viedla ma rýchlo nabok.
„Kam ideme?“ spýtal som sa. „Bolo by lepšie zveriť sa na milosť Španielom.“
„Na milosť toho diabla s mečom?“ protestovala Otomie. „Nasleduj ma, Teul.“
Zbehli sme dole pyramídou a krížom cez námestie. Španieli zhadzovali sochy bohov z pyramídy a nikto si nás nevšímal.
Nakoniec sme sa dostali do jednej z miestností Montezumovho paláca. Otomie priniesla vodu. Zmyl som si z tela farbu, kým mi pripravila čisté šaty, trochu jedla a nápoja. Postaral som sa, aby aj ona niečo zjedla, a potom som sa spýtal:
„Čo teraz? Kňazi sa celkom isto vrátia a odvlečú nás naspäť na obetný kameň. Už nemám nádej. Musím ujsť k Španielom a vydať sa im na milosť.“
„Na milosť toho človeka s mečom? Povedz, Teul, kto je to?“
„Je to ten Španiel, o ktorom som ti hovoril, Otomie; môj najväčší nepriateľ, ktorého som prenasledoval cez oceán až sem…“
„A teraz sa mu chceš vydať na milosť?! Naozaj si sa zbláznil, Teul!“
„Je lepšie padnúť do rúk belocha ako do rúk vašich kňazov,“ bol som presvedčený.
„Neboj sa,“ odvetila. „Kňazi ti už teraz nemôžu uškodiť. Ušiel si im, a tak si dokázal, že tvoj boh je silnejší ako naši bohovia. Ach, Teul, kam si ma to až priviedol, že začínam pochybovať o našich bohoch a že som sa obrátila o pomoc na nepriateľov našej krajiny?“
„Počúvaj, Otomie. Bola si pripravená zomrieť so mnou a zachránila si mi život, keď si privolala Španielov. Teraz môj život patrí tebe, pretože niet na svete ženy takej odvážnej a láskavej, a preto ti, Otomie, opakujem znova; ľúbim ťa. Možno, že nebudem žiť dlho, ale dovtedy ti budem patriť.“
Toto indiánske dievča bolo veľmi šľachetné, lebo odvetila:
„Ešte nie si v poriadku, Teul, nevieš čo hovoríš. Tam, na obetnom kameni si vravel, že ma ľúbiš, a nepochybne to bola pravda. Ale teraz si sa vrátil späť do života. Bojím sa, že spomienka na dievča v tvojej vlasti bude pre teba príliš silná. Budeš sa chcieť vrátiť domov k svojej láske a opustíš ma, Teul. Bojím sa toho…
Neznesiem, aby si ma opustil, mňa, Montezumovu dcéru. Keď si ma vezmeš, musí to byť na celý život, Teul.
Teraz odídem a pohľadám Quauhtemoca a tých, čo ťa môžu ochrániť. Porozmýšľaj o tom, čo som hovorila, skôr než sa rozhodneš. Alebo chceš so všetkým skončiť ihneď a ujsť k belochom, ak nájdem spôsob, ako sa sama zachránim?“
„Môj nepriateľ je medzi Španielmi. Prisahal som, že ho zabijem. Preto sú jeho priatelia mojimi nepriateľmi a jeho nepriatelia mojimi priateľmi. Neutečiem, Otomie.“
„Si múdry,“ azda mi nelichotila. „Pretože ak odídeš k Teulom, ten človek ťa zabije; videla som mu to na očiach. Teraz si chvíľu odpočiň a ja sa pokúsim nájsť cestu do bezpečia…“

Hlasovanie o mojej smrti

Keď Otomie odišla, pozrel som sa von oknom. Španieli zapálili niekoľko domov a ustupovali.
Premožený únavou zo strašných zážitkov som sa zvalil na lôžko.
O chvíľu sa ukázal Quauhtemoc.
„Poď, Teul,“ vyzval ma. „Rada rozhodne, čo sa s tebou stane, pretože druhý raz ťa nemôžu obetovať.“
Nasledoval som princa do veľkej sály, kde Montezumov brat Cuitlahuac predsedal zhromaždeniu aztéckych šľachticov. Mali rozhodnúť o mojom osude.
„Pochádza z krvi Teulov, a preto je nepriateľ,“ začal Cuitlahuac. „Ale nemáme právo obetovať ho druhý raz. Najlepšie bude, keď ho zabijeme hneď teraz.“
Šľachtici váhali s odpoveďou.
Quauhtemoc vstal a povedal:
„Poznám ho dobre; je statočný a šľachetný, okrem to ho nie je Teul, pochádza z inej rasy a jej príslušníci nenávidia Teulov práve tak ako on. Pozná ich reč a spôsob boja a mohol by nám dobre poradiť…“
„Kto sa zaručí za tohto cudzinca, že nás nezradí, ak mu budeme dôverovať?“ opýtal sa Cuitlahuac.
„Zaručím sa zaňho svojím životom!“ skríkol Quauhtemoc.
„Tvoj život je príliš cenný, synovec.“
„Tento človek sa oženil s princeznou Otomie, Montezumovou dcérou, tvojou neterou,“ volal princ. „Myslím, že aj ona sa zaňho zaručí.“
„Prizveme sem princeznú, priatelia?“ opýtal sa Cuitlahuac.
Väčšina súhlasila a čoskoro sa zjavila aj Otomie.
„Princezná Otomie,“ oslovil ju Montezumov brat, „si manželkou tohto cudzinca podľa zákonov nášho náboženstva. Chceš si ho vziať aj podľa zvykov tejto krajiny a zaručiť sa zaňho svojím životom?“
„Chcem,“ odvetila, Otomie pokojne, „ak aj on chce.“
„Spoliehame sa na teba, že nám privedieš na pomoc horské kmene Otomiov,“ pokračoval Cuitlahuac. „Ale Otomie, ak nás tento človek sklame, nič ťa nezachráni.“
„To všetko viem,“ odpovedala pokojne. „Ľúbim ho a ručím zaňho svojou krvou. Nech prehovorí aj on…“
„Hovor, Teul, ale rýchlo,“ vyzval ma Cuitlahuac.
„Mám málo čo povedať, vznešený Cuitlahuac. Ak princezná Otomie je ochotná vziať si ma, ožením sa s ňou. Prisahám vám vernosť, pretože nenávidím Španielov a je medzi nimi môj najúhlavnejší nepriateľ, ktorého som prenasledoval cez moria, lebo ho chcem a musím zabiť. Nemám viac čo povedať. Ak neveríte mojim slovám, tak ma radšej zabite.“
„Správna reč, Teul,“ reagoval Cuitlahuac. „Teraz, priatelia, rozhodnite. Má si Otomie vziať tohto človeka za manžela, alebo ho okamžite zabijeme?“
Radu tvorilo dvadsaťšesť hodnostárov a šľachticov, nerátajúc Cuitlahuaca. Trinásti z nich hlasovali za moju smrť a trinásti proti.
„Zdá sa, že môj hlas bude rozhodujúci,“ povedal Montezumov brat a krv mi stuhla v žilách, pretože som videl, že je proti mne. Vtedy sa opäť ozvala Otomie:
„Dovoľ mi, strýko, ešte predtým než sa rozhodneš, prehovoriť. Potrebuješ moju pomoc, však? Sama neznamenám nič, ale môžem ti priviesť na pomoc tridsaťtisíc bojovníkov. Tebe, strýko, i vám ostatným vravím: zabite tohto muža, ak si to želáte, ale vedzte, že potom si budete musieť nájsť iného, kto sem privedie ľud Otomiov, pretože ja budem nasledovať manžela do hrobu. To je moje posledné slovo.“
„Dobre, nech je teda tak,“ rozhodol Cuitlahuac. „Je zbytočné bojovať proti ženskej láske. Teul, dávame ti život spolu s poctami a bohatstvom, s najvznešenejšou a najkrajšou z našich žien i s miestom v našej rade. Vezmi si tieto dary a užívaj ich opatrne! Teraz prisahaj!“
Dvaja najstarší Aztékovia odobrali Quauhtemocovi trochu krvi z rany a pomazali mi ňou čelo.
Potom som zložil prísahu, Quauhtemoc pristúpil ku mne, pobozkal ma a slávnostne riekol:
„Vitaj, Teul, brat mojej krvi a srdca. Si jedným z nás a čakáme od teba pomoc a radu. Poď, sadni si vedľa mňa.“ Pozrel som na Cuitlahuaca. Usmial sa:
„Teul, tvoj prípad sme skončili. Prijali sme ťa medzi nás. Teraz ako manžel našej princeznej máš medzi nami jednu z najvyšších hodností.“
Obrátil sa na ostatných členov rady:
„Máme nového radcu. Pozná zvyky bielych mužov, ešte prednedávnom bol jedným z nich. Nech nám teda poradí!… Hovor, brat môj,“ vyzval ma Quauhtemoc.
Vstal som:
„Vznešení páni a princovia! Teulovia sú rovnakí ľudia ako vy; nie sú bohmi. Pociťujú hlad a smäd a možno ich unaviť nedostatkom spánku. Môžete ich prinútiť, aby sa vzdali. Ale musíte urobiť, čo vám poradím. Ich tábor je veľmi dobre opevnený, nedobyjete ho silou. Obkľúčte ho, ale tak tesne, aby im nikto nemohol priniesť potravu a aby sa cez obkľúčenie nedostali ani ich spojenci. Buď sa o desať dní vzdajú, alebo sa pokúsia prebiť sa k pobrežiu. To sa im však ťažko podarí, ak prekopete hrádze a zničíte priehrady, ktorá spájajú náš ostrov s brehom jazera. A vtedy bude vhodný čas zaútočiť a zničiť ich.“
Skončil som a sieň zašumela súhlasom.
„Zdá sa, že sme sa rozhodli múdro, keď sme ušetrili život tohto muža,“ ozval sa Cuitlahuac. „Všetko, čo hovorí, je pravda. Treba to urobiť čo najskôr. Čo na to poviete?“
„Slová nášho brata sú správne,“ ozval sa Quauhtemoc. „Musíme urobiť, čo nám radí.“
Rada sa rozišla.
Do svojej izby som sa vrátil veľmi ustatý. Čakala ma im Otomie.
„Všetko sa už skončilo, láska moja a pán môj,“ zašepkala. „Nech čokoľvek príde, dobré, či zlé, už sme spojení až do smrti, pretože naše sľuby nemožno porušiť…“

Prenasledovaný uniká

Aztékovia pracovali celú noc, aby splnili rozhodnutie rady. Bojovníci obkľúčili španielsky tábor, strhávali mosty a ničili hrádze. Indiáni pracovali rýchlo a ticho, snažiac sa nerobiť veľký hluk.
Na druhý deň popoludní, oblečený ako indiánsky bojovník, išiel som spolu s Quauhtemocom a ďalšími náčelníkmi na stretnutie s Cortésom.
Pamätám sa na toto stretnutie najmä preto, lebo som znova uvidel moju starú priateľku Marinu. Prvý raz odvtedy, čo som opustil Tabasco. Keď Cortés dobyl Tabasco a spoznal v dome náčelníka Marinu, zaľúbil sa do nej. Opätovala jeho lásku a pre ňu zradila svoj ľud.
Teraz stála pri ňom a prekladala jeho návrhy Aztékom:
„Bieleho muža, ktorého sme zachránili na oltári bohov na pyramíde, musíte vydať. Vymeníme ho za viacerých aztéckych zajatcov. Obesíme ho ako špióna a zradcu.“
A Marina tieto slová prekladala. Myslím si, že vtedy ešte nevedela, že onen biely muž je jej bývalým priateľom.
Alebo som sa mýlil?
„Vidíš, môžeš byť rád, že si medzi nami,“ šepkal Quauhtemoc s úsmevom. „Tvoji vlastní ľudia by ťa privítali šibenicou.“
Potom sa obrátil ku Cortésovi:
„Mnohí z nás zomreli, ale čaká to aj vás, Teulovia. Budete hladovať a budete smädní a potom vás pobijeme. Niet pre vás úniku; mosty sú strhnuté.“
A všetci náčelníci volali:
„Niet pre vás úniku, Teulovia, mosty sú strhnuté!“
Cortés na to nereagoval a my sme sa vrátili do paláca.
O dva dni som sa dozvedel, že Montezuma zomrel na následky zranenia a vzápätí Španieli vydali jeho telo Aztékom. Pochovali ho bez pôct, pretože ľud už nenávidel svojho bývalého kráľa, Každý vedel, aké nešťastie priniesla jeho zradná politika.
Vymenovali ma za generála troch tisícov bojovníkov.
Dva dni som sa pokúšal naučiť svojich bojovníkov disciplíne, čo nebolo nijako ľahké, hoci odvahou priam prekypovali.
Na najbližšej schôdzke rady som sa opäť ujal slova:
„Som presvedčený, že Teulovia sa pokúsia uniknúť z mesta za tmy. Vedia, že Aztékovia nie sú zvyknutí bojovať v noci. Preto musíme postaviť stráže do všetkých ulíc, ktoré vedú z mesta.“
Tú noc som sa o polnoci vydal s Quauhtemocom do ulíc kontrolovať stráže. Hlásili mi, že všade je ticho, ale keď sme sa vracali k veľkému námestiu, začuli sme dupot stoviek čižiem.
„Počúvaj, Quauhtemoc!“
„To sú Teulovia,“ zašepkal.
Rozbehli sme sa späť na hlavnú ulicu a tam sme v tme a v daždi zočili Španielov.
Skríkol som:
„Do zbrane! Do zbrane! Teulovia unikajú hlavnou ulicou!“
Rozkaz odovzdávali stráže ďalej a onedlho zo všetkých strán prúdili bojovníci smerom k hlavnej ulici.
Španieli, sprevádzaní stovkami svojich indiánskych spojencov, pokúšali sa prebiť k strhnutému mostu. Zrejme sa rozhodli pod ochranou tmy preplávať na druhú stranu prerušenej hrádze.
Bola to hrozná bitka.
Mŕtvoly nepriateľov i našich bojovníkov padali do vody. Mnohí ranení sa utopili.
Bojoval som až do úsvitu na čele malej skupiny mužov, ktorí sa zhromaždili okolo mňa. Zrazu som zazrel Juana de Garcia. Boí celkom blízko. S výkrikom som sa naňho vrhol. Začul ma a spoznal. Zaklial a udrel ma po hlave. Ale skôr, ako som padol, zasadil som mu ranu aj ja. Zrútil sa na zem. Napoly oslepený krvou, rinúcou sa mi z hlavy, plazil som sa dopredu, kde ležal de Garcia, a opäť som sa naňho vrhol. Spolu sme sa skotúľali dole brehom do plytčiny,
„Konečne som ťa dostal, de Garcia!“ kričal som po Španielsky.
„Pre lásku božiu, pusť ma!“ zúfalo prosil muž, ktorého som držal. Čí je tento hrubý hlas? Pozrel som nepriateľovi do tváre… Nebol to Garcia.
„Kto si?“ spýtal som sa. „Kde je de Garcia – ten, ktorého nazývate Sarceda?“
„Sarceda? Neviem, nechaj ma, prosím ťa. Nie som Sarceda a teraz niet času na súkromné spory. Som Bernal Diaz. A ty si kto? Azték, ktorý hovorí tak dobre po kastílsky?“
„Nie som Azték,“ prekvapil som ho. „Som Angličan a bojujem spolu s Aztékmi, aby som zabil Sarcedu, Ale proti tebe nemám nič, Bernal Diaz. Zachráň sa, ak sa ti to podarí.“
„Angličan, Španiel, Azték, alebo diabol,“ mrmlal môj protivník, vstávajúc, „si dobrý chlapík a ak táto noc prežijem, zapamätám si, že si ma nechal odisť, hoci si ma mohol ľahko zabiť. Zbohom!“
Spustil sa dole brehom a zmizol v tme. Pokúšal som sa sledovať ho, lebo som rozhodne chcel nájsť Juana de Garcia.
Ale moja rana bola hlboká. Stratil som veľa krvi a bol som veľmi slabý na to, aby som preplával na druhú stranu. Tak som zostal na mieste, kým nedošiel čln, ktorým som sa vrátil k Otomie.
Prešlo desať dní, než som mohol opäť chodiť.
Tenochtitlan sa zbavil nepriateľov. Vyše päťsto Španielov zahynulo a spolu s nimi tisíce ich indiánskych spojencov.
Ostatní ušli.
Bolo to skutočne veľké víťazstvo Aztékov…
Žiaľ, nebolo konečné…

Úkryt Montezumovho pokladu

Zatiaľ čo som sa liečil zo zranenia. Cuitlahuaca – Montezumovho brata korunovali za nového kráľa.
Obrady boli prekrásne.
Aztékovia sa veľmi tešili, lebo Teulovia konečne zmizli. Žiaľ, nemysleli na budúcnosť…
Istého dňa som Quauhtemocovi povedal:
„Mali ste Cortésa v rukách a pustili ste ho. Buď si istý, že skôr, ako uplynie rok, Španieli opäť budú stáť pred bránami mesta.“
„Obávam sa, že máš pravdu,“ odpovedal mi. „Ale, keď už musíme bojovať, pokúsime sa zvíťaziť. Napokon, aspoň tu nie je Montezuma, ktorý nás zrádzal.“
Asi týždeň po našom rozhovore prišiel princ za mnou a oznámil mi:
„Kráľ ti rozkazuje, aby si ma sprevádzal pri plnení tajného poslania.“
„Poďakuj mu, prosím, za dôveru,“ požiadal som ho.
Poslanie bolo nanajvýš tajné. Rada rozhodla, že Montezumov poklad, ktorý Aztékovia počas pamätnej nočnej bitky vydobyli späť od Španielov, sme mali ukryť, lebo Španieli sa dozaista vrátia.
Úloha pripadla nám dvom – ako veliteľom.
Zotmelo sa.
V člne sme vyrazili cez jazero. Sprevádzalo nás tridsať spoľahlivých Aztékov. Poklad sme vyniesli vysoko don hôr k hlbokej šachte.
Trvalo nám to veľmi dlho, pretože poklad, pozostávajúci zväčša z veľkých kusov zlata, bol veľmi ťažký.
Nakoniec sme celý poklad zložili pri vchode do šachty. Quauhtemoc sa dotkol môjho pleca a pleca jedného z aztéckych šľachticov a spýtal sa:
„Chcete zostúpiť so mnou a pomôcť mi umiestniť poklad?“
„Veľmi rád,“ odpovedal som, lebo som bol zvedavý, kam poklad ukryjú. Ale Azték na chvíľu zaváhal.
Spustili sme sa dole lanom a tou istou cestou putoval za nami aj poklad. Preniesli sme ho úzkou chodbou do veľkého podzemného priestoru. Pri vchode doň ležala hromada tehál. Keď bol poklad dnu, začali sme nimi zamurovávať otvor.
Quauhtemoc sa zrazu obrátil na nášho spoločníka: „Aký osud si zaslúži zradca, priateľ môj?“
Azték zbledol a zašepkal:
„Čo tým myslíš, pane?“
„Vieš veľmi dobre, čo tým myslím,“ hneval sa princ pokojným, ale hrozivým hlasom.
Azték padol na kolená a prosil o milosť.
„Nepriateľa možno omilostiť, zradcu nie!“ zvolal neľútostne princ, zdvihol kyjak a jedným úderom ho zabil. Mŕtve telo hodil do otvoru.
„Dokončme to!“ zvolal. „Nech je prekliaty tento poklad, prinášajúci nešťastie našej krajine. Nech navždy zmizne!“
Keď sme dokončili múr, vytiahli nás hore. Vchod do šachty sme zakryli veľkým čiernym mramorom.
Ktosi sa opýtal na šľachtica, ktorý bol s nami. Princ zachmúrene odpovedal:
„Rozhodol sa, že tam ostane strážiť poklad, kým ho kráľ nebude potrebovať…“
Všetci sklonili hlavy.
Pochopili.
Na skalu uzatvárajúcu otvor sme navŕšili hlinu a zasadili dva stromčeky.
Nasadli sme do člna a veslovali späť do mesta.
  
O niekoľko dní sme sa spolu s Otomie vydali do Pinesu, hlavného mesta Otomiov. Mali sme získať kmeň Otomiov za spojencov Aztékov.
Nebola to ľahká úloha.
Mierumilovné horské kmene vždy odmietali pripojiť sa k ríši. Nepomohlo ani to, že Montezuma sa oženil s ich princeznou, Otomiinou matkou, v snahe získať nad nimi nadvládu. Kmene Otomiov ostali naďalej prakticky nezávislé, nikdy však neboli nepriateľské voči Aztékom.
Moja manželka Otomie bola v rodnom kraji iba raz, a to ešte ako dieťa.
Veľkú nádej na úspech sme nemali.
Otomie niesli v nosidlách a ja som cestoval na koni, ukoristenom Španielom. Putovali sme veľa dní šírymi planinami, vysušenými a rozpálenými slnkom.
Postupne sa krajina menila.
Prechádzali sme popri veľkých jazerách, míňali sme nádherné údolia, vrúbená vysokými končiarmi. Nakoniec sme v doline, obklopenej majestátnymi horami, zazreli mesto Pines. K jeho bránam viedol úzky priesmyk.
„To je miesto, kde by niekoľko stoviek bojovníkov mohlo zastaviť celú armádu,“ povedal som Otomie. Netušil som, že raz ja sám budem musieť splniť túto úlohu.
Na druhý deň ráno zasadala veľká rada, na ktorú prizvali Otomie i mňa.
„Počúvajte ma, náčelníci kmeňa mojej matky,“ oslovila ich princezná. „Tento muž je mojím manželom. Som s ním dvojnásobne spojená – zákonmi bohov i zákonmi nášho ľudu. Hoci je beloch, je ozajstným priateľom Aztékov a pomohol môjmu ľudu oslobodiť sa od Teulov, našich smrteľných nepriateľov…“
O chvíľu pokračovala:
„Náčelníci veľkého a starodávneho národa Otomiov! Ja, vaša princezná, som spolu s manželom prišla k vám na rozkaz môjho i vášho kráľa, aby som sa s vami poradila. Dozvedeli sme sa, že mnoho našich bojovníkov sa pripojilo k zradným kmeňom, ktoré sa stali spojencami Teulov. Teraz Teuli na istý čas ustúpili. Ale dotkli sa zlata, ktoré zbožňujú, a vrátia sa. Zapamätajte si to!
Ak Aztékovia padnú, potom skôr či neskôr sa im dostanú do područia všetky kmene. Som vaša princezná a vy ste povinní poslúchať ma. Teraz vám však nerozkazujem. Hovorím vám: ľud Otomiov môže voliť medzi spojenectvom s Aztékmi, alebo otroctvom pod Teulmi.“
Otomie skončila. Sieňou zašumel súhlas.
„Otomie,“ zvolal jeden zo šľachticov, „tvoje slová nás presvedčili. Spojíme sa s Aztékmi a budeme až do konca bojovať za slobodu a nezávislosť!“
„Vidím, že ste naozaj statoční ľudia,“ reagovala Otomie. „Nikdy neoľutujete toto rozhodnutie.“
A tak sme mesto Pines opúšťali s prísľubom, že dvadsaťtisíc bojovníkov sa k nám pripojí do boja proti Španielom.

[bookmark: bookmark45]KAPITOLA XXIII

Quauhtemoc kráľom

Po mesiaci sme sa vrátili do Tenochtitlanu.
Privítali nás tam samé zlé správy. V meste zúrili kiahne, ktoré sem dovliekli Španieli. Veľa ľudí umrelo alebo umieralo. Ochorel aj kráľ.
Čakal nás, bol zvedavý na naše správy.
Prosil som Otomie, aby sa k nemu nepribližovala, no neposlúchla ma.
„Ak sa nakazím a zomriem,“ oznámila mi, „stane sa tak preto, že udrela moja hodina.“
Kráľ už nevládal vstať z lôžka. Jeho smrť sa blížila… „Vitaj, neter,“ ozval sa slabým hlasom. „Čo hovoria kmene Otomiov?“
„Pane,“ odpovedala Otomie, „armáda dvadsiatich tisícov horalov očakáva tvoje rozkazy.“
„Výborne,“ potešil sa umierajúci kráľ. „Dobre ste splnili môj príkaz. Vám a všetkým ostatným hovorím: buďte odvážni a bráňte svoju krajinu až do konca. Ak musíte zomrieť, zomrite čestne!…“
To boli posledné Cuitlahuacove slová a než sme vyšli z izby, bol mŕtvy.
Aztékovia boli opäť bez kráľa.
Na druhý deň zasadala rada a všetci šľachtici volali: „Zdravíme ťa, Quauhtemoc, kráľ Aztékov a ostatných kmeňov!“
„Národ volá svojho syna,“ prehovoril Quauhtemoc. „a ja nemôžem neposlúchnuť. Vojna opäť hrozí našej krajine. Prisahajme, že budeme bojovať proti Teulom a zradcom, ktorí im pomáhajú, až do konca. Ak zvíťazíme, pokryjeme sa slávou, a ak nás porazia, nikto nebude môcť povedať, že sme boli zbabelci. Prisaháte?“
„Prisaháme!“ volali Aztékovia.
„Dobre,“ riekol Quauhtemoc. „Nech večná hanba padne na toho, kto poruší túto prísahu!“
O niekoľko dní Otomie ochorela. Spoznal som príznaky, veď som študoval medicínu. Mala kiahne. Keby som sa nebol vyznal v lekárskom umení, Otomie by zomrela.
Tri dlhé týždne som bojoval s chorobou a nakoniec som zvíťazil.
Horúčka poľavila a na jej krásnej tvári nezostali nijaké stopy.
Osem dní bola v delíriu a vtedy som sa presvedčil, ako veľmi ma ľúbi. Dozvedel som sa aj o jej obavách, že sa mi zunuje a že Lily si ma čarami privábi späť. Keď prišla k vedomiu, spýtala sa:
„Ako dlho som bola chorá, muž môj?“
Povedal som jej a ona sa ďalej vyzvedala:
„A celý ten čas si sa o mňa staral?“
„Áno, Otomie.“
„Čo som urobila, že si ku mne taký dobrý?“ zašepkala.
O chvíľu zrazu skríkla:
„Zrkadlo! Rýchlo, prines mi zrkadlo!“
Podal som jej ho a so šťastným úsmevom sa uspokojila.
„Bála som sa…“ šepkala mi. „Bála som sa, že kiahne poznačia moju tvár a ty ma prestaneš milovať.“
Rozmýšľal som o jej slovách. Bolo by možné, že by som ju prestal milovať, keby už nebola krásna? Bol som presvedčený, že keby som ja onemocnel na malomocenstvo, Otomie by ma neopustila.
Otomie sa uzdravovala a epidémia kiahní v meste pomaly ustupovala.
Mal som veľa práce, najmä s organizovaním armády a upevňovaním jej disciplíny. Quauhtemoc vo dne v noci robil prípravy na nadchádzajúce boje.
Ubiehali mesiace. Vyzvedači nám doniesli správu, že veľký počet Španielov spolu so spojeneckými kmeňmi postupuje smerom k nášmu hlavnému mestu.
Chcel som poslať Otomie k jej príbuzným a priateľom do hôr, do bezpečia.
Odmietla.
„Kde si ty, tam budem aj ja,“ znelo jej presvedčenie. „Ako by som mohla nebyť po tvojom boku, keď budeš stáť tvárou v tvár smrti? Ak je zvykom bielych žien opúšťať manželov v nebezpečenstve, ponechávam taký zvyk im. Ja zostanem s tebou…“

KAPITOLA XXIV

Pád hlavného mesta

Začiatkom januára sa španielske vojská vedené Cortésom utáborili v Taxcoco. Mesto bolo hodne vzdialené od Teaochtitlanu. Cortés si ho zvolil ako základňu a odtiaľ podnikal ničivé výpady proti okolitým mestám.
Obyvateľstvo mnohých miest sa k nemu pripájalo v boji proti Aztékom, lebo tak chceli od nich získať stratené územia.
Práve táto nesvornosť zahubila ríšu. Keby boli kmene na čas odložili svoje staré spory a postavili sa spoločne proti Španielom, Tenochtitlan by nikdy nepadol a Cortésa spolu so všetkými jeho spoločníkmi by obetovali na oltári boha vojny…
O mesiac začal Cortés obliehať Tenochtitlan. Bránili sme sa sami, bez spojencov.
Cortés rozkázal postaviť lode a časť armády sa v nich preplavila cez jazero.
Španieli prerušili vodovody, zásobujúce mesto vodou z horských prameňov.
Toho dňa sa nám narodilo naše prvé dieťa, syn. Nazvali sme ho Thomas.
Boj pokračoval. Väčšia časť mesta ležala v troskách. Ešte stále sme odolávali Španielom a občas sa nám podarilo viacerých zajať.
Od nich som sa dozvedel, že Sarceda, ako sa de Garcia teraz volal, je v španielskom tábore. Pokúsil som sa ho zajať, no nemal som úspech.
Bolo zvykom oboch bojujúcich strán posielať si navzájom výzvy na súboje jednotlivcov. Raz som poslal takúto výzvu Juanovi de Garcia. O hodinu sa posol vrátil s listom, v ktorom bolo po španielsky napísané:
Kresťania neprijímajú výzvu na súboj od zradných prekliatych psov. Pre takých, ako si Ty, Thomas Wingfield, mám len jednu zbraň. Je to povraz, a ten Ťa očakáva!…
K zločinom, ktorých sa de Garcia dopustil, pridal aj najťažšiu urážku.

Naši bojovníci zomierali od hladu. Tí, ktorí ešte zostali nažive, boli takí slabí, že nevládali ani pochovať mŕtvych. Napokon dielo skazy dokonali strašlivé choroby.
Raz v noci, keď som prišiel domov, našiel som Otomie v slzách.
„Čo sa stalo?“ opýtal som sa.
„Už dva dni nemám mlieko a náš syn umrel. Ach! Prečo musíme takto trpieť?“
Pri pohľade na naše mŕtve dieťa som sa rozplakal. Hoci po všetky tie mesiace som videl aj hroznejšie veci, smrť syna sa ma dotkla najviac. Vykopal som pri dome hrobček a tam som uložil svojho prvorodeného.
O niekoľko dní prišli Cortésovi poslovia – žiadali našu kapituláciu. Mesto bolo takmer celé v ruinách, väčšina jeho obrancov mŕtva.
Zišla sa rada hladom vycivených mužov, aby rokovala o Cortésovej výzve.
„Čo o tom súdiš, Quauhtemoc?“ spýtal sa jeden z nich.
„Som Montezuma, že sa tak pýtaš? Prisahal som, že budem brániť toto mesto do konca, a budem ho brániť! Je lepšie umrieť, ako padnúť živý do rúk Teulov!…“
„Nech je teda tak,“ odvetili viacerí členovia rady.
A boj pokračoval…
O niečo neskôr opäť prišli poslovia a žiadali kráľa o schôdzku s Cortésom. Dostali však rovnakú odpoveď, pretože nič nemohlo zlomiť jeho vznešeného ducha.
„Povedz mu,“ odkazoval Quauhtemoc, „že chcem zomrieť tam, kde som.“
Nakoniec nás Španieli zatlačili na breh jazera. Pokúsili sme sa zachrániť v loďkách, ale obkľúčili nás španielske člny.
„Som Quauhtemoc,“ oznámil môj priateľ Španielom. „Odveďte ma ku Cortésovi, mojich ľudí, ktorí zostali nažive, ušetrite…“
„Teraz prišla moja hodina,“ zašepkal som Otomie. „Španieli ma isto obesia, a preto urobím najlepšie, ak sa zabijem sám, aby som ušiel potupnej smrti.“
„Nie, muž môj,“ presvedčovala ma. „Povedala som ti predsa na obetnom kameni, že vždy je nádej, zakiaľ žiješ… Viem, smrť, nemožno odvolať… Možno, že sa šťastie ešte vráti. Ale ak súdiš inak, som pripravená zomrieť aj ja, pretože ako vždy aj teraz ťa budem kamkoľvek nasledovať.“
„Počúvaj teda,“ zašepkal som, „nepovedz, že si moja manželka. Nech si myslia, že si jednou z dvorných dám kráľovnej, tvojej sestry. Ak nás odlúčia a mne sa podarí nejakou náhodou ujsť, pôjdem do mesta Pines. Tam, medzi tvojimi ľuďmi možno nájdeme útočište…“
„Ako myslíš, manžel môj,“ súhlasila so smutným úsmevom. „Ale neviem, ako ma prijmú Otomiovia, keď som priviedla dvadsaťtisíc ich najodvážnejších bojovníkov do hroznej smrti…“
Pristáli sme a odviedli nás ku Cortésovi. Po jeho boku ako obvykle stála Marina. Zahľadela sa na mňa a ja som si uvedomil, že ma spoznala.
Hrdý ako vždy, hoci vyzeral ako kostlivec, vykročil Quauhtemoc oproti Španielovi a oslovil ho. Marina prekladala.
„Som Quauhtemoc, kráľ,“ predstavil sa. „Urobil som všetko, čo som mohol, aby som ubránil krajinu a môj ľud. Rob so mnou, čo chceš, ale najlepšie bude, ak ma hneď zabiješ.“
„Bojoval si ako statočný muž, Quauhtemoc,“ ozval sa po chvíľke Cortés. „U mňa budeš v bezpečí, pretože my, Španieli, si vážime statočného nepriateľa. Hľa, tu je potrava. Jedz, ty aj tvoji spoločníci, pretože to potrebujete. Potom budeme rokovať.“
Vzápätí predviedli pred Cortésa kráľovnú a s ňou Otomie a niekoľko ďalších aztéckych šľachtičien. Cortés ich milo pozdravil a tiež ich ponúkol jedlom.
Jeden zo Španielov, ktorý ma už dlhší čas uprene pozoroval, pošepkal niečo do ucha Cortésovi. Jeho tvár stemnela.
[bookmark: bookmark48]„Povedz mi,“ oslovil ma po kastílsky, „ty si ten renegát, zradca, ktorý pomáhal Aztékom bojovať proti nám?“
„Nie som ani renegát, ani zradca, generál,“ odpovedal som odvážne, pretože s jedlom a vínom sa mi opäť vrátili sily. „Som Angličan a bojoval som po boku Aztékov, pretože mám vážne dôvody nenávidieť Španielov.“
„Berte toho chlapa a obeste ho!“ skríkol Cortés.
Pochopil som, že je koniec, a začal som sa pripravovať na smrť. Všimol som si, že Marina čosi pošepla Cortésovi. Začul som iba dve slová: ukryté zlato.
Počúval ju, očividne váhal, a nakoniec povedal:
„Nevešajte ho zatiaľ!… Starostlivo ho strážte! Zajtra si sám prešetrím jeho prípad…“
[bookmark: bookmark49]
KAPITOLA XXV

Cortésov rozkaz

Po Cortésových slovách ma dvaja Španieli chytili a odviedli. Quauhtemoc, ktorý stál blízko, mi stačil ešte stisnúť ruku a rozlúčiť sa slovami:
„Zbohom, brat. Ďakujem ti za vernosť a pomoc.“
„Zbohom, Quauhtemoc,“ lúčil som sa. „Porazili ťa, ale nech ti je útechou aspoň to, že si si získal nesmrteľnú slávu.“
„Poďme, poďme!“ súrili vojaci.
Niekoľko dní ma väznili v kamennej budove. Zamrežovaným oknom som videl časť dvora. Počas prvých dní som vídaval veľa Španielov, ktorí tam pili a zabávali sa.
Vždy dlho do noci…
Raz som zazrel Juana de Garcia. Stál na dvore a hľadel hore na moje okno s diabolským úsmevom na perách. Cítil som, že čaká na okamih, kedy otvoria dvere mojej cely. A vedel som, že ich čoskoro otvoria…
O niekoľko dní bolo na námestí veľké zhromaždenie a viacerí dôstojníci vystúpili proti Cortésovi. Odpovedal im dlhým prejavom, načo sa zhromaždenie rozišlo.
Na druhý deň ma predviedli pred Cortésa.
„Dozvedeli sme sa, že vieš, kde je ukrytý Montezumov poklad,“ privítal ma. „Buď nám povieš, kde je, alebo –“
Nedokončil vetu, ale porozumel som mu dobre, vedel som, čo ma čaká. Zaváhal som.
Zišla mi na um moja prísaha Otomie a to, čo by si o mne pomyslela, o živom či mŕtvom, keby som zradil tajomstvo…
Chladne som odvetil:
„Neviem nič o poklade, generál. Pošlite ma na smrť.“
„Pamäť niekedy zlyhá, zradca!“ vykríkol Cortés. „Ale smrť nie je vždy rýchla. Nájdem prostriedky, aby som ti osviežiť pamäť! Skôr ako umrieš, ich spoznáš, veď si bol v Španielsku…“
„Som vo vašich rukách, generál,“ pokračoval som. „Nazývate ma zradcom, ale nie som ním. Som poddaný anglického kráľa, nie španielskeho. Prišiel som sem prenasledovať vraha svojej matky. Volá sa Juan de Garcia alebo Sarceda. Aby som ho našiel, ale i pre iné príčiny, pripojil som sa k Aztékom. Sú porazení a ja som vaším zajatcom. Zabite ma a skončme to.“
„O seňorovi Sarcedovi viem iba to, že je statočný bojovník a nebudem počúvať tvoje obvinenia voči nemu,“ odsekol mi Cortés. „Máš smolu, že je medzi vami starý spor, pretože ťa mienim vydať práve jemu. Hovorím ti naposledy: vyber si.“
„Povedal som vám, generál, že o poklade neviem nič.“
„Zavolajte Sarcedu!“ skríkol Cortés.
Keď Garcia vstúpil, pozrel na mňa s krutým úsmevom a až potom oslovil Cortésa:
„Želáte si, generál?“
„Vezmi ho, Sarceda, a prinúť ho hovoriť. Spôsobmi, aké uznáš za vhodné. Ak sa prizná, zavolaj ma.“
„Prepáčte, generál, to nie je úloha pre španielskeho šľachtica,“ klamal de Garcia. Videl som, že mu oči žiaria…
„Viem, kamarát,“ riekol Cortés, „ale musíš to urobiť. Poklad treba nájsť, lebo vojaci si myslia, že som ho ukradol. Indiánski psi nebudú hovoriť. Tohto človeka treba prinútiť, aby hovoril, je to tvoja úloha!“
Zavolali stráže a zavliekli ma späť do cely.
  
Veľa rokov uplynulo od onoho strašného dňa. Som už starec, ale ani teraz nemôžem bez toho, že by ma nestriaslo, pomyslieť na to, čo nasledovalo, keď ma vydali Juanovi de Garcia.
Nebudem unúvať čitateľov popisovaním múk, ktoré som musel vytrpieť. Ale hrdo môžem povedať, že ani slovko mi neuniklo, ani vtedy, keď moje ruky a nohy spaľovali žeravé kliešte…
Quauhtemoca tiež mučili, ale nič ho neprinútilo prezradiť tajomstvo skrýše. Odvážny vodca zostal verný svojej krajine a Španieli sa nedozvedeli nič o ukrytom poklade…
Po prvých hodinách hrozného mučenia sa ukázal Cortés a spolu s ním – ako vždy – Marina.
„Pre dnešok stačí,“ povedal. „Možno, že zajtra zmenia svoj názor. Dúfam, že to urobia vo svojom vlastnom záujme.“
Obrátil sa k Juanovi de Garcia a prehodil niekoľko tichých slov. Marina sa pozrela na mňa a začala plakať.
„Neplač, Marina,“ zašepkal som, „ale pomôž mi, ak môžeš.“
„Ach, keby som mohla,“ povedala a odvrátila sa.
Quauhtemoca odnášali.
Nevládal chodiť…
„Zbohom, Teul,“ lúčil sa so mnou, keď ho niesli popri mne. „Si naozaj statočný človek!… Nech ti bohovia odplatia všetko, čo si vytrpel pre mňa a pre mojich ľudí…“
To boli posledné slová, ktoré som počul z jeho úst.
Zostali sme sami s Juanom de Garcia. Pozrel na mňa s diabolským úsmevom a povedal:
„Tak mučenie ťa neprinútilo hovoriť… Ale nemysli si, že to je koniec. Pravdepodobne poznáš aztécku dámu z kráľovskej krvi, ktorá sa volá Otomie.“
„Otomie… Čo je s ňou?“ vykríkol som, pretože strach o ňu sa ma dotkol viac ako fyzická bolesť.
„Ach, vidím, že som nakoniec našiel spôsob, ako ťa prinútim hovoriť. Otomie je v mojej moci. Dovediem ti ju a môžete utešovať jeden druhého. A zajtra bude sedieť, kde ty teraz sedíš, a pred tvojimi očami ju budú mučiť, ako mučili teba.“
„To nemôžeš urobiť!“ zdesil som sa. „Cortés to nedovolí!“
„Cortés,“ precedil pomedzi zuby, „sa o tom dozvie až dodatočne. Dovolil mi zvoliť si akýkoľvek – aj veľmi – spôsob.“
Vzápätí som stratil vedomie. Neviem, ako dlho mi to trvalo. Keď som sa prebral, nado mnou sa skláňala Otomie.
Porozprával som jej o Quauhtemocovom utrpení a o tom, čo som musel i ja podstúpiť. Jej krásne očí sa zaleskli slzami.
„Drahý manžel,“ zaznel mi jej lahodný hlas, „dobre vieš, že som ťa veľmi milovala… A teraz ťa ľúbim ešte viac, lebo si zostal verný porazeným a svojej prísahe. Všetko sa skončilo a som tu, aby som sa o teba starala.“
„Žiaľ, Otomie, ešte nie je koniec,“ prekvapil som ju a vysvetlil jej, prečo ju sem doviedli. Počúvala bez slova, pery jej zbeleli.
Ozvala sa až po chvíľke:
„Teuli sú oveľa krutejší ako naši kňazi, ktorí obetujú ľudí bohom. Kňazi to nerobia pre zlato a nenávisť ako bieli ľudia… Čo mám robiť?“
„Neviem, Otomie,“ iba som zašepkal.
„Nuž, potom budem hovoriť za teba. Musíme umrieť dnes v noci.“
„Ak nás boh neochráni, musíme ochrániť sami seba,“ vykríkol som.
„Boh!“ skríkla. „Dnes už viem, že niet nijakého boha! Nenechal by nás tak hrozne trpieť!…“
Čo som jej mal na to povedať? Ako som ju mal uspokojiť?
Mlčky sme sedeli vedľa seba.
Stmievalo sa.
„Muž môj,“ ozvala sa opäť Otomie, „musíme urobiť to, čo je nevyhnutné.“
Preniesla ma na stoličku pod okenné mreže. Okolo krku mi uviazala povraz, ktorým som mal spútané ruky, postavila sa ku mne a založila si slučku na druhom konci povrazu.
Práve chcela spod nás odkopnúť stoličku, keď sa otvorili dvere a vošla žena v závoji. V jednej ruke niesla fakľu, v druhej akýsi balík.
„Čo to robíte?“ osopila sa na nás a vrhla sa k nám. „Prichádzam, aby som ťa zachránila, Teul.“
Bola to Marina.
„Kto ťa pozná tak dobre, manžel môj?“ spýtala sa Otomie. „Prečo nás nenechá ani umrieť v pokoji?“
„Som Marina,“ predstavila sa zahalená žena. „Prišla som vás zachrániť, dúfam, že sa mi to podarí…“

„Zradila si svoju vlasť“ hrdo odmietla jej ponuku Otomie. „A ja nechcem vďačiť za svoj život zradkyni.“
„Odpusť jej kvôli mne, drahá,“ prosil som. „Marina je naša jediná nádej.“
Obrátil som sa k Marine a spýtal som sa:
„Ako by sme mohli ujsť?“
„Priniesla som ti rovnošatu španielskeho vojaka a tvoj meč. Keď sa dostaneš von, budeš môcť zmiznúť celkom nepozorovane. Aj pre princeznú mám šaty. Hanbím sa ponúknuť jej ich, ale iba v preoblečení si ju nevšimnú.“
Rozviazala uzlík a vytiahla z neho ženské šaty, roztrhané a špinavé, také, aké nosia najúbohejšie Indiánky.
„Oblečiem si ich iba kvôli tebe,“ rozhodla sa Otomie, „ale ako ujdeme z tejto cely a z tábora?“
„Okno je nízko a drevené mreže možno ľahko zlomiť,“ povedala Marina. „Ak vás zbadajú, musíte sa tváriť ako opitý vojak a jeho dievča. Nič iné vám neviem poradiť. Zbohom.“
Marina vykĺzla z cely.
Prvý som sa ozval ja:
„Nuž, dajme sa do toho. Nemôžeme strácať ani chvíľu.“
„Ako si želáš, ale ja tej žene neverím. Zradila svoj ľud, môže zradiť aj nás…“
„Nemáme na výber,“ presvedčoval som ju. „Nič nie je horšie ako mučenie a smrť.“
Musel som si kľaknúť na stoličku, lebo veľmi spálené chodidlá ma ešte boleli. S veľkými ťažkosťami sa mi podarilo polámať mreže jednu za druhou. Potom mi Otomie pomohla obliecť sa a sama si natiahla špinavé handry od Mariny.
Dnes už ani neviem, ako sa nám podarilo vyliezť oknom, ale predpokladám, že zúfalstvo dodalo sily môjmu slabému telu.
„Kam pôjdeme?“ opýtal som sa, keď sme sa ocitli na dvore.
„K južnej bráne,“ šepla Otomie. „Možno ju nestrážia. Odtiaľ poznám cestu.“

„Otvorte bránu, psi!“ rozkázal som strážcom.
„Prečo a na čí príkaz?“ nedôveroval jeden z nich.
Nevidel som mu do tváre, ale hlas sa mi zdal povedomý.
„Na čí rozkaz?“ odpovedal som rázne. „Na môj! Skús neposlúchnuť a potom sa už na nič nebudeš pýtať.“
Domorodci nevedeli, čo majú robiť. Najskôr chceli volať svojho španielskeho veliteľa, ale potom jeden povedal:
„Sarceda sa veľmi nahnevá, keď ho zobudíme pre nejakého opitého vojaka.“
Zaraz som si spomenul, kde som počul tento hlas. Bol to jeden z domorodcov, ktorí Garciovi pomáhali mučiť ma. Čo ak mi uzrie tvár? Určite ma spozná!…
Stráže si šepky vymenili niekoľko slov a nakoniec otvorili bránu.
Prešiel som iba niekoľko krokov…
Moje nohy nevydržali a zrútil som sa na zem.
„Hore, priateľ, vstávaj!“ zakričala Otomie s drsným smiechom. „Ak chceš spať, počkaj, kým nájdeme nejaké pohodlné miestečko,“ a pokúšala sa ma zodvihnúť. Strážca sa tiež smial a pomáhal jej. Vtedy mi spadol klobúk. Vojak mi ho podal a naše zraky sa stretli.
Nechal nás síce odísť, ale keď som sa obzrel, videl som, že nás podozrievavo pozoruje.
„Pozná ma,“ povedal som Otomie, „a som presvedčený, že pôjde za nami.“
„Poďme, poďme,“ dychčala Otomie. „Tu neďaleko sú kríky, tam sa môžeme skryť.“
„Už neurobím ani krok,“ zastenal som a opäť som sa zvalil na zem.
Otomie pozbierala všetky sily, zobrala ma do náručia a niesla asi štyridsať krokov. Tam, kde začínali kríky, sme sa zvalili na zem. Obzrel som sa na cestu. Vojak šiel za nami.
„To je koniec,“ zašepkal som. „Ten chlap ide za nami.“
Otomie si vzala môj meč a schovala ho do trávy.
„Rob sa, že spíš,“ naliehala. „To je naša posledná možnosť.“
Zakryl som si tvár rukami a pohodlne som sa vystrel.
O chvíľu vojak stál nad nami.
„Čo chceš?“ spýtala sa Otomie. „Nevidíš, že spí? Nechaj ho!“
„Najprv sa mu musím pozrieť do tváre,“ povedal, sklonil sa nado mnou a chytil ma za ruku. „Pri všetkých bohoch! To je on! Človek, čo pozná tajomstvo Montezumovho pokladu!“ a zdvihol zbraň.
„Pozná tajomstvo Montezumovho pokladu a ty ho chceš zabiť?! Ja o ňom neviem nič… Ber ho naspäť do tábora. Je to iba opitý blázon a budem rada, keď sa ho zbavím,“ hovorila Otomie s úškrnom. „Ale najprv mu starostlivo prezri vrecká. Môže mať v nich niečo, o čo by sme sa mohli podeliť…“
„Múdra reč,“ súhlasil, kľakol si ku mne a začal mi prezerať vrecká.
Otomie mu stála za chrbtom. Dobre som jej videl do tváre. V očiach jej zasvietili ohníčky.
Vytiahla môj meč z trávy a celou silou ho bodla vojakovi do krku. Zrútil sa bez jediného slova a ona sa vyčerpaná zvalila vedľa neho. Ale po chvíli bola opäť na nohách.
„Vstávaj,“ pobádala ma, „kým neprídu ďalší. Musíš!“
Opäť sme sa potkýnali medzi kríkmi. Zdalo sa mi, že kráčam po žeravom železe…
O chvíľu som ako vo sne zazrel mužov s vytasenými mečmi a Otomie, utekajúcu oproti nim s roztvoreným náručím…

[bookmark: bookmark53]KAPITOLA XXVII
[bookmark: bookmark54]
Opäť v meste Pines

Keď som prišiel opäť k vedomiu, zistil som, že ležím v jaskyni. Otomie sa skláňala nado mnou.
„Kde som a čo sa stalo?“ opýtal som sa.
„Si v bezpečí, drahý,“ oznámila mi. „Zajedz si a ja ti všetko porozprávam.“
Poslúchol som a Otomie začala:
„Pamätáš sa, ako som zabila strážcu a potom sme pokračovali v ceste?… Ale zakrátko som spozorovala, že z brány vybehli ďalší a dali sa nás prenasledovať. Sotva si mohol kráčať a už som nemala síl niesť ťa.
Vtedy sa zjavila skupina indiánskych bojovníkov. Boli z kmeňa Otomiov a slúžili pod tvojím velením. Keď ťa uvideli v šatách španielskeho vojaka, chceli ťa zabiť, ale našťastie ma spoznali. Pobili našich prenasledovateľov a preniesli nás sem do tejto jaskyne. Španieli ťa všade hľadali a raz sa zjavili aj v našej blízkosti, ale nezbadali nás. Keď ti bude trochu lepšie, musíme odtiaľto zmiznúť…“
„Kam, Otomie? Sme vtáci bez hniezda…“
„Musíme ísť do mesta Pines, alebo preletieť more; nemáme na výber, drahý.“
„Nemôžeme sa vydať na more, Otomie, pretože všetky lode sú španielske. A neviem, ako nás prijmú v meste Pines, keď padli toľké tisíce jeho obyvateľov – bojovníkov.“
„Musíme riskovať, drahý. Ešte sú verné srdcia medzi mojimi krajanmi…“
O tri dni neskôr sme opustili horskú jaskyňu a vydali sa do Pinesu.
Privítali nás mlčky. Smútok za tými, čo padli, bol veľmi hlboký. Netajili sa nevôľou voči nám, lebo my sme ich presvedčili, aby bojovali…
Ubytovali sme sa v paláci, kde si nás nik nevšímal. Boli sme radi, že sme sami.
„Čo s nami urobia – zabijú nás, alebo vydajú Teulom?“ vypytoval som sa manželky.
„Neviem; zajtra sa to dozvieme,“ odvetila. „Stále však máme nádej. Otomiovia sú odvážni a veľkorysí. Prehovorím k nim a možno sa nakoniec všetko na dobré obráti. Spi, drahý. Ja budem rozmýšľať…“
Ráno sa na veľkom námestí pred palácom zhromaždili azda všetci obyvatelia mesta.
Otomie vystúpila na plošinu schodišťa a bojovníci, ktorí ma niesli cez hory, ma položili na nosidlách vedľa nej.
Keď nás dav uvidel, začali sa ozývať výbuchy nespokojnosti.
„Zabite ich, vydajte ich Teulom!“ kričalo veľa žien. „Viedli našich najlepších na smrť!“
Otomie nestratila rozvahu. Zdvihla ruku a stála hrdo a bez pohybu, hoci ktosi hodil po nej kameň.
Keď zavládlo ticho, prehovorila:
„Som medzi svojimi vlastnými, medzi vami,“ z jej hlasu zaznievala horkosť, „alebo sme zablúdili a prišli k nepriateľskému kmeňu? Mám iba jedny ústa a nemôžem sa zhovárať s toľkými ľuďmi. Vyberte si jedného, ktorý bude za vás hovoriť.“
Vystúpil Maxtla, kňaz a šľachtic. Bol vždy za spojenectvo so Španielmi a proti vyslaniu bojovníkov na pomoc Aztékom.
„Hovor, Maxtla,“ vyzvala ho Otomie. „A vy, ľudia, počúvajte a potom rozhodnite.“
„Budem stručný,“ oznámil Maxtla. „Vzala si dvadsať tisíc našich otcov, manželov a synov proti mojej vôli a napriek mienke iných. Kde sú? Poviem ti to: viedla si ich na smrť a za to zaplatíš životom! Aj tvoj manžel! Cortés žiada, aby sme vás vydali a sľubuje nám za to priateľstvo.“
Ozval sa veľký krik.
„Vydajte, vydajte ich Cortésovi!“
Otomie pokročila vpred a dav zatíchol.
„Zdá sa,“ znova prehovorila, „že ma súdite vy, moji vlastní poddaní. Dobre, budem sa brániť a vy rozhodnite medzi nami a Maxtlom a jeho priateľom Cortésom. Prišli sme sem na rozkaz kráľa požiadať vás o pomoc vo vojne s Teulmi. Čo som vám vtedy povedala? To, že všetok ľud musí konať ako jeden muž alebo zahynie. Zrada niekoľkých kmeňov je hlavnou príčinou pádu nášho hlavného mesta.“
„To je pravda,“ zvolal ktorýsi muž.
„Keď som vám to povedala,“ pokračovala Otomie, „nerozkazovala som poslať vašu armádu na pomoc Aztékom, hoci som mala na to právo. Chcela som, aby ste sa rozhodli sami. A vy ste dobrovoľne poslali kráľovi dvadsaťtisíc mužov. Teraz nás chcete vydať Teulom a veríte ich sľubom, že zachovajú voči vám priateľstvo. Opakujem znova: vyberte si. Ale vedzte: Quauhtemoc sa vzdal Cortésovi, ktorý mu prisľúbil pocty a priateľské zaobchádzanie. Namiesto toho ho mučili, pálili mu nohy žeravým železom a tohto človeka tiež mučili. Pozrite sa, krajania,“ volala, zdvihla ma a odhalila moje strašné rany na tele a nohách. „To urobili Teuli. Vedzte, že to je osud tých, ktorí sa vzdajú a uveria Cortésovi! Pozrite sa a vyberte si, vy hrdí a mierumilovní obyvatelia hôr…“
Na chvíľu zavládlo ticho.
Maxtla vykročil dopredu, ale krik davu mu nedovolil prehovoriť.
„Otomie má pravdu! Otomie má pravdu! Preč s Maxtlom, preč s Cortésovými poslami!“
Jeden z náčelníkov predstúpil pred Otomie, pobozkal jej ruku a nahlas hovoril, aby ho všetci počuli:
„Princezná, my, tvoje deti, ti budeme verní až do smrti, pretože si naplnila naše srdcia odvahou. Máš pravdu: lepšie je zomrieť slobodný, ako žiť v otroctve.“

Isabella de Siguenza je pomstená

Z ťažkých rán som sa zotavoval veľmi pomaly.
Otomie i všetci obyvatelia mesta Pines vedeli, že mier nepotrvá dlho. Cortés nezabudne na urážku. Jeho poslov vyhnali z mesta a nás, jeho bývalých zajatcov, mu nevydali…
Čoskoro sme dostali správu, že na mesto tiahne asi päťdesiat Španielov, sprevádzaných piatimi tisícami domorodých spojencov.
Prevzal som velenie nad vyše desaťtisíc bojovníkmi ozbrojenými lukmi a kopijami a vydal som sa oproti nepriateľovi.
Časť vojska išla cez úzky priesmyk, ktorý viedol do mesta. Druhej časti, asi siedmim tisícom bojovníkov, som nariadil obsadiť horské chodníčky po oboch stranách priesmyku. Tam mali zhromaždiť ťažké kamene a zhodiť ich na nepriateľa, keď bude v priesmyku. S asi päťsto bojovníkmi som šiel priamo proti Španielom.
Po krátkom boji sme sa dali na útek. Španieli naleteli na vojnovú lesť a začali nás prenasledovať priesmykom. Tam ich zasypala lavína kamenia. Tých, ktorí utekali, pobili naše šípy…
Dosiahli sme nad Španielmi veľké víťazstvo.
Po ňom sa útočníci neodvážili do hôr niekoľko rokov…
Vydobyl som si slávu a vážnosť medzi Otomiovcami.
  
Prešlo štrnásť pokojných rokov. Bol som s Otomie veľmi šťastný. Narodil sa nám syn a pomaly sme zabúdali na strašnú minulosť.
Niektoré kmene sa časom odklonili od priateľstva s nami, lebo napriek všetkému som bol cudzinec a presadil som zrušenie obetovať ľudí bohom.
Kňazi ma nenávideli a viackrát sa pokúsili odstrániť ma. Ale bez úspechu, pretože väčšina Otomiov si ma vážila, mali radi moju manželku a pamätali sa, že som ich zachránil od španielskej poroby.
Po rokoch som sa dozvedel od istého Indiána, ktorý ušiel z Cortésovho tábora, že Quauhtemoc je mŕtvy. Obesili ho.
Aztécky kráľ prijal smrť, tak ako všetky nešťastia, ktoré ho v živote postihli, hrdo a odvážne.
Jeho posledné slová patrili Cortésovi.
„Som rád, že umieram,“ vyhlásil, „pretože som sa dožil poníženia, porážky, mučenia a zotročil si môj ľud… Želám ti, Teul, rovnaký osud…“
Tak zomrel Quauhtemoc, najlepší, najodvážnejší a najvznešenejší z Indiánov.
Môj smútok bol veľmi hlboký, mal som ho rád ako brata.
  
Ubiehali roky. Žil som pokojne s Otomie v Pinese.
Láska tejto skvelej ženy naplnila moje srdce vďačnosťou a šťastím. Môj syn vyrastal, bol to dobrý chlapec, odvážny a vznešený ako jeho matka. Bol som naňho veľmi hrdý a nesmierne som ho mal rád.
No napriek všetkému som nemohol zabudnúť na svoju vlasť, na Lily, hoci som si bol celkom istý, že ju nikdy viac neuvidím.
Ako som už povedal, po zákaze ľudských obetí bohom sa niektoré kmene od nás odklonili, stali sa španielskymi spojencami alebo žili nezávisle od Španielov i od nás.
Španieli priviezli do krajiny svojich kňazov, ktorí zavádzali metódy a „obrady“ Svätého ofícia. Zo španielskych kňazov najmä jeden vynikal mimoriadnou krutosťou. Indiáni ho nazývali „kresťanským diablom“ a veľmi ho nenávideli.
Istého dňa som sa dozvedel, že členom nezávislého kmeňa Otomiov sa dostal do rúk kresťanský kňaz a ti sa ho chystajú obetovať bohu vojny.
Pretože sme s náčelníkom tohto kmeňa udržiavali priateľské vzťahy, rozhodol som sa navštíviť ho a pokúsiť sa zachrániť obeť. Vedel som, že obetovanie kňaza by nám spôsobilo veľa ťažkostí. Španieli by nás potom sotva nechali na pokoji.
Došiel som do dediny vo chvíli, keď zajatého kňaza – bol to povestný „kresťanský diabol“, viedli k obetnému kameňu. Pozrel som naňho a jeho tvár mi pripadala akási povedomá. Poobzeral som si ho pozornejšie a spoznal som v ňom kňaza, ktorý udrel Isabellu de Siguenza krížom niekoľko minút pred jej smrťou.
Spomienky vo mne ožili…
Krutá tvár kňaza, mladé dievča s dieťaťom a výklenok v stene… Už som nechcel zachrániť tohto človeka pred krutým osudom.
„Spomeň si na Isabellu de Siguenza, ktorú si pred mnohými rokmi udrel a preklial pred smrťou,“ pripomenul som mu. „Spomeň si na istú pivnicu v Seville…“
Zbledol a pozrel sa na mňa s hrôzou.
„Čo si za diabla?“ skríkol, „že ťa poslali z pekla mučiť ma do poslednej chvíle?“
Zasmial som sa.
Obrátil som sa a odišiel som.

Pád mesta Pines

Dôsledky smrti „kresťanského diabla“ boli naozaj hrozné.
Veľmi skoro sme sa dozvedeli, že vyše sto Španielov pod velením Bernala Diaza, sprevádzaných tisícami domorodých spojencov, pochoduje na mesto Pines.
Bernal Diaz bol ten, koho som pred rokmi pokladal za Garciu a keď som zbadal svoj omyl, pustil som ho.
Prípravy na vojnu sa hneď začali. Rozhodol som sa znova chytiť Španielov do pasce. Hoci teraz bola moja armáda oveľa menšia – mal som iba tritisíc bojovníkov namiesto dvanásťtisíc – bol som presvedčený, že plán budem môcť uskutočniť.
Zabudol som však na jednu vec. Medzi Španielmi bolo viacero príslušníkov znepriatelených kmeňov, a to rozhodlo o našom osude: zradcovia ukázali nepriateľovi tajné chodníky v horách.
Španieli prekvapili mojich ľudí, pobili ich a otvorili si prístup k mestu.
Museli sme sa stiahnuť za hradby mesta. Sotva sme sa stihli opevniť, k bráne sa blížila skupina vojakov, vedená dôstojníkom s bielou zástavou.
„Chcem hovoriť s vodcom Otomiov,“ žiadal dôstojník. „Vyslal ma veliteľ Bernal Diaz!“
Dôstojníka som spoznal okamžite. Bol to môj nepriateľ Juan de Garcia! Nevideli sme sa asi sedemnásť rokov. Už mohol mať asi šesťdesiat rokov…
Vyliezol som na hradby a odpovedal po kastílsky:
„Hovor, ja som ten, koho hľadáš.“
„Hovoríš dobre po španielsky, priateľ,“ počudoval sa Garcia. „Kdesi sa to naučil?“
„Naučil som sa to od istej Luisy de Garcia, ktorú si poznal v dňoch svojej mladosti. Som Thomas Wingfield!“
Garcia takmer spadol z koňa.
„Matka božia,“ skríkol, „si to opäť ty, Thomas Wingfield?! Bol som presvedčený, že nežiješ. Viackrát si mi unikol, ale teraz…“
„Teraz nebude úniku pre jedného z nás, Juan de Garcia,“ prerušil som ho. „Ale najprv mi oznám svoje posolstvo.“
„Vydajte mesto bez podmienok a spoľahnite sa na milosť víťazov,“ drsne sa usmial.
„A keď sa nevzdáme, čo potom?“
„Potom mesto zničíme a necháme ho dvanásť hodín napospas našim verným indiánskym spojencom. Tých, čo ešte zostanú nažive, odvedieme a predáme do otroctva. Potom –“
„Čakaj,“ prerušil som ho, „o hodinu ti prinesiem odpoveď.“
Vo dverách paláca som sa stretol s Otomie.
„Poď so mnou, milá moja, do rokovacej siene,“ požiadal som ju.
Zhromaždili sa tu členovia rady a ja som zopakoval slová Juana de Garcia.
Prvá prehovorila Otomie:
„Priatelia, môj manžel vám odovzdal posolstvo Teulov. Pred rokmi som vám povedala: voľte medzi smrťou v cti a životom v hanbe. Dnes opakujem znova: ja, môj manžel a syn máme jedinú voľbu: zomrieme v boji.“
Zavládlo ticho, ale iba na chvíľu.
Vstal najstarší radca.
„Hovorím v mene ľudu. Rozhodli sme sa. Žili sme s vami v slobode a v slobode s vami pôjdeme na smrť.“
„Manžel môj,“ obrátila sa Otomie, „počul si odpoveď rady. Odovzdaj ju Teulom.“
Vrátil som sa na hradby a oznámil Juanovi de Garcia, že sa nevzdáme.
Nestrácali sme ani chvíľu, začali sme sa pripravovať na útok. Domy, ktoré mohol využiť nepriateľ, sme zbúrali, zabarikádovali sme ulice, vykopali zákopy. Ženy a deti pracovali s mužmi. Vláčili kamene a hlinu na opevnenia.
Zúfalstvo nám dodávalo silu.
Začas sa nám podarilo odrážať španielske útoky, ale napokon prelomili brány a vtrhli do mesta. Bojovali sme v uliciach a na barikádach, ženy po boku manželov a bratov…
Ale aj barikády nakoniec padli, a my, čo sme zostali nažive, sme ustúpili do posledného útočišťa – na vysokú pyramídu. Stála v strede veľkého nádvoria obklopená múrom. Mali sme tam zásoby jedla a vody, no iba na niekoľko dní. Na plošinu pyramídy sa nevmestila ani polovica z nás. Rozhodli sme sa, že starí a zranení spolu s deťmi, a vôbec každý, kto chce odísť z mesta, sa pokúsia opustiť mesto tajne v noci. Keď sa im to nepodarí, zveria sa na milosť Španielom.
„Pošleme nášho syna s ostatnými deťmi?“ opýtal som sa Otomie.
„Nie, drahý,“ odpovedala. „Bude preňho lepšie, ak zomrie s nami, ako by mal žiť ako španielsky otrok.“
Skupina neozbrojených ľudí a detí opustila mesto v nočnej tme a nikdy viac som sa nedozvedel, čo sa s nimi stalo.
Prežili sme noc na vrchole pyramídy. Pred svitaním som nariadil ženám a deťom, čo zostali s nami – bolo ich asi šesťsto – aby vystúpili na hornú plošinu pyramídy, lebo som predpokladal, že Španieli nad ránom zaútočia.
No Španieli nás napadli až na druhý deň.
Počas zúrivého boja sa skupine Španielov podarilo vystúpiť na plošinu pyramídy. Vtedy jedna zo žien vykríkla:
„Chyťte ich, je ich málo!“
Ženy sa so zúrivým krikom vrhli na španielov.
„Muži, chcete, aby nás ženy prekonali v odvahe?“ zvolal som a vrhol som sa na Španielov na čele stovky bojovníkov.
Španieli si už boli istí víťazstvom a náš náhly útok ich tak prekvapil, že sa dali na útek.
Vyhnali sme ich nielen z pyramídy, ale aj z jej okolia. Museli sa stiahnuť späť do tábora.

Dva dni útočili Španieli bezvýsledne na pyramídu. Na tretí deň vyslali posla rokovať o podmienkach kapitulácie. Mali sme už veľmi málo potravín a nijakú vodu.
Preto som sa rozhodol rokovať s Bernalom Diazom.
Možno odvaha našich žien dojala aj takého drsného vojaka, akým bol Diaz. Prisľúbil nám slobodný odchod z mesta, ak vydáme Španielom všetok náš majetok.
Súhlasil som s jeho podmienkami a ponáhľal som sa oznámiť výsledok odvážnym obrancom pyramídy.
Vypočuli ma mlčky.
Stratili už veľa blízkych, manželov, žien a detí, a preto život pre nich už veľa neznamenal.
Po chvíľke sa ozvala Otomie:
„Bola som pripravená zomrieť, ale poslúchnem ťa; smrť možno vždy ľahko nájsť…“
„Otec,“ oslovil ma syn. „Španieli nám darovali život, ale vzali nám našu krajinu a teraz nás z nej vyháňajú. Kam pôjdeme?“
„Neviem, syn môj…“
„Otec,“ pokračoval chlapec, „opusťme túto krajinu, sú tu len Španieli a smútok. Nájdime nejakú loď a odplávajme do Anglicka, do našej vlasti.“
Srdce mi pri chlapcových slovách poskočilo. Pozrel som sa na Otomie.
„Myšlienka je dobrá,“ odvetila na moju nevyslovenú otázku. „Dobrá pre teba a nášho syna, ale ja odpoviem príslovím môjho ľudu: rodná zem je ľahšia aj v hrobe.“ Pred západom slnka sme zišli z pyramídy a vzdali sa Bernalovi Diazovi. Juan de Garcia stál pri ňom, z očí mu sršala nenávisť. Ale mlčal.
Diaz dodržal slovo.
Otomiom dovolil opustiť mesto a odísť kam chceli.
„Kto je ten Španiel, ktorý hľadel na nás tak nenávistne?“ spýtal sa môj syn, keď sme prechádzali nádvorím paláca.
„Rozprával som ti o ňom, chlapče. Je to de Garcia. Bol kliatbou našej rodiny po dve generácie. Vydal tvojho starého otca Svätému ofíciu, zavraždil tvoju starú matku a mňa kruto mučil. Maj sa pred ním na pozore, syn môj! Teraz i v budúcnosti, varujem ťa!“
  
Palác bol vlastne jedinou neporušenou budovou v Finese. Teraz v ňom sídlil Diaz. Mne a mojej rodine nedovolil odísť s ostatnými, pretože, ako vyhlásil, chce ešte hovoriť so mnou a s mojou manželkou.
Zavolali nás k nemu podvečer.
Otomie najskôr nechcela ísť, lebo sa bála nechať chlapca samotného, ale nakoniec súhlasila a syna sme nechali v jednej z izieb. Keď nás Bernal Diaz uvidel, vykročil vpred. Pozdravil som ho podľa indiánskeho zvyku tak, že som sa dotkol rukou zeme.
„Daj mi svoj meč!“ rozkázal Diaz.
Odovzdal som ho so španielskymi slovami:
„Vezmite si ho, kapitán, veď tentoraz ste zvíťazili vy.“
Vzhliadol na mňa, keď som hovoril, a naše zraky sa stretli.
„Prečo tentoraz?“ opýtal sa prekvapene.
„Nepoznávaš ma, Bernal Diaz?“ spýtal som sa pokojne. „Pred rokmi som ti daroval život. Spomeň si na Tenochtitlan“
„Panebože!“ vykríkol. „Si to naozaj ty?! Teraz si spomínam. Pokladal si ma za Sareedu!… Nuž, som rád, že ti môžem splatiť dlh.“
Pozval nás na spoločnú večeru s niekoľkými Španielmi. De Garcia nebol medzi nimi. Sadli sme si, ale Otomie nejedla.
Zakrátko sa vytratila z miestnosti.
Bernal Diaz sa ma spytoval na môj spor s Juanom de Garcia. Porozprával som mu, ako zabil moju matku a ako som mu prisahal pomstu. Počúval ma veľmi prekvapený.
„Presvätá matka!“ takmer kričal, „vždy som vedel, že Sarceda je zločinec. Ale ak neklameš, je horší, ako som si myslel.“
„Neklamem, naozaj. Môžem dokázať veľa z toho, čo som hovoril, ak chceš. Dal by som pol života, ktorý mi ešte zostáva, keby som sa mu mohol postaviť tvárou v tvár v otvorenom boji.“
„Poďme, pohľadajme ho,“ rozhodol Diaz.
Vtom sa v dverách zjavila ženská postava. Hlavu, z ktorej splývali pramene vlasov, mala zvrátenú dozadu a jej tvár vyjadrovala takú bolesť, že som Otomie najskôr ani nespoznal.
Pochopil som, že sa stalo niečo strašné.
„Náš syn –,“ začal som trasúcim sa hlasom.
„Je mŕtvy… mŕtvy…“ odpovedala šeptom, drásajúcim mi srdce.
Chcel som hovoriť, ale zo zovretého hrdla mi nevyšlo ani slovo.
„Mŕtvy?!“ skríkol Diaz. „Čo sa mu stalo?“
„De Garcia! Videla som ho vychádzať z izby,“ zastonala Otomie; zopäla ruky a mlčky padla na zem.
[bookmark: bookmark61]
KAPITOLA XXXI
[bookmark: bookmark62]
Pomsta

„Povedz, Bernal Diaz,“ skríkol som azda až hystericky, „klamal som ti o tom človeku?“
Opustil som Otomie a vybehol z izby spolu s Diazom a ostatnými.
Bežal som smerom k španielskemu táboru, lebo som bol presvedčený, že zločinec sa pokúsi ujsť. V mesačnom svetle som zbadal malú skupinku jazdcov, cválajúcich oproti nám. Bol to de Garcia so spoločníkmi. Neprišiel som teda neskoro.
„Zastav!“ rozkázal Bernal Diaz.
„Kto mi prikazuje zastať?“ ohradil sa de Garcia,
„Ja, tvoj kapitán. Zastav, ty diabol, ty vrah, lebo ťa sám skolím.“
„To sú naozaj čudné slová, seňor,“ reagoval de Garcia. „Prečo?…“
Vtom ma zbadal. Nepovedal som nič, ale z výrazu mojej tváre zrejme vyčítal, že viem všetko.
Cestu za mnou blokovali muži. Blížil som sa k nemu, siahol na rukoväť meča, ale potom nečakane otočil koňa a pustil sa cválať dole ulicou.
Tentoraz som sa rozhodol prenasledovať ho do konca.
Vyskočil som na koňa jedného zo Španielov a pustil som sa za ním.
Juan de Garcia mal náskok. Cesta sa však postupne zužovala, a preto musel spomaliť. Za mestom sme uháňali indiánskym chodníkom vedúcim do hôr.
Vedel som, že z chodníka nemožno nikde zísť, pretože ho lemujú priepasti a horské bystriny.
Prenasledovaný de Garcia zdolával míľu za míľou, obzeral sa vpravo i vľavo. Dozadu sa obzeral každú chvíľu… Vedel, že v pätách mu cvála smrť…
Prenasledoval som ho už dve hodiny.
Nakoniec sa chodník zúžil natoľko, že bol pre koňa neprístupný. Bol som si istý, že de Garcia zosadne a počká ma s mečom v ruke. Ale bál sa. Zoskočil z koňa a utekal ďalej peši. Bežal som za ním.
Konečne sa zastavil. Chodník sa končil priepasťou.
Chvíľu stál, akoby váhal, potom sa obrátil a vrhol sa na mňa s vytaseným mečom. Ani som sa nepohol, pokojne som ho očakával.
Jeho tvár bola hrozná. Nikdy som nevidel toľko strachu v očiach človeka.
„Konečne ťa už mám, de Garcia!“ zvolal som.
„Prečo ma hneď nezabiješ?“ skríkol.
„Netreba sa ponáhľať. Skôr ako sa naveky rozlúčime, povedz mi, prečo si spôsobil toľko zla mne a mojej rodine?“
De Garcia chvíľu mlčal.
„Ľúbil som tvoju matku,“ začal, „ale ona ma nenávidela a bála sa ma. Potom stretla tvojho otca. Zaľúbila sa doňho. Vydal som ho Svätému ofíciu, ale ona ho zachránila a ušla s ním do Anglicka…
Keď som po dlhých rokoch prišiel do Yarmouthu a uvidel ju v Ditchinghame, bola rovnako krásna ako predtým. Pocítil som, že ju ľúbim ešte viac… Postavil som ju pred voľbu – odíde so mnou, alebo umrie. Odmietla ma, a tak som ju zabil…
— Príde deň, Juan, – volala, keď padala na zem, – a ty budeš utekať pred jedným z mojej krvi, ako som ja utekala pred tebou… To boli jej posledné slová. Ovládla ma hrôza a strach a chcel som ťa zabiť. Aj po mnohých rokoch… tu… Zabil som tvojho syna, pretože v jeho žilách kolovala Luisina krv…“
Nespúšťal som oči z jeho tváre. Keď skončil, zvolal som:
„Nuž, skončime to. Tu máš svoj meč, bráň sa!“
„Nemôžem,“ zachrčal, „môj osud sa naplnil…“
Zdvihol som meč a on o krok ustúpil.
„Luisa,“ skríkol hrozným hlasom, „tvoje slová sa splnili!…“
Meč mu vypadol z rozpriahnutých rúk a zrútil sa do priepasti…

Kým som prenasledoval de Garcia, nemyslel som na nič, ani na smrť syna. Všetko sa skončilo a opäť som si uvedomil hroznú pravdu…
Môj syn je mŕtvy…
Slnko už zapadalo, keď som kráčal ruinami Pinesu. Neďaleko paláca som stretol kapitána Diaza a niektorých jeho spoločníkov. Ticho sme sa pozdravili; rešpektovali môj žiaľ.
Diaz sa spýtal:
„Je vrah mŕtvy?“
Prikývol som a šiel som do paláca hľadať Otomie. Sedela sama v izbe. Mala studené ruky, bledú tvár, ale v očiach už nemala slzy.
„Pochovala som ho k jeho predkom,“ oznámila mi zlomeným hlasom. „Azda bude lepšie, ak už svojho syna viac neuvidíš…“
„Ako myslíš…“
„Je vrah mŕtvy?“ presne Diazovými slovami vyslovila otázku.
„Je mŕtvy.“
„Ako?…“
Rozpovedal som jej to niekoľkými slovami.
„Nezabil si ho teda vlastnými rukami; nepomstil si krv nášho syna?…“
„Takto je to možno lepšie. Na ceste za pomstou som zažil už veľa smútku.“
„Keby som bola na tvojom mieste, zabila by som ho,“ nedokázala sa zmieriť Otomie. „Všetko sa už skončilo, všetci sú mŕtvi a moje srdce tiež. Odpočiň si, si unavený.“
Zjedol som, čo mi pripravila, a potom ma zrazu únava premohla natoľko, že som hneď zaspal.
Neviem, ako dlho som spal, keď som začul manželku:
„Zobuď sa, chcem s tebou hovoriť.“
Cudný tón ma prinútil vyskočiť na rovné nohy.
„Kde si, Otamie? Nevidím ťa.“
„Sedím pri tebe. Počúvaj ma a neprerušuj ma, môj čas sa kráti…
Stretli sme sa pred mnohými rokmi, keď ťa Quauhtemoc priviedol z Tabasca. Zamilovala som sa do teba a ľúbim ťa doteraz. Ty si ma však nikdy nemal rád. Vždy si myslel na dievča v Anglicku. Bola som krásna, odvážna a verná a raz alebo dvakrát si si myslel, že ma miluješ.
Po všetky tie roky si mi bol verný a ja som ti porodila i druhého syna, ktorého si zbožňoval, avšak iba pre seba, nie aj kvôli mne. Áno miloval si ma, ale svojím spôsobom. Teraz je náš syn, ktorý nás spájal, mŕtvy. A tvoja láska ku mne odišla s ním…
Zostala som sama, ako spomienka na uplynulé dni, a preto tiež zomriem…“
„Otomie,“ preľakol som sa, „nesmieš zomrieť!“
„Buď ticho, počúvaj. Už mi zostáva veľmi málo času. Vedela som, že si si vždy želal vrátiť sa do svojej vlasti. Vrátiš sa tam a nájdeš tú, čo ťa vyčkáva toľké roky. A žena, ktorú si si vzal v pohanskej krajine, zostane pre teba iba spomienkou. Len láska k mŕtvemu chlapcovi pretrvá v tebe navždy a som šťastná, že tomu tak bude, lebo som jeho matkou a aspoň občas sa aj ja vynorím v tvojich spomienkach…
To je všetko, čo mi nechá to anglické dievča. Nehovor mi o nej… buď šťastný a zbohom!“
Posledné slová zanikli v tme.
Viac už neprehovorila.
Do izby sa pomaly vkrádalo svetlo a už som ju konečne uvidel. Ruky jej nevládne viseli, hlavou spočívala na operadle stoličky. Vyskočil som a zahľadel sa jej do tváre.
Bola biela a chladná.
Chytil som ju za ruku, bola studená ako ľad.
Prihováral som sa jej tíško, bozkával som ju. Nehýbala sa a neodpovedala. Zmeravel som.
Otomie bola mŕtva!…
Otrávila sa…
Dlho som nehybne sedel a pozeral do krásnej tváre svojej mŕtvej manželky. Pochopil som, že som ju ľúbil väčšmi, než som si doteraz myslel.
Uložil som Otomie k jej predkom a synovi.
Po dvoch dňoch som odišiel zo zničeného mesta, mĺkveho svedka mojich nešťastných rokov…
Keď som na koni opúšťal Pines, obzrel som sa naň a pripadal som si ako človek v hodine smrti. Diaz, ktorý išiel popri mne, ma objal okolo pliec,
„Zostal si sám, kamarát,“ riekol. „Aké máš plány?“
„Nijaké, okrem toho, že chcem zomrieť,“ odpovedal som.
„Nehovor tak, veď máš sotva štyridsať. Počúvaj – máš priateľov vo svojej vlasti?“
„Mal som…“
„V tých pokojných krajinách žijú ľudia dlho. Nájdeš svojich priateľov. Poď so mnou, isto nájdeme spôsob, ako sa dostaneš domov cez Španielsko…“
Bol som vďačný Diazovi a rozhodol som sa poslúchnuť ho.
Ťažko som spoznal starý Tenochtitlan, teraz už Mexico, pretože Španieli ho premenovali a úplne prestavali.
Bol som tam už osem dní, keď ma na ulici zastavil Indián a povedal mi, že istý môj starý priateľ si želá so mnou hovoriť.
Šiel som s ním do nového kamenného domu, v ktorom bola prepychovo zariadená izba.
„Vitaj, Teul!“
Oslovili ma v reči Aztékov. Smutný príjemný hlas som odkiaľsi poznal. Dobre som sa prizrel a videl som, že predo mnou stojí ešte stále krásna indiánska žena, oblečená podľa španielskej módy, s tvárou zbrázdenou žiaľom.
„Nespoznávaš Marinu, Teul?“ prihovárala sa mi. „Smútok a čas zanechali na nás stopy…“
Pobozkal som jej ruku.
„Kde je Cortés?“ spýtal som sa. „Žiješ tu sama?“
Zachvela sa a v jej prekrásnych očiach sa zaligotali slzy.
„Cortés je v Španielsku. Oženil sa tam s inou. Jeho láska ku mne pohasla…“
Zhovárali sme sa vyše dvoch hodín.
Pred rozlúčkou ma uprosila, aby som od nej prijal peniaze. Bola bohatá; Cortés sa o ňu dobre postaral – ešte predtým ako ju opustil. Nehanbil som sa prijať od nej dar. Nemal som nič…
Takto sa teda skončila Marínina láska.
Zradila svoju krajinu pre vášeň k španielskemu dobyvateľovi…
Zostala jej samota až do konca jej dní…

Na druhý deň po stretnutí s Marinou ma navštívil kapitán Diaz. Oznámil mi, že istý jeho priateľ velí lodi, ktorá o desať dní odpláva z Veracruzu do Cádizu. Ak chcem opustiť Mexico, jeho priateľ ma ochotne vezme na palubu.
Chvíľu som váhal a potom som odpovedal, že využijem túto príležitosť.
S Bernalom Diazom som sa rozlúčil veľmi srdečne. Bol to jeden z mála dobrých ľudí, ktorých som stretol medzi mnohými španielskymi lotrami.
V sprievode niekoľkých obchodníkov som navždy opustil mesto México a po týždni putovania cez vrchy som sa dostal do Veracruzu.
Musím poznamenať, že Španieli si nie príliš šťastne vybrali toto miesto pre svoj najväčší prístav. Je tu horúce, nezdravé podnebie, prístav je otvorený búrlivým severným vetrom.
Vo Veracruze som odovzdal kapitánovi španielskej lode odporúčajúci list. Dal mi k dispozícii kabínu.
Na tretí deň zafúkal priaznivý vietor a naša loď vyplávala. Svitalo…
Pohľadom som sa lúčil so zasneženým vrcholom sopky Orizaba…
Lúčil som sa s krajinou, v ktorej som toľko prežil a toľko zanechával…
Keď som podrobne prezrel svoje zápisky, zistil som, že moja loď vyplávala z Veracruzu na deň presne po osemnástich rokoch, čo ma príboj vyhodil pri ústí Rio Tabasca.
Počas plavby do Španielska sa nestalo nič mimoriadne.
Zdá sa, že môj osud sa už nasýtil dobrodružstiev a ďalší život mi uplynie pokojne.
O dva mesiace a desať dní naša loď spustila kotvy v cádizskom prístave.
V Cádize som bol iba dva dni. Okolnosti mi opäť priali. V prístave kotvila anglická loď, ktorá mala namierené do Londýna.
Kúpil som si lístok, musel som naň obetovať najmenší drahokam z Otomiinho prívesku, pretože všetky peniaze, ktoré mi dala Marina, som medzitým utratil.
Predal som ďalší drahokam a zaopatril som si veľmi pekný oblek.
Pravdu povediac, bolo mi za drahokamom ľúto, ale núdza bola silnejšia. Prívesok som po rokoch daroval Jej Veličenstvu našej najmilostivejšej kráľovnej Alžbete, ktorá sa mu veľmi potešila…
Na anglickej lodi ma všetci pokladali za španielskeho dobrodruha, ktorý zbohatol v Západnej Indii, a ja som sa nijako neusiloval vyvracať ich presvedčenie. Nechávali ma na pokoji, takže som mal čas pripraviť sa na stretnutie s vlasťou, ktorej zvyky a život som za dlhých osemnásť rokov zabudol.
Sedával som osamotený ako hrdý španielsky hidalgo. Usiloval som sa hovoriť čo najmenej a počúvať čo najviac, aby som sa dozvedel, čo sa za ten čas v Anglicku zmenilo.
Plavba sa skončila. Dvanásteho júna som stál na pôde staroslávneho mesta Londýna, v ktorom som dovtedy ešte nikdy nebol. Keď som osamel v hostinci vo svojej izbe, rozplakal som sa – od radosti, že som vstúpil na rodnú anglickú zem…
Bol to určite zázrak, že moje slabé telo dokázalo prežiť toľko bolesti, chorôb a útrap, toľko úderov, obstáť pred ľudskou zlobou…
V Londýne som napokon zažil – ako pevne verím – posledné dobrodružstvo svojho života. Akýsi darebák sa zrejme v hostinci dopočul, že som bohatý. Sledoval ma za mesto a vystrelil na mňa od chrbta. Guľka mi prerazila iba klobúk.
Lotor zmizol skôr, ako som ho mohol začať prenasledovať. Bolo by to iste najpodivnejším žartom osudu, keby som mal takto na prahu domova zahynúť po všetkom, čo som prežil…
  
Zmrákalo sa, keď som sa blížil k radnej dedine. Na ceste, vedúcej k otcovmu domu, som stretol starého muža.
Spoznal som v ňom Billyho Minnsa, nášho dedinského blázna, ktorý v onen osudný deň uvoľnil Juanovi de Garcia putá.
„Žije tu pán Wingfield?“ spýtal som sa.
„Ktorý pán Wingfield, pane? Starý pán zomrel pred vyše dvadsiatimi rokmi. Ale vy máte na mysli jeho syna Geoffreyho, však?!“
„Čo je s ním?“ bol som zvedavý.
„Aj on je mŕtvy, už dvanásť rokov; upil sa na smrť… A pán Thomas, ten sa utopil za morom pred mnohými rokmi, aspoň sa tak hovorí. Všetci sú mŕtvi. Všetci sú mŕtvi…“
Dal som mu trocha peňazí a pokračoval som v ceste. Zdalo sa mi, že stále počujem hlas starého blázna: „Všetci sú mŕtvi, všetci sú mŕtvi…“
Cestu mi osvetľoval mesiac…
Priblížil som sa k Lilinmu domu. Určite aj Lily už zomrela. A ak nie, iste sa vydala.
Bránka bola zatvorená. Priviazal som koňa a obišiel som dom.
— Čo ak všetci pomreli? Čo keď aj ona zomrela?… – pomyslel som si so strachom.
Zrazu som začul spev. Snívam? Ale nie, počujem predsa jasne. Bol to ženský hlas. Blížil sa. Rozumel som už každému slovu melancholickej piesne a dodnes si ju dobre pamätám…
Zbadal som vysokú ženu, ale nevidel som jej tvár. Naraz zdvihla hlavu a mesačné svetlo zalialo tvár Lily Bozardovej, najväčšej lásky môjho života, krásnej ako za mladi, no veľmi smutnej.
Lily ma uvidela, ale nespoznala ma. Stál som ako skamenený, mlčal som, Pristúpila celkom blízko a opýtala sa tichým, jemným hlasom, ktorý som si tak dobre pamätal:
„Kto to ide tak neskoro? Si to ty, John?“
Určite sa vydala a John sa volá jej manžel. Našiel som ju, aby som ju navždy stratil.
Rozhodol som sa, že sa nepriznám, kto som, kým sa všetko nedozviem.
Pokročil som o krok a prehovoril lámanou angličtinou.
„Madame, mám česť hovoriť s dámou, ktorá sa kedysi volala seňora Lily Bozardová?“
„Áno, čo si želáte, pane?“
„Skôr, ako odpoviem, madame, dovoľte mi položiť vám ďalšiu otázku. Je to stále vaše meno?“
„Áno, som slobodná.“
Aký som bol šťastný, keď som to počul! Ale ešte vždy som sa nechcel prezradiť. Túžil som zistiť, či ma má ešte rada – aspoň v spomienkach.
„Seňora,“ vymýšľa! som si, „som Španiel, ktorý bojoval s Cortésom v Indiánskych vojnách. Možno ste o nich počuli.“
Prikývla a ja som pokračoval:
„Stretol som sa tam s človekom, ktorého nazývali Teulom, ale predtým nosil iné meno. Tak mi to povedal na smrteľnej posteli pred dvoma rokmi.“
„Aké meno?“ opýtala sa ticho.
„Thomas Wingfield.“
Videl som, že stŕpla.
„Myslela som, že sa utopil asi pred osemnástimi rokmi v západoindických vodách,“ takmer šepkala chvejúcim sa hlasom.
„Unikol smrti,“ odvetil som, „a dostal sa medzi Indiánov, ktorí ho vyhlásili za boha a dali mu dcéru svojho kráľa za manželku.“
Jej oči stvrdli.
„Pokračujte, pane, počúvam vás,“ vyzvala ma chladne.
V krátkosti som jej rozpovedal svoj príbeh, pričom som hovoril o sebe v tretej osobe.
„Veľmi smutná história,“ konštatovala, keď som skončil.
„Veľmi smutná, seňora, ale to ešte nie je všetko. Môj priateľ ma prosil v mene toho, čo mi je sväté, aby som vás vyhľadal, keď sa vrátim do Európy, a odovzdal vám jeho odkaz.“
„Aký odkaz?“ zašepkala.
„To, že vás ľúbil až do konca svojho života… Prosil vás, aby ste mu odpustili, že porušil prísahu, ktorú ste obaja zložili pod ditchinghamskými stromami.“
„Pane,“ skríkla, „odkiaľ to viete?“
„Viem len to, čo mi povedal môj priateľ, seňora.“
„Vaše priateľstvo muselo byť veľmi hlboké a vaša pamäť je skvelá,“ zašepkala.
Chvíľu sme neprehovorili ani slova. Moje srdce zvieral strach. Čo povie? Odpustí mi?
„Ako môžem vedieť, že ste naozaj Thomasovým poslom? Máte nejaký dôkaz?“
„Mám, seňora, ale tu je priveľká tma. Neuvidíte ho.“
„Teda poďte so mnou dnu, pane.“
Pri bránke znovu zvolala: „John!“ Odpovedal jej starec, v ktorom som spoznal jedného zo sluhov môjho nebohého otca. Prehodila s ním zopár slov a potom ma viedla k hlavnej bráne. Prešli sme záhradou a vošli do domu.
„Nuž pane, kde je ten dôkaz?“ spýtala sa, keď sme sedeli pri kozube.
Podal som jej prsteň, ktorý mi nastokla na prst pred mnohými rokmi. Vzala ho chvejúcou sa rukou a čítala:
Hoci sme vzdialení, naše srdcia sú spolu.
„Dôkaz je pravý,“ oznámila mi. „A teraz, pane, keďže vám nemôžem ponúknuť pohostinstvo, pretože žijem sama, zavedie vás sluha do domu môjho brata. Tam vás privíta sestra vášho mŕtveho priateľa, Mary Bozardová. Bude šťastná, keď si vypočuje vaše rozprávanie.“
S úklonom som sa pobral k dverám, ale vtedy sa opäť ozval Lilin hlas, ale už úplne iný:
„Thomas!“ vykríkla.
Obrátil som sa a Lily kráčala ku mne s roztvoreným náručím.
„Ach, ty blázonko,“ šepkala. „Myslel si si, že takto oklameš ženské srdce? Odpúšťam tvojmu priateľovi a stále ho ľúbim…“
Zaplakali sme si ako malé deti. Viem, milý čitateľ, že sa ti to zdá melancholické…
„Lily,“ ozval som sa po chvíli, „musím sa ťa na niečo opýtať. Chceš si ma naozaj po tom všetkom vziať za manžela?“
„Thomas,“ odpovedala, „po všetky tie roky som ťa pokladala za svojho muža, hoci som si myslela, že si mŕtvy.“
O týždeň sme sa zosobášili.
Slová Otomie, hrdej Montezumovej dcéry, sa splnili…
  
Môj príbeh sa končí a som tomu vlastne rád, pretože mne, trasľavému starcovi, je veľmi ťažko písal. Neraz som si už myslel, že rukopis ani nedokončím.
Chcem sa ešte niekoľkými slovami zmieniť o osude mojej sestry Mary. Po mojom návrate domov to bola dôstojná dáma, žijúca s manželom – ctihodným gentlemanom a dvoma deťmi – chlapcom a dievčaťom.
Mary sa vydala za Wilfrieda Bozarda, Lilinho brata…
Vtedy som sa dozvedel aj to, že majetok, ktorý mi odkázal môj šľachetný priateľ Fonseca, sa v poriadku dostal do Anglicka a rozmnožil sa vďaka Lilinej starostlivosti. Takmer nič z neho neminula, veľmi sa oň starala.
Keď sa chýry o mojej smrti zdali opodstatnené, Lily odovzdala Mary jej podiel a to jej umožnilo vydať sa za Bozardovho syna. Ako som už spomenul – starý Bozard veľmi ľpel na majetku a zámožnosť svojich budúcich zaťov a neviest pokladal za najdôležitejšiu vec.
Za zdedené peniaze si Mary a Wilfried Bozardovci kúpili pozemky v Irshame a Hidghenhame a veľký les v Tyndal-Halle.
Hneď po svojom návrate som ich ubezpečil, že všetky majetky môžu naďalej pokladať za svoje, pretože som mal viac, ako vôbec môžem do smrti potrebovať. To sa veľmi zapáčilo môjmu švagrovi Wilfriedovi Bozardovi. Bodaj by nie – veď nie je ľahké rozlúčiť sa s tým, čo si človek za mnohé roky zvykol považovať za svoje…
Počas dlhých rozhovorov som sa postupne dozvedal o všetkom ostatnom. O tom, ako umrel môj otec, ako nečakané zlato za Španielska zachránilo Lily pred manželstvom s mojim bratom Geoffreyom, o tom, ako sa môj braček spustil a umrel v tridsiatom prvom roku svojho života od nadmerného pitia whisky, i o smrti Lilinho otca, nevraživého starého Bozarda – pri náhlom záchvate zlosti mu prestalo biť srdce…
Až po jeho smrti mohla Lily vyrovnať dlhy môjho nešťastného brata a presťahovať sa do nášho starého domu. Tu žila v osamelosti a smútku. Keby nie starostí o veľký majetok, bola by odišla do kláštora, ako sa mi priznala, pretože údel „nevesty-vdovy“ bol pre ňu ťažký.
Vydať sa nechcela, hoci ju pýtali o ruku najpoprednejší muži nášho kraja.
Takto pokojne plynul ich život. Zámerne nespomínam búrlivé politické udalosti, ktoré sa medzitým v Anglicku odohrali. Smrť kráľa, pád pápežskej vlády v Anglicku, striedanie kráľovien na tróne i nástup našej terajšej najmilostivejšej panovníčky Alžbety, ktorá takým rozhodným spôsobom zmenila osudy vlasti. Veď tieto udalosti s mojím príbehom priamo nesúvisia a ani nemali veľký vplyv na osudy mojich blízkych, žijúcich v tomto zapadlom kúte Anglicka.
Samozrejme, nemohol som sa vyhnúť tomu, aby som Lily neporozprával aj o Otomie. Bol som celkom úprimný, pretože som cítil, že ak niečo zatajím, nikdy si nebudeme dôverovať.
Keď som skončil, Lily sa mi poďakovala za úprimnosť a povedala, že muži sa v týchto veciach líšia od žien, pretože ona nikdy nemusela bojovať s pokušením…
Otomie bola peknou a múdrou ženou, aj zvodkyňou, ktorá si vedela získať mužské srdce. Lily by sa nikdy neodvážila urobiť pre lásku to, čo urobila Otomie. Ale koniec koncov, ako tomu Lily rozumela, musel som si vybrať medzi manželstvom a smrťou. Keď nebezpečenstvo pominulo, bolo by zaiste nečestné zrušiť sľub. Preto Lily dala radšej prednosť tomu, aby sme o tom nehovorili, a sľúbila mi, že nebude na Otomie žiarliť, aj keby som si niekedy na ňu dobrým slovom spomenul.
Zvesť o mojom návrate a o mojich neobyčajných dobrodružstvách medzi Indiánmi sa rýchlo rozšírila po celom kraji. Dokonca z Norfolku a Yarmouthu prichádzali ľudia, aby si vypočuli moje dobrodružné historky, takže časom ma už aj nudilo rozprávať ich…

© Z anglického originálu Rider Haggard: Montezuma’s Daughter, Leningrad (Gosudarstvennoje učebnopedagogičeskoje izdateľstvo Ministerstva prosveščenija RSFSR) 1959 a Rider Haggard: Montezuma’s Daughter, London 1921 preložil a upravil Andrej Ľubimov



[bookmark: bookmark68]Doslov právníka a historika

O napísanie doslovu k románu R. Haggarda Prenasledovanie zločinca sme požiadali doc. dr. Antona Rašlu z Právnickej fakulty UK v Bratislave. Je to vlastne stať o inkvizícii, o ktorej je v románe veľa zmienok, a nie iba v súvislosti s prenasledovaným zločincom Juanom de Garcia…

Inkvizícia bola inštitúciou trestného práva procesného a svojím vznikom, vývojom a trvaním je úzko spätá s feudalistickou spoločnosťou v Európe. Feudálny štát prevzal inkvizičný proces z cirkevného kanonického práva: biskupi a biskupské súdy mali povinnosť vyhľadávať v svojej diecéze hriechy a také činy, ktoré smerovali proti jednote cirkvi a proti „čistote“ viery a mravov. Robili to z úradnej povinnosti a tajne.
Deformácia inkvizičného procesu sa začala až potom, keď sa mimosúdne – dekrétom – rozhodlo o vine vyhliadnutej osoby. Potom už nebolo treba dokazovať jej vinu, ale len ju donútiť k doznaniu. K tomu, aby sa inkvizičný proces takto zdeformoval, musela pristúpiť aj ďalšia skutočnosť, ktorej sa inkvizičný sudca nemohol vyhnúť: davová psychóza. Stredoveká spoločnosť bola totiž pod vplyvom dogmy o existencii diabla a jeho výčinoch. Cirkev hlásala, že diabol používa na rozvrátenie Kristovho učenia raz kacírov, inokedy spôsobuje škody kresťanom pomocou svojich agentiek – čarodejníc. Pod vplyvom tejto dogmy bola feudálna spoločnosť veľmi podozrievavá.
Stačila i tá najmenšia indícia a ľudia už začali podozrievať z kacírstva a aj zo spolčenia sa s diablom. Bez tejto chorobnej podozrievavosti, ktorá sa stala masovou psychózou, nebola by prischla na inkvizičnom procese taká pohana.
K deformácii feudálnej inkvizičnej justície, k surovému a barbarskému mučeniu obvinených a k neľudským výkonom trestov smrti dochádzalo najmä pri troch druhoch trestných činov: pri stíhaní kacírov, pri prenasledovaní čarodejníc a pri trestaní atentátnikov proti hlave štátu. Pri neľudskom stíhaní kacírov bol motívom náboženský fanatizmus. Pri barbarskom prenasledovaní čarodejníc hlavnú úlohu hrala hlúposť veriacich – naivná viera v dogmy. Pri hľadaní a surovom trestaní páchateľov urážky majestátu hlavy štátu treba vidieť dôvod surového výkonu trestu v patologickej podozrievavosti a v strachu vládcov pred svojimi poddanými.
Inkvizičný proces bol tajný, teda obvinený (inkvizít) sa nedozvedel ani mená svedkov a udavačov (denunciantov). Sudca bol v jednej osobe vyšetrovateľom i obžalobcom. Platila domnienka viny: kto bol postavený pred inkvizičný súd, bol pokladaný za vinného a sám mal povinnosť dokazovať svoju nevinu, t. j. nepravdivosť toho, čo sa mu kládlo za vinu. K výpovedi, a najmä k priznaniu ho donucovali mučením, t. j. tortúrou, ktorá mala presne stanovený „poriadok“.
Inkvizičný proces nepoznal riadne opravné prostriedky, napríklad odvolanie. Konanie bolo písomné, platila zásada „quod non est in actis, non est in mundo“ – čo sa nenachádza v spisoch, to nie je na svete, t. j. neexistuje to.
Aj v prípade, že obvineného v inkvizičnom procese oslobodili, lebo vyvrátil podozrenie, mohol byť i za nedokázané podozrenie z kacírstva odsúdený na doživotie.
Pôvodné inkvizičné konanie pred biskupskými súdmi poznalo iba cirkevné tresty, no najprísnejší trest – exkomunikácia, t. j. vylúčenie z cirkvi, malo za následok vydedenie zo spoločnosti, exkomunikovaný sa stal bezprávnym vyvrheľom.
Katolícka cirkev čoraz väčšmi sprísňovala systém „odhaľovania kacírov“ a sprísňovala tresty. Usvedčeného kacíra (a neskôr aj usvedčenú čarodejnicu), lebo čarodejníctvo a mágiu cirkev stavala na roveň kacírstvu odovzdáva svetskej vrchnosti na „spravodlivé“ potrestanie.
Pápež Gregor IX. roku 1281 vyňal inkvizíciu z právomoci biskupských súdov, a to údajne pre ich miernosť a nedostatok iniciatívy, a zaviedol centrálnu pápežskú inkvizíciu. Funkciu vyhľadávania a trestania kacírov zveril dvom reholiam – františkánom a dominikánom, a tým z nich vytvoril akési cirkevné bezpečnostné orgány. Príslušníci týchto dvoch reholí sa stali stálymi pápežskými inkvizítormi. Tajne pátrali po heretikoch (heretik = kacír), t. j. vykonávali spravodajstvo a inkvizičné súdy obsadzovali príslušníkmi týchto dvoch reholí. Cirkevná inkvizícia vykonávala iba tú časť procesu, ktorá sa končila usvedčením obvineného z kacírstva, t. j. vyslovením viny. Vysloviť trest bola oprávnená a povolaná svetská vrchnosť. Keď cirkevný inkvizičný súd niekoho uznal vinným, odovzdali ha svetskej vrchnosti a tá vtedy poznala pre „usvedčených“ kacírov jediný druh trestu: upálenie.
Pri feudálnej zmiešanosti cirkevnej a svetskej moci (podľa vtedajšieho cirkevného učenia bola svetská moc podriadená moci cirkevnej) bolo takmer nerozoznateľné, či jej hlavným vykonávateľom bola cirkev, alebo svetská vrchnosť. Treba však povedať, že pápežská inkvizícia nebola zavedená rovnako vo všetkých krajinách Európy. Rozdiely boli najmä v počte prejednávaných prípadov. Keďže konanie sa mohlo začať len na základe „denunciatio“ – t. j. udania, zrejme nie vo všetkých krajinách boli rovnako horliví denuncianti. Najpovestnejšia inkvizícia bola v Španielsku. Dokonca kedykoľvek sa o inkvizícii hovorí hanlivo, vždy sa používa epiteton „španielska“.
Pápež Gregor IX. – ako sme už vyššie uviedli – zriadil ústredný pápežský úrad na potláčanie kacírstva – „Sväté officium“. Prostredníctvom dominikánskej rehole bola zavedená cirkevná tajná služba (bezpečnostný orgán) nazvaná Inquisitio hereticae pravitatis – vyhľadávanie kacírskej neprávosti. V Španielsku poveril zriadením inkvizičného súdu na potláčanie kacírov arcibiskupa sídliaceho v meste Tarragona. V Španielsku bolo predtým násilne pokresťančené všetko obyvateľstvo. Židia a Mauri si museli vybrať, či chcú opustiť vlasť, kde mali majetky a obchody, alebo prijať kresťanstvo. Mnohí z nich sa rozhodli radšej ostať v Španielsku, a preto sa dali pokrstiť. Obyvateľstvo ich nazývalo „marranos“ alebo „moriscos“, a hoci to pôvodne označovalo iba potomkov Maurov, čoskoro sa stalo zvykom, že týmto menom nazývali aj potomkov pokresťančených Židov. Moriscovia boli aj medzi vysokou španielskou šľachtou. Začalo sa o nich povrávať, že sa dali pokrstiť len naoko a že aj naďalej sa tajne pridržiavajú viery svojich otcov. Príslušníci dominikánskej rehole – pokračujúc podľa hesla „hľadaj kacíra v radoch cirkvi“ – veľmi horlivo odhaľovali kacírov medzi kresťanmi a svoj podozrievavý zrak upierali predovšetkým na moriscov. Prácu mali uľahčenú, lebo náboženský fanatizmus, vybičovaný kázňami rehoľných kazateľov, všade okolo seba vetril kacírstvo, najmä ak zbadal u svojich blížnych čo i len najmenší náznak slabšej zbožnosti. Pravda, boli to aj iné motívy, predovšetkým u tých, ktorí túto masovú psychózu nedôvery a podozrievavosti podnecovali.
Najmä z dejín španielskej inkvizície poznáme, že pre výkon trestu smrti nad kacírom – pre upálenie sa udomácnil výraz „autodafé“, čo sa neskôr stalo aj synonymom pre upálenie na hranici. Koreň tohto slova pochádza z latinského „actus fidei“ – úkon viery. Upaľovanie kacírov sa konalo verejne v nedeľu alebo vo sviatok za veľkého zhromaždenia ľudu, počas slávnostných náboženských sprievodov. Tým sa dodával osobitný lesk niektorým sviatkom, alebo sa konalo ako zdvorilostný akt na poctu nejakého vysokého štátneho alebo cirkevného hosťa. Bigotní a fanatickí Španieli v tom čase pokladali „actus fidei“ za verejné vyznanie svojej zbožnosti a preukazovanie úcty bohu, za slávu ich krajiny.
Prvé autodafé sa odohralo 6. februára 1481 v Seville, kde upálili šesť mužov a žien. V tom istom roku zaviedol Tomáš de Torquemada – dominikánsky prior zo Segovie, inkvizíciu v Aragónii a v Kastílsku.
V Španielsku stál na čele inkvizície tzv. Veľký inkvizítor. Menoval ho kráľ a pápež musel menovanie potvrdiť (v Španielsku trvala inkvizícia až do roku 1834). Tomáš de Torquemada bol spovedníkom kráľa Ferdinanda Aragónskeho a jeho manželky Izabely a podľa vtedajšej dvorskej a politickej etikety bol najvyšším odborníkom v cirkevnej ideológii. Práve preto sa stal Veľkým inkvizítorom. Za jeho pôsobenia vo všetkých mestách stavali hranice, na ktorých horeli za živa, bez rozdielu pohlavia a veku, obete temného feudálneho fanatizmu. Pred Torquemadovou inkvizíciou si neboli istí nielen deti a starci, ale dokonca ani mŕtvi „kacíri“. Torquemada prikázal inkvizičným súdom, aby trestne stíhali aj mŕtvych kacírov, aby sa mohol skonfiškovať ich majetok. Vykopané mŕtvoly po smrti odsúdených kacírov pálili… Spätná účinnosť postihu šla dokonca tak ďaleko, že napríklad roku 1525 exhumovali kosti istého muža, ktorý sa dal roku 1418 pokrstiť a žil ako kresťan až do svojej smrti roku 1456. „Ostražitosťou vyzbrojení“ mnísi zistili – sedemdesiat rokov po jeho smrti – že bol podozrievaný z kacírstva. Pravda, „priznať sa“ už nemohol, ale zato sa našli svedkovia, a hlavný cieľ inkvizičného postihu bol dosiahnutý: všetky veľkostatky mŕtveho kacíra skonfiškovali…
Torquemada vyčíňal pätnásť rokov. Jeho nástupcom v Aragónii bol Pedro de Arbués, ktorý už pracoval „modernejšími“ metódami: zorganizoval štáb dobre platených udavačov, ktorí si vyhľadávali obete len medzi majetnými kacírmi. Zrejme kto bol chudobný, nepredstavoval nebezpečenstvo pre cirkev a štát. Keď však inkvizícia odsúdila bohatého kacíra, naplnil sa nielen kráľov mešec, ale aj truhly inkvizítorov. Pedro de Arbués bol obávaný a nenávidený. Stále nosil pancierovú košeľu – zo strachu pred atentátnikmi, ale nepomohla mu. Zavraždili ho 15. septembra 1485 v kostole, keď slúžil omšu. Po jeho smrti „odhalili“ mnoho kacírov, ktorí mali účasť na jeho smrti, a upálili ich. Jeho svätá horlivosť bola neskoršie odmenená: pápež Pius IX. ho vyhlásil roku 1887 za svätého…
Španielska inkvizícia mala postavenie verejnej korporácie. Mala vlastnú ozbrojenú zložku – gardu, ktorá sa nazývala Kristova milícia. Toto meno dal inkvizičnej garde Torquemada. Kristova milícia mala vlastnú zástavu a jej členovia používali osobitné rečové zvraty (podobné krycím heslám v modernej tajnej službe) a tzv. posvätné znamenia, aby sa mohli navzájom poznávať len do veci zasvätené osoby – členovia a spolupracovníci inkvizície. Kristova milícia mala veľa členov. Je to zaujímavé, lebo na prvý pohľad sa zdá, že takáto organizácia nebola v nijakej spoločnosti populárna. Lenže prísnosť inkvizície – ba možno povedať: až príšernosť jej metód, ako ich praktizoval Veľký inkvizítor Torquemada, prilákala do milície mnohých, lebo sa domnievali, že ich to uchráni pred inkvizíciou. Meradlom schopností Inkvizítorov a členov Kristovej milície a ich oddanosti pápežovi a Kristovi bolo to, koľko kacírov sa im podarilo „odhaliť“.
Inkvizícia mala v španielskom štáte výsostné postavenie. Veľký inkvizítor mal kedykoľvek prístup ku kráľovi. Ba v kostole a pri autodafé stál trón Veľkého inkvizítora vyššie ako kráľovský trón. Symbolizovalo to skutočnosť, že jurisdikcii inkvizítora podliehal okrem pápeža a najvyšších cirkevných hodnostárov každý, aj sám kráľ…
Najmä vyšší šľachtici sa obávali, že kedykoľvek môžu upadnúť do podozrenia z kacírstva, a preto radšej sami dobrovoľne ponúkali svoje služby inkvizícii. Služobníci inkvizície sa nazývali familiares. Kráľ Ferdinand Aragónsky udelil familiárom rozličné privilégiá – aj privilégium o oslobodení od daní. Tí familiári, ktorí boli ozbrojení, tvorili spomínanú Kristovu milíciu, a tá vykonávala službu telesnej stráže (Garda du Corps) nielen Veľkému inkvizítorovi, ale aj provinciálnym inkvizítorom. Neskoršie vstup do organizácie Familiares Sancti Officii spojili si určitými podmienkami. Uchádzač musel mať „zásluhy“. Najlepšou zásluhou bolo, keď úspešne udal nejakú vysokopostavenú osobu z kacírstva – čím zámožnejšiu, tým lepšie. Ďalej musel dokázať čistý pôvod, t. j. že nie je potomkom Žida alebo Maura a nijaký z jeho predkov nesmel byť nikdy stíhaný inkvizíciou. Prijatie do kruhu familiárov sa uskutočňovalo raz za rok počas slávnostného obradu, vždy niekoľko dní pred slávnostným autodafé. Prijatý člen dostal pergamen, na ktorom boli zaznamenané tajné znaky a slová, používané medzi familiármi pri vzájomnom styku.
Právomoc inkvizítorov, zabezpečená ozbrojenou mocou Kristovej milície a rozvetvenou tajnou spravodajskou organizáciou, narástla časom tak, že aj sami pápeži sa mali na pozore, aby nedali dôvod pre spor s touto všemocnou organizáciou.
Výkon trestu smrti zmierňovali len v prípade, keď sa obvinený pri tortúre „priznal“, v čom sa videlo zmierenie s cirkvou. Kajúcne výpovede a priznanie využívali propagačne. Zmiernenie trestu spočívalo v tom, že odsúdeného najprv uškrtili a potom upálili – nazývali sa to „výnimočné zmiernenie trestu“. Často sa používali zariadenia, ktoré na smrť odsúdenému kacírovi znemožňovali pri poprave kričať. Azda ani nie preto, aby zhromaždení diváci nepočuli jeho zúfalé výkriky, ale skôr preto, aby z jeho úst nepočuli „bludy“, kliatby a podobne. Na tento cieľ používali aj tzv. škrtiacu hrušku alebo mučiacu masku.
Počet obetí španielskej inkvizície nemožno s istotou odhadnúť. Stačí azda uviesť, že iba v Tolede za 10 rokov (od roku 1485 do roku 1501) odsúdili 6200 kacírov, z čoho 297 upálili za živa. Vo Valencii boli inkvizítori prísnejší: od roku 1485 do roku 1592 odsúdili na upálenie za živa 643 kacírov.
[bookmark: bookmark69]Keď sa roku 1808 stal Jozef Bonaparte španielskym kráľom, rozkázal spáliť trestné spisy inkvizície (okrem najdôležitejších), a preto presná štatistika hrozných zločinov chýba.

